
Pentru Sophie 


Cuvinte magice, adulți nervoși şi idei fabuloase 


Vacanţă. Vacanţă! VACANŢĂ! Kira pronunţă cuvântul ăsta de 
parcă ar fi magic. Ca pe o incantaţie. O urmăresc cu atenţie. Oare se 
transformă cumva? Îi creşte blană? Sau își schimbă culoarea? Nu. 
Nimic din toate astea. A rămas aceeași domnişoară de treisprezece 
ani care e prietena mea cea mai bună. 

— Vacanţă! mai spune ea o dată. 

Ba nu, o strigă de-a dreptul şi toată fața pare să-i radieze de 
fericire. Se apleacă spre mine, mă ia în braţe şi mă mângâie pe după 
urechi. 

— Vacanţă, Winston! Azi începe vacanţa de Rusalii. Nu-i aşa că-i 
grozav? 

Mda. Mnu. Sau: cum zici tu. Mie mi-e indiferent. La urma urmei, 
eu pot să mă-ntind la somn în fiecare zi. Oricum, recunosc că nu am 
amintiri tocmai plăcute din scurta perioadă în care am făcut schimb 
de corpuri cu Kira, după ce ne-a lovit fulgerul și a trebuit să merg la 
școală în locul ei. Mai întâi că super-nesuferita de Leonie şi 
prietenele ei mi-au făcut viaţa un calvar și-am şi ajuns la poliţie după 
o probă de curaj tâmpită. Şi nici profesorii n-au fost de treabă. Așa că 
are dreptate Kira. Școală? Nu, mersi. Vacanţe? Uraaa! 

— Vacanţă! Oribil! 

Anna, mama Kirei, intră în cameră şi se așază pe patul fiică-sii. 

— Tot timpul numai vacanțe! Vacanţă de vară! Vacanţă de 
toamnă! Vacanţă de Crăciun! Vacanţă de primăvară și acum și 
vacanță de Rusalii! Şcoala stă mai mult închisă. Cum mai învață 
copiii ceva acolo? Și cu ce o să te mai ţin eu ocupată acum? Am de 
muncă. De fiecare dată, aceeași problemă! spuse ea, bombănind 
nemulțumită. 


Văleu! Acuma văd că vacanţele sunt bune doar dacă întrebi pe 
cine trebuie. Şi pe Anna mai bine n-o întrebi deloc. 

Kira chicotește. 

— Dar, mamă, nu mai sunt un bebeluș. Nu trebuie să stai după 
mine. O să găsesc eu ceva de făcut. 

— Zău? Ce? Poate vrei să spui că o să te ţii numai de prostii. Nu, 
nici nu se pune problema. M-am gândit deja la ceva și te-am înscris 
la un curs intensiv de engleză. A fost cam scump, dar măcar o să- 
nveţi ceva, o anunţă Anna cu voioşie. 

== Cea 

Kira face ochii mari. 

— Un curs intensiv de engleză? Cum aşa? Voiam să mă relaxez și 
eu în sfârșit, nu să m-apuc iar de învățat. 

Acum Anna e cea care chicotește. 

— Te cred. Dar ai o temă la engleză pentru săptămâna de după 
vacanţă şi, dacă nu mă-nșel, ultima n-a fost tocmai grozavă. 

— Nu-i adevărat! Am luat opt! Nu-i aşa rău! 

— Dar nici grozav nu e. Am stabilit — te duci la curs. E în fiecare zi 
de la 9:00 la 14:00; după aia poţi să te „relaxezi” cât vrei. 

Acestea fiind spuse, Anna se ridică de pe pat și iese din cameră. 
Kira rămâne lângă mine, mută de uimire. În cele din urmă, începe să 
dea din cap, tunând şi fulgerând. 

— Ai auzit-o, Winston? E îngrozitor. Să fac în fiecare zi cinci ore 
de engleză!? Pedeapsa maximă. Voiam să fac ceva cu Pauli şi Tom. 
Să ieşim pe malul Elbei pe vremea asta frumoasă și să facem un 
grătar. Poate chiar să înnoptăm în cort. Nici nu se mai pune 
problema... Ce nedreaptă e mama! 

Bate cu palma în perne și eu mă dau grijuliu la o parte. 

Biata Kira! Era atât de binedispusă şi-acum i se întâmplă asta! Nu 
e uşor să fii copil. Cel puţin când ai o mamă ca Anna, care deşi e 


foarte de treabă, ia școala foarte în serios. Anna a moștenit chestia 
asta de la propria ei mamă, bunica Kirei, babușca. Babuşca nu știe de 
glumă când vine vorba de învăţat, note şi teme pentru acasă. Ea e 
din Rusia, de fapt, dar locuieşte de ceva vreme cu noi. Și de când a 
venit ea ne-am îngrăşat cu toţii, fiindcă găteşte foarte bine. În plus, 
de când stă bunică-sa la noi, Kira a avut grijă să-şi facă toate temele 
și să-și recapituleze toate cuvintele, fiindcă babuşca o controlează la 
sânge. 

— De când s-a mutat maică-ta la noi, lucrurile merg ca pe roate, i- 
a zis Werner odată Annei. 

La început, m-am mirat. Cum roate? Ca la tren? Fiindcă la noi în 
casă nu e niciun tren. Trenurile, din câte ştiu, nu sunt decât la gară și, 
cum trenurile merg mereu pe șine, șansele ca un asemenea vehicul 
să ajungă în sufrageria noastră sunt extrem de mici. Dar apoi am 
înțeles că Werner voia să spună că babușca ne ţine pe toţi sub papuc, 
aliniați ca „vagoanele”. Și are dreptate. 

Cine e Werner? Werner este profesorul Werner Hagedorn, 
deschizătorul meu uman de conserve, cu care trăiesc deja de câţiva 
ani într-o incredibilă armonie. Predă fizică la Universitatea din 
Hamburg și locuiește cu mine, cu Anna, Kira și babuşca în 
Hochallee, la numărul 106a, în frumosul cartier Harvestehude. Anna 
este menajera lui. Dar nu numai atât: între timp, au ajuns un cuplu. 
Adică sunt îndrăgostiți, asta vreau să zic. 

Apropo de îndrăgostiţi: Kira a încetat să-şi mai bată perna, așa că 
pot să mă tolănesc puţin lângă ea fără să fiu în pericol, ca s-o liniștesc 
cât de cât. Torc cât pot de tare şi o ling pe obraji. Şi cu asta reușesc să 
o fac să zâmbească puţin şi mă ia din nou în braţe, începând să mă 
mângâie pe burtică. Prrrrr! Mult mai bine! 

— Curs intensiv de engleză, ce să spun! îmi şopteşte ea la ureche. 
Trebuie să scap cumva de chestia asta. Dac-aș ști cum... 


Se întinde în pat pe spate, cu ochii în tavan. 

— Doamne, te rog... fă să se întâmple ceva și să nu mai ajung la 
cursul de engleză! Promit, la rândul meu, să fac curat în cameră de- 
acum încolo şi să am grijă să curăţ litiera lui Winston. Şi să-i pun mai 
des câte-o gustărică în castron. 

Sisoe! Asta sună bine de tot! Mă alătur și eu rugăciunii ăsteia. 
Așadar, dragă Dumnezeu al pisicilor, fă cumva să împiedici 
blestematul ăsta de curs de engleză, ca să am şi eu parte de o 
gustare. Promit că de acum încolo... Mă gândesc repede la ce-aș 
putea promite... Gata, promit că o să încerc din când în când să 
prind câte-un șoarece. Chiar dacă nu prea îmi place s-o fac. 

Însă probabil că rugăciunile nu ne vor fi ascultate, fiindcă atunci 
când îi intră Annei ceva în cap, e greu s-o mai faci să se 
răzgândească... 


XXX 


— Winston, dragul meu! 

Werner se trânteşte lângă mine pe canapea. Aici îmi fac eu 
somnicul de seară sau, mai bine spus, aici voiam să-mi fac somnicul, 
fiindcă acum profesorul Hagedorn m-a trezit cât se poate de brutal. 
Ce înseamnă asta? Nu pot să mă concentrez asupra mâncării dacă n- 
am dormit! Îl privesc cu reproș, dar el nu se uită în ochii mei. În 
schimb, bagă mâna în buzunarul de la pantaloni, de unde scoate o 
cutiuță pe care mi-o bagă sub nas. 

— Ştii ce e aici înăuntru? 

Fireşte că nu. Doar nu pot să văd prin lucruri. Numai oamenii ar 
putea pune întrebări atât de stupide. Miaun scurt. Werner râde uşor, 
ca pentru sine, şi mă mângâie pe cap. 

— Da, dragul meu, acum ești chiar curios, aşa-i? 


Prostii. Nu sunt curios deloc. Nu pot să văd prin lucruri, dar pot 
să miros prin ele. Adică, dacă ar fi acolo nişte pateu de pasăre sau 
sardine în ulei, le-aș fi adulmecat până acum. Dar aşa, conținutul 
misterios al cutiei nu mă interesează deloc. 

Werner răsucește cutiuţa între degete. 

— Aşșteaptă, dragule, aşteaptă, şopteşte el. O să afli foarte curând. 
În orice caz, e ceva ce-o să ne schimbe viaţa cu totul. Cel puţin aşa 
cred. Dar o să creez mai întâi cadrul perfect pentru chestia asta, 
crede-mă! 

Sfântă sardină în ulei! În câte feluri de ghicitori încurcate mai 
poate să vorbească! Un cadru perfect? Ce să-nsemne asta? Un cadru 
de tablou? Pentru ce? Nu-nţeleg nimic. 

— La masă! strigă babușca din bucătărie şi cu asta reuşeşte să-mi 
ia gândul de la cadre de tablou sau orice alt fel de cadre. 

Fiindcă atunci când babușca gătește pentru bipezi, de obicei mă 
aleg şi eu cu câte ceva. La început, Werner se plângea de obiceiul 
ăsta al ei, dar acum s-a împăcat cu situația. În bucătărie, aşadar! 

Şi-n timp ce eu mă-ndop lacom cu niște curcan crocant, îl aud pe 
Werner cum bate cu o lingură sau cu un cuţit în pahar. Se aude un 
sunet ascuţit, un clinchet ca de clopoțel. Hopa! Ce să fie? Chestiile 
astea le-am auzit doar la petrecerile cu familia. Când bate Werner în 
pahar, asta înseamnă că o să ţină un discurs. Însă n-a făcut asta 
niciodată la o masă de seară absolut obișnuită. Las curcanul crocant 
în pace și mă strecor în camera în care mănâncă familia. 

Până şi Anna, babușca şi Kira se uită uimite la Werner. El îşi drege 
glasul. 

— Așa, n-o să ţin un discurs lung. Însă m-am gândit să vă fac 
tuturor o mică surpriză pentru vacanţa de Rusalii. Pentru toată 
familia, cum ar veni. 

Werner râde şi pare puţin agitat. Babușca ridică din sprâncene. 


— Surpriză? Pentru familie? 

— Da, aţi auzit bine, dragă doamnă Kovalenko. O surpriză pentru 
întreaga familie. M-am gândit multă vreme ce-ar putea să ne placă 
tuturor şi am hotărât următoarele, spune el, făcând o scurtă pauză și 
scoțând ceva din buzunarul pantalonilor. 

Cutiuţa? Mă holbez la ea. Dar nu e cutiuța, arată mai degrabă ca 
un plic. 

— Am făcut o rezervare aici pentru noi toți, zice Werner mai 
departe, deschizând plicul și scoțând din el o foaie de hârtie. 

Așază hârtia pe masă. Kira întinde mâna după ea, o citește și 
scoate un strigăt de fericire. 

— Uraaa! Concediu de trei zile în Luna-Park! Super! Mulţumesc 
mult de tot, dragă Werner! Din păcate, cursul de engleză trebuie 
amânat. 

Kira chicoteşte, iar Anna pare supărată. 

Luna-Park? N-am auzit niciodată de așa ceva. Dar la cât de uimită 
pare lumea, trebuie să fie ceva grozav. Un soi de paradis al 
scândurilor de ascuțit gheare. Mă gândesc care-ar putea să fie 
echivalentul unei scânduri pentru ascuţit ghearele în lumea 
oamenilor. Poate televizorul? Oamenii petrec multă vreme în fața 
televizorului şi le place mult. Oare Luna-Park este un parc cu multe 
televizoare şi canapele? Babușca pare să-şi pună şi ea aceeași 
întrebare. 

— Luna-Park? Ce e asta? 

Anna oftează și se lansează într-o explicaţie. 

— Luna-Park este un mare parc de distracţii din apropiere de 
Hamburg. Faci cam o oră cu maşina până acolo. Există roller coaster 
acolo, tobogane acvatice și multe alte distracții de carnaval. Și 
spectacole. Şi mai e şi foarte, foarte scump! 


Tobogane acvatice! Sfântă sardină în ulei! Sună naşpa. Chiar 
naşpa. Urăsc apa. lar un tobogan întreg cu apă sigur nu face lucrurile 
mai bune. Sper din toată inima ca vacanţa asta cu familia să nu 
includă şi patrupezii. În mod normal, eu îmi petrec concediile cu 
mama lui Werner, doamna Hagedorn. Şi dacă mă uit mai atent la 
expresia de pe fața Annei, nici ea nu pare încântată să meargă la 
Luna-Park. Poate că o să rămână şi ea cu doamna Hagedorn? 

În schimb, babușca îşi freacă mâinile de încântare. 

— Parc de distracţii? Foarte frumos. O să ne distrăm mult. Există 
un parc cu roller coaster și în Omsk, e foarte frumos acolo. 

— Şi chiar poate să vină toată lumea? întreabă Kira pe Werner. 

El încuviinţează din cap. 

— Adică noi toți? Mama, babușca, eu şi cu tine? Şi Pauli și Tom? 

O altă încuviințare. 

Kira e bucuroasă. 

— Werner, ești cel mai tare! 

Are dreptate, firește. Vrea să mai spună ceva și ezită, dar doar 
puţin. 

— Şi cu Winston ce-o să facem? Sunt sigură că și el vrea să vină! 

Eu? Nah. În niciun caz. Casa doamnei Hagedorn este cel mai bun 
hotel de pisici din lume. Nu vă faceţi griji în privința mea, o să mă 
descurc. 

Werner dă din cap. 

— Nu, Kira, Winston trebuie să rămână aici. Nu ai voie cu 
animale în Luna-Hotel. Dar i-am găsit să stea într-un pension de 
pisici cât suntem plecaţi. Din păcate, şi mama e plecată, dar lui 
Winston sigur o să-i placă să stea într-un pension cu multe alte pisici. 

Sfântă sardină în ulei! Oare am auzit bine? Pension de pisici? 
Multe alte pisici? Multe alte pisici STRĂINE? Cu care va trebui să 
împart cel mai probabil şi canapeaua, și castronelul? Parcă aud 


șoricelul de jucărie chițăind. Cred că glumeşti, Werner! Hai, fuga la 
scândura de ascuţit gheare. In niciun caz n-o să mă duc într-un 
pension de pisici. 


Doamne de curte și iubite 


Trebuie să mă ascund, pur și simplu. Să fug. Să dispar. Şi să revin 
numai când se va întoarce familia de la Luna-Park. Ce înseamnă trei, 
patru zile în aer liber? Prietenii mei, mâţele Odette, Caramel şi Spike, 
trăiesc, la urma urmei, în fiecare zi afară, în curtea din spatele casei 
noastre. Nu poate să fie atât de greu! Poate că pot să mă alătur şi eu 
clubului lor vesel de pisici de curte. E o idee bună, o să le-o propun 
imediat. 

Înainte să apuce Werner să mă bage a doua zi dimineaţă în cutia 
de transport-mâţe, mă strecor repede pe ușşițele speciale din ușa 
locuinţei şi a clădirii și ajung în câteva secunde la pubela de gunoi 
din curte. Ăsta e sediul clubului pisicilor de curte, punctul de 
întâlnire în jurul căruia gravitează toate lucrurile pentru Odette, 
Caramel şi Spike. Nici nu-i de mirare: acoperișul acestui adăpost e 
singurul loc din toată curtea pe care cade lumina soarelui. Fiindcă 
mai e şi ferit de vânt, e un loc cald şi confortabil, în care-ţi poţi 
întinde ghearele în voie. În fine. În ciuda prieteniei noastre, ce fac 
Odette & comp. toată ziua mi-e încă neclar. Bine, câteodată mai 
prindem împreună infractori, dar în rest, nu ştiu. 

Deocamdată nu sunt acolo. Sar pe acoperiş şi decid să-i aştept și 
să mă tolănesc puţin la soare. Razele soarelui îmi cad direct pe bot şi 
mă gâdilă. Superb! Aş putea să petrec așa următoarele patru zile. 

Mă simt obosit. Nici nu-i de mirare, toată ziua asta a fost destul de 
palpitantă. Vestea cu excursia și faptul că trebuia să stau la pension 
și-apoi... miau... da, bine, deocamdată nu s-au întâmplat prea 
multe. Și totuși, sunt obosit. E vremea pentru un somnie! 

Mă trezesc cu cineva împingându-mă ușor în nas. Deschid ochii și 
mă pomenesc privind direct în ochii minunaţi şi negri ai lui Odette. 
Toarce la mine. 


— Salut, Winston. Cărui lucru îi datorăm această onoare? 

Odette este de departe cea mai grozavă pisică de pe lume şi am 
mare noroc să fiu prieten cu ea. Deși îşi petrece mai toată ziua pe 
stradă, are o blană albă moale ca mătasea și este minunată, ce mai! 
La început, nu i-am făcut o impresie prea bună. Dar între timp și-a 
dat seama că nu sunt un simplu motănel de casă, ci că în mine se 
ascunde un adevărat leu. 

— Salut, Odette! Mă bucur să te văd. N-o să-ţi vină să crezi, dar de 
fapt mă gândeam dacă n-ar fi bine să petrec câteva zile cu voi în 
curte. 

Odette nu spune nimic, dar se holbează la mine cu ochii ei mari. 
Din spatele ei începe să se audă un şuierat ca un tunet — sau un râset 
mai răgușit cumva. Este Spike, care se strecoară lângă noi, 
cutremurându-se de atâta râs. Motanul gras şi tărcat pare să se 
amuze teribil. Nu pot să nu mă-ntreb de ce. 

— Salut, colega! Ce ţi-ai propus? Să petreci câteva zile aici cu noi? 
Ce glumă bună! 

Mă adun de pe jos şi-i arunc o privire urâtă. 

— Da? Şi ce anume, mă rog, e amuzant la asta? 

Spike se întinde, apoi se ghemuieşte lângă mine şi cască din toată 
inima. 

— Păi e limpede ca bună ziua: mult-prea-nobilul Winston 
Churchill pe o pubelă de gunoi - zi şi noapte? Nu e doar o glumă 
bună, e hilar de-a dreptul. 

Obraznicul! Mă întorc spre Odette. Poate c-o să-mi ia partea. Dar 
nu face decât să lase capul în jos şi nu spune nimic despre aceste 
ofense incredibile. În schimb, îşi face apariția și Caramel, ca să mai 
răsucească și el cuțitul în rană. 

— Spike zice bine: cea mai nobilă pisică din preajmă vrea dintr- 
odată să se facă sălbatică și periculoasă. E de tot râsul! 


— Hei, nu mai fiți atât de răi cu Winston, mă apără în cele din 
urmă Odette. 

Deşi sună cam sceptică și pare totuşi indecisă. Îmi dau seama cât 
de mult mă rănește asta. 

Amuţit, mă întorc să plec. Dacă vor să facă mişto de mine, pot 
măcar să nu fiu de față. Sar de pe adăpost şi alerg spre poartă. 

— Hei! mă strigă Odette din spate. Unde te duci? 

O ignor și alerg mai departe. Nu mult după aceea, sare și ea după 
mine. 

— Winston, nu fi supărat! Nu au făcut-o dinadins! Şi trebuie să 
recunoști că ideea ta sună destul de neobișnuit când o auzi. Până 
acum, n-ai vrut să petreci prea mult timp cu noi în curte și după 
toate aventurile noastre te-ai ascuns repede în casă. 

Rămân pe loc. 

— Cine s-a ascuns? Acolo locuiesc! 

— Cum spui tu. Să zicem că te-ai întors acolo, atunci. Dar asta nu 
schimbă cu nimic impresia că până acum viaţa din casă ţi-a fost mult 
mai dragă. Nu eşti nevoit să prinzi şoareci şi poţi să stai toată ziua pe 
canapea. 

Miau! M-a prins cu asta. Fireşte că fără să fiu ameninţat cu 
pensionul, nici nu mi-ar fi dat prin cap să ies în curte. Dar n-am de 
gând să recunosc asta de față cu Odette. În schimb, oftez adânc şi 
răspund teatral: 

— Se vede cât de puţin mă cunoşti, Odette. Eu mi-aş fi petrecut cu 
plăcere câteva zile cu voi afară, dar nu m-ai întrebat niciodată. Și să 
mă invit singur... Winston Churchill n-ar face niciodată așa ceva! 

Încerc să dau o întorsătură dramatică ultimelor cuvinte, ca şi cum 
i-aș face un reproș. Atacul este cea mai bună apărare, în definitiv. 

Odette mijeşte ochii şi mă măsoară cu privirea. Hopa, ce-o să facă 
acum? 


— De multe ori, ești un ciudat, Winston! 

Şi spunând asta, se întoarce la Caramel și Spike și mă lasă în urmă 
ca pe un pudel plouat. Sfântă sardină în ulei! Asta chiar c-a fost o 
greșeală. 


XA 


Ruşinat, mă strecor înapoi în casă. Werner vine fluierând, se 
opreşte şi îngenunchează lângă mine. Nici măcar nu mai ridic ochii 
la el. Să mă ducă la pension, unde vrea, mi-e indiferent. Oricum 
nimănui nu îi pasă de mine. Nici măcar așa-zişilor mei prieteni din 
curtea din spate. 

— Winston, prietene, e totul bine? Pari cam... absent, observă și 
Werner, învârtind cuțitul în rană. 

Ridic privirea și miaun cu putere. 

— Doamne, ce mieunat oribil! Lasă-mă să ghicesc: te-ai certat cu o 
anumită pisică din curte? Poate cu o pisică albă? Poate chiar cu 
doamna curții și a inimii tale? 

Clar. Celui mai bun deschizător de conserve al meu nu i-a scăpat 
că mi-am pierdut capul după Odette. Am și avut-o în vizită de 
câteva ori în locuința noastră. Dar din păcate, în ciuda tuturor 
aventurilor noastre, în ochii lui Odette încă sunt un motan cuminte 
de casă. Îmi las iar capul în jos, iar Werner mă ia în braţe și mă 
mângâie pe ceafă. 

— Da, e urât să fii bolnav din dragoste, dragul meu prieten! Dar, 
crede-mă, o să meargă lucrurile cândva şi cu doamna ta. Și dacă nu 
cu ea, atunci cu alta! 

Miaumiau! Nici nu vreau s-aud de-așa ceva. Eu vreau să fiu 
cavalerul lui Odette şi al nici unei alte pisici! 

Werner mă mângâie în continuare. 


— Vezi tu, şi mie mi-a luat multă vreme să găsesc domniţa 
potrivită. Şi poţi să stai liniștit: sunt deja un moș și totuşi m-am 
îndrăgostit încă o dată de o adevărată păpușă. Anna este femeia 
visurilor mele! 

E pur şi simplu radios, dar eu nu pot să-i împărtășesc fericirea. 
Nu sunt deloc o pisică bătrână, ci una în floarea vârstei, și sper din 
toată inima ca Odette să recunoască puţin mai repede că sunt cel mai 
potrivit pentru ea! Nemulțumit, miorlăi ca pentru mine și Werner 
mă pune din nou jos. 

— O să se întâmple, prietene. Deocamdată o să-ți petreci câteva 
zile în pensionul de pisici și poate că nu e aşa de rău. Ştii deja că dacă 
vrei să fii prețuit mai mult, trebuie să te faci nevăzut. 

Sfântă sardină în ulei! Oare ce vrea să spună cu asta? Oamenii și 
zicalele lor! Nici după atâția ani petrecuţi ca pisică de casă nu 
reușesc să-mi dau seama care-i treaba cu ele. Preţuit? Nevăzut? 
Pensioane de pisică? Îmi mișc coada dintr-o parte în alta, ca să-l fac 
pe Werner să înțeleagă că nu pricep ce zice. El mă mângâie pe cap. 

— Uite, Winston: dacă o să pleci câteva zile, Odette o să înceapă 
să-ți ducă dorul. O să-şi dea seama că-i lipsești și, când o să te-ntorci, 
o să fie superfericită să te vadă. O să vezi! 

Îmi las capul pe spate și-l privesc pe Werner. Nu pare atât de 
ilogic ce spune. Numai că eu nu vreau în ruptul capului s-ajung într- 
un pension de pisici. Trebuie să fac cumva să-mi petrec următoarele 
trei zile în altă parte. Poate c-o să reușesc să merg cu ei în parcul de 
distracţii. Și când o să ne-ntoarcem, Odette o să își dea seama cât de 
mult i-a fost dor de mine. Bun plan! 

— Şi-o să-ți mai spun încă un secret, începe Werner să-mi 
șoptească, cu un aer conspirativ. Dar nu trebuie să-l mai spui la 
nimeni. 


Haha! Foarte amuzant, Werner! Ai uitat deja? Sunt o pisică. Cum 
aş putea să-ţi trădez secretele? 

Werner scoate din nou cutiuța neagră din buzunarul pantalonilor 
și de data asta mi-o ţine direct sub nas. 

— Ghiceşte ce-am în ea! îmi spune. 

Mă uit din nou la cutie. Un lucru e clar: nu e nimic gustos ascuns 
acolo, fiindcă i-aş fi simţit mirosul până acum. 

— Bine, hai să te-ajut puţin, se oferă Werner generos. Are ceva de- 
a face cu tema noastră de discuţie de mai devreme, cu dragostea. 

Sfântă sardină în ulei! Werner cred c-a făcut insolaţie. Ce are o 
cutie mică și neagră de-a face cu dragostea? De data asta chiar că m-a 
făcut puţin curios și mai miros o dată cutia. Și chiar acum, Werner o 
deschide cu un mic clac, lăsând să se vadă ce este înăuntru. E... un 
inel cu o piatră strălucitoare! 

Nedumerit, mă întorc spre Werner. Ce-are de-a face un inel cu 
dragostea? Werner închide cutia la loc și-mi zâmbeşte. 

— Eşti uimit? Cu inelul ăsta, prietene, o s-o cer pe Anna în 
căsătorie. 

Ce vrea să facă? Nu-nţeleg nimic. 

— Când ajungem în parc, o să aştept un moment mai romantic. 
Poate că o să mă dau cu Anna în roata mare. Și când o să fim sus de 
tot, o să scot chestiuţa asta din buzunar, mă pun în genunchi şi o 
întreb dacă nu vrea să fie soția mea. Și-atunci o să fim în sfârșit o 
adevărată familie. Anna, Kira, babușşca, tu şi cu mine. Cum ţi se 
pare? 

A, asta are de gând! Vrea s-o însemneze pe Anna cu un inel! Ca să 
vadă toată lumea imediat că-i aparţine lui! Ce părere am? Una 
simplă: 

MIAU! Ce idee bună! Și-acum fireşte că trebuie să merg, și eu în 
Luna-Park. Dacă tot o să devenim o familie, atunci pisica familiei nu 


poate lipsi... 


Un călător clandestin, îngrijitori ciudați şi o adevărată 
călătorie a groazei 


Mulţi oameni diferiţi. Prea mulţi. O furtună de voci, ca luni 
dimineaţa pe holurile școlii, în pauze. 

Copii, tineri și chiar şi câțiva adulți, dar aceștia sunt probabil mult 
mai puţini. Însă nici de asta nu prea sunt sigur. De ce? Aceste 
impresii se bazează doar pe nasul și urechile mele, fiindcă sunt într- 
un rucsac pe care-l cară Tom în spate. 

Cum s-a întâmplat asta? Simplu: înainte de plecarea mea la 
pensionul de pisici, am mai avut o discuţie onestă cu Kira. Fireşte că 
n-am vorbit cu adevărat — dar de când am făcut schimb de corpuri, 
Kira şi cu mine ne înțelegem și așa. A trebuit doar să scot câteva 
șuierături și să dau ocol de câteva ori cutiei de transport de pe podea 
și Kira a știut ce trebuie să facă. Să-i spună Annei şi lui Werner că ea 
și prietenii ei aveau să mă ducă pe jos la pension, care e imediat 
după colţ; oricum bietul Winston urăște cutia aia cu patimă. Apoi să 
sune la pension și să le spună că biata pisică e bolnavă și că nu poate 
fi adusă, după care să mă ascundă în rucsacul lui Tom, împreună cu 
mâncarea de pisici. Primul obstacol a fost floare la ureche: când 
Werner şi-a tras camioneta Volkswagen, pregătită pentru vacanţă, în 
fața casei, nu s-au așezat pe locuri doar Anna, babușca, Kira, Pauli şi 
Tom, ci şi al dumneavoastră Winston, bine deghizat ca bagaj de 
călătorie. Eu, Winston Churchill, călătoresc în adevăratul sens al 
cuvântului ca pasager clandestin, fiindcă de fapt nu prea pot să văd 
mare lucru din acest rucsac. Oricum, în cutia de plastic pe care sunt 
așezat pare să fie un sendviș cu salam. Miroase fabulos şi în scurt 
timp încerc să deschid capacul cu ghearele și să-l halesc. Dar nu 
reuşesc — oricum e ceva neonorabil în a-i mânca lui Tom micul dejun. 


Se pare că am ajuns, fiindcă Tom coboară cu tot cu rucsac, 
împreună cu toți ceilalți și stăm cu toţii într-un loc zgomotos, cu 
mulți oameni. Încerc să văd ceva în jur printr-o deschizătură din 
partea de sus a rucsacului. Tom n-a închis fermoarul până la capăt, 
aşa că pot vedea puţin afară: suntem într-adevăr într-o sală. Nu pare 
să semene cu sala de pauze de la gimnaziul Wilhelm, așa că n-are 
mobile, nici pereții albi împânziţi de afișe, nici un panou mare şi 
negru, pe care să fie puse orarul și alte anunţuri din partea 
administraţiei şcolii. Nu, aici pereții par să fie lambrisaţi cu lemn, 
peste tot sunt fotolii şi canapele care par foarte confortabile şi chiar 
în faţa noastră se află ceva care seamănă cu o masă foarte lungă. În 
spatele ei stau mai multe femei tinere în uniformă, care discută cu 
persoanele de pe cealaltă parte a mesei. 

Şi noi părem să ne mișcăm înspre masă, care vine tot mai aproape. 
Într-un sfârșit, Werner ajunge faţă în faţă cu una dintre femeile 
tinere, care-l salută foarte politicos. 

— Bine aţi venit la Luna-Hotel. Cum vă putem ajuta? 

Aha, am ajuns la hotel! Sunt entuziasmat. În viața mea de pisică, 
n-am fost niciodată într-un hotel. Werner s-a cazat de mai multe ori 
într-unul, dar eu n-aveam voie să vin cu el. Se pare că hotelurile nu 
se numără printre locurile în care oamenilor le place să vadă 
patrupezi. Nu prea înţeleg de ce, căci suntem mereu un ornament 
frumos şi ne potrivim pe orice canapea. 

Werner îi povesteşte pe scurt tinerei cine suntem şi că a rezervat o 
cameră pentru noi. După care ea îi întinde un plic și roagă pe cineva 
pe care eu nu-l pot vedea prin deschizătura rucsacului să ne conducă 
la camerele noastre. 

Kira pare să-l fi înghiontit pe Tom, care se pune brusc în mișcare 
și, odată cu el, întregul rucsac. 


— Uau, nu-i aşa că e mişto aici? Şi uitaţi-vă la personalul 
hotelului. Sunt îmbrăcaţi ca la circ. Super! Mă bucur enorm c-am 
venit. 

— Da, bestial! Parc-am fi într-un spectacol! Uite, acolo în spate 
jonglează un clovn cu bile. 

Miau! Şi eu aș vrea să văd asta, dar trebuie să rămân ascuns în 
rucsac, iar deschizătura lui pare să fie tocmai în direcţia cealaltă. Nu 
văd clovnul, ci o echipă de curățenie care s-a pus în mișcare şi șterge 
pereţii lambrisaţi ai sălii. 

— Vai, n-am văzut niciodată oameni care curăță atât de prost, 
strigă babușca, pe care echipa de curăţenie a observat-o la rândul ei. 

Nu pot să-mi ascund un rânjet şuierător de pisică. Este tipic 
pentru babuşca! Când vine vorba de curăţenie şi ordine, nu te joci cu 
ea. Prin fermoarul deschis o văd cum se duce la cei doi bărbaţi în 
halate albe şi le vorbește. Din păcate, e atât de mult zgomot în sală, 
încât nu pot să înţeleg ce le spune. Pare să fie o lecție scurtă despre 
cele mai bune metode de spălare a pereţilor, fiindcă babuşca merge 
cu o perie de praf imaginară de-a lungul marginii lambriurilor. Cei 
doi bărbaţi se holbează la ea fără să scoată un cuvânt, ci numai 
scuturând din cap. Apoi își iau cărucioarele de-acolo şi nici măcar nu 
se mai uită la babușca. 

Bătrâna se întoarce la noi furioasă din cale-afară. 

— Ce nesimţire! Ce-şi permite? Doar n-au curăţat nimic bine! Şi- 
ntr-un hotel scump. 

— Mamușca! strigă nervoasă Anna, pe care n-o văd, dar o aud cât 
se poate de bine. Mă bucur și eu de câteva zile de relaxare în hotelul 
ăsta frumos. Nu vrei să încetezi și să nu mai fii atât de nesuferită? 

— Ha! se-aude babușca ofensată și cred că i-ar mai fi spus ea 
Annei una, două, dacă n-ar fi intervenit chiar atunci Werner în 
discuție. 


— Haideţi, pace pe pământ, dragile mele! N-o să pierdem aiurea 
zilele astea frumoase de aici! Vă propun să urcăm până-n cameră să 
ne lăsăm bagajele şi să mergem apoi direct în parc. E cer senin şi ne 
cheamă vata pe băț și roller coaster-urile! Le-aud deja... 

Ne cheamă vata pe băț și roller coaster-urile? Oare ce vrea să spună 
cu asta? Sunt curios. 


XXX 


O oră mai târziu, misterul se dezleagă. După o scurtă pauză de la 
statul în rucsac, pauză în care m-am plimbat prin camera de hotel a 
copiilor şi în care a trebuit să-mi fac nevoile în litiera pe care o 
aduseserăm cu noi, acum sunt din nou în ascunzătoarea mea mobilă, 
iar Tom mă cară prin parc. Werner a cumpărat pentru toți vată de 
zahăr şi copiii mi-au dat și mie să încerc chestia asta dulce şi 
lipicioasă. Neobișnuită, dar cumva şi gustoasă. O descoperire foarte 
bună! 

Dar nu acelaşi lucru se poate spune și despre roller coaster! După 
ce am așteptat multă (foarte multă) vreme pe acolo, împreună cu 
mulți alți oameni, și după ce-mi dădusem seama după toate țipetele 
puternice şi strigătele entuziaste că urmează să se întâmple ceva 
special, am simţit pe cineva trăgând de rucsacul lui Tom. 

— Hei, puştiule, aud o voce groasă, trebuie să lași rucsacul aici. 
Nu poţi să-l iei cu tine în tren. 

— Staţi puţin! intervine Kira. Fratele meu are medicamente vitale 
acolo. Nu are voie să se despartă de ele nici măcar o clipă. 

— Cursa durează doar două minute. Și este prea periculos să urce 
cu rucsacul, insistă vocea. 

— E adevărat. Sunt alergic. Dacă mă înțeapă o viespe, am nevoie 
imediat de o injecție. Imediat! încearcă Tom să-l convingă pe celălalt. 


Omul oftează. 

— Atunci, dacă e atât de rău, poate că n-ar trebui să te dai în roller 
coaster deloc. 

— Dar am aşteptat aproape o oră, spune Pauli agasată. Dacă 
trebuie să ne întoarcem, o să încep să urlu. Tom poate să-și țină 
rucsacul în față, pe stomac. În cazul ăsta n-o să zboare în toate părțile 
Și, în caz de nevoie, poate să ajungă ușor la medicament. 

Scurtă pauză. 

— Bine. Fiindcă aţi așteptat atât de mult. Dar fac o mare excepţie 
pentru voi, dup-aia nu vreau să vă mai văd pe-aici cu rucsacul. S-a 
înțeles? 

— Mulţumim! strigă copiii în cor. 

Apoi înaintează toți trei și la scurt timp Tom se așază într-un soi 
de vehicul cu tot felul de bare de metal de jur-împrejur — sau așa 
pare, din ce pot să văd prin deschizătura fermoarului. Tom își mută 
rucsacul din spate în față și mă simt zgâlțâit. 

Încep apoi cele mai oribile două minute din viaţa mea. După ce se 
aude un clic, simt că sunt împins cu putere şi aud un bâzâit. Văd 
prin deschizătură că ne mișcăm în faţă și în cele din urmă urcăm pe 
o pantă abruptă. Aproape c-am ajuns să stau orizontal pe burta lui 
Tom. Multă vreme urcăm sus de tot, dar nu știu înspre ce, că nu pot 
vedea. După care ne oprim din nou — doar ca să o luăm brusc la vale 
în cădere! Cădere? MIAU! NE PRĂBUȘIM! În abis! Îmi simt 
stomacul mic de mâţă cum sare în sus și de frică mi se încrețeşte şi 
părul de pe coadă. Ce naiba se întâmplă aici? Este oribil! Și nespus 
de periculos! Sfântă sardină în ulei, unde am nimerit? 

Încerc să mă mai uit o dată afară prin deschizătura rucsacului, dar 
deocamdată vehiculul în care suntem și pasagerii din el par să stea 
cu capul în jos şi eu mă simt împins cu putere în poala lui Tom. Între 
timp, stomacul meu se răzvrătește în toată regula, ca un biet pulover 


în programul de uscare al mașinilor de spălat. Ajutor, scoateţi-mă de 
aici! 

Dar trenul urcă abrupt şi iarăși ne prăbuşim. După care se învârte 
de mai multe ori în jurul propriei axe. Îi aud pe Kira şi pe Pauli cum 
ţipă, însă nu par speriate — dimpotrivă, par să se distreze, ca într-o 
aventură. Mie, în schimb, mi-e rău tot timpul și mă simt de parcă m- 
ar fi părăsit deja de tot șapte dintre cele nouă vieţi pe care le aveam. 
În cele din urmă, călătoria se oprește brusc cu o smucitură. Mi-ar 
plăcea să mă pot scutura, ca să văd dacă mai sunt în viaţă, dar din 
păcate nu pot, fiindcă rucsacul e prea mic. 

— Frate, a fost super! se bucură Pauli. Trebuie să ne mai dăm o 
dată. 

— Da, strigă Tom și Kira în același timp. 

„Nu”, aş vrea eu să strig. ştia au înnebunit complet! Eu unul nu 
mai fac față încă unei călătorii infernale. 

Când copiii coboară din tren şi pleacă mai departe, încep să mă 
zbat ca un nebun şi să mă foiesc, ca să-i fac să mă observe. Tom 
deschide rucsacul şi încep să șuier ca turbatul. 

— O, Doamne, eu cred că lui Winston nu i-a plăcut deloc în 
Super-Twister, observă Kira, cumva stânjenită. Îmi pare rău, 
Winston! mă mângâie ea pe cap. Dar poate că un parc de distracții 
nu e locul tocmai potrivit pentru o pisică. Ce putem să facem acum? 
În hotel n-avem cum să te lăsăm, acolo e strict interzis cu animale. Şi 
dacă o să te lăsăm mereu în rucsac la intrarea fiecărei tiribombe, 
atunci o să fie foarte plictisitor. 

Sfinte copac de ascuţit ghearele, mai bine să sufăr puţin de 
plictiseală decât să trec încă o dată prin tortura aia! Mă chinui să mă 
înalt din rucsac, arăt cu gheara în direcţia în care bănuiesc că se află 
Super-Twisterul şi dau din cap cu toată puterea de care sunt în stare. 

Kira, Tom și Pauli izbucnesc în râs. 


— la te uită, are o aversiune puternică împotriva roller coaster- 
urilor. 

Haha, foarte amuzant! Bine măcar că voi vă distraţi! Şuier șocat şi 
mă afund ofensat înapoi în rucsac. Însă Kira bagă imediat mâna 
după mine și mă gâdilă pe burtică. 

— Hai, băiete, nu te supăra. Nu vrem nici să te lăsăm singur. Dacă 
nu-ți place nici în Loopings, atunci data viitoare te lăsăm la intrare și 
faci o pauză în timp ce noi ne dăm în altceva. S-a făcut? 


Nu ştiu deloc ce sunt Loopings astea, dar o pauză n-ar strica 
deloc! 


O confuzie plină de urmări 


Vai, o, disperare, iar mi se face rău! Rucsacul ăsta în care e 
întuneric şi în care n-am suficient aer nu e tocmai potrivit pentru un 
motan cu reședință de lux, ca mine. Și dintr-odată Tom merge cu 
nişte pași aşa dubioși și uriaşi, că mă legăn încontinuu. MIAU! Poate 
că i s-a făcut și lui greață după roller coaster sau a ameţit! Oricum, 
important e să nu cadă pe mine! Atât mi-ar mai lipsi! Și de ce respiră 
așa greoi și caraghios dintr-odată? 

Trebuie să mă fac cumva observat ca să-i dau de înțeles că vreau 
să meargă ceva mai domol, ca să nu mă apuce din nou greața. Până 
să apuc eu să emit un MIAU supărat, simt cum își scoate rucsacul de 
pe umeri şi-l aşază undeva jos. Se deschide fermoarul. Și-apoi... apoi 
mă pomenesc holbându-mă într-o pereche de ochi străini, care se 
zgâiesc înapoi la mine, la fel de supăraţi. 

— Dumnezeule, cum a intrat creatura asta aici? se răstește la mine 
un bărbat necunoscut. 

Creatură? Doar nu se referă la mine! Obraznicul! Drept răspuns, 
scuip spre el o dată. Bărbatul se dă furios înapoi şi asta-mi permite 
să arunc o privire în jur. Tom nu se vede pe nicăieri, nici Kira, nici 
Pauli. Ceva nu e în regulă. Așa că fac un salt uriaș, sar din rucsacul 
aşezat pe o bancă în parc şi o şterg sub cel mai apropiat tufiş. 

De-acolo îl văd pe bădăranul ăla cum scutură rucsacul până cade 
totul din el și-apoi priveşte năucit. 

— Of, Doamne, ăsta nu e rucsacul meu! îl aud strigând, după care 
o pornește repede în direcția din care trebuie să fi venit. 

Brusc, îmi vine o idee. Tom trebuie să fi lăsat totuși rucsacul la 
intrarea în tren. E clar că la întoarcere ceva n-a mers cum trebuie și 
cineva i-a dat tipului ăstuia rucsacul lui Tom. Și-acuma Tom umblă 


prin parc cu rucsacul tipului în spate. Sfântă gheară de mâţă, ce mai 
confuzie! 

Şi-mi mai vine o idee. Şi anume că sunt singur. Singur singurel. 
Despărţit de Kira, Pauli şi Tom şi într-o zonă pe care n-o cunosc 
deloc. Timp de câteva secunde, mi se taie respiraţia de frică. Ce mă 
fac eu acum? 

Calm, Winston, calm, îmi fac singur curaj. N-o să te ajute dacă te 
panichezi, o pisică bărbătoasă nu îşi pierde firea în asemenea situații. 
Așa că trag aer în piept și o iau la fugă spre stânga, după bărbat, care 
sigur s-a dus înapoi la roller coaster. Dar nu-l mai văd în mulţimea aia 
de oameni și merg mai departe la nimereală. Roller coaster-ul trebuie 
să fie pe aproape şi sunt sigur că puştii mei o să m-aştepte chiar 
acolo. 

După o altă jumătate de oră şi după ce am trecut de multe 
tiribombe amuzante cu nume ca Expresul-montan, Sahara-Speedster 
și Aventura Niagara, trebuie să recunosc că m-am rătăcit complet. 
Dar totul în parcul ăsta de distracție e foarte confuz! Colac peste 
pupăză, a început să-mi și chiorăie stomacul, şi nu pot să gândesc 
când mi-e foame. Ar fi mai bine dacă aș lua o pauză mititică și m-aș 
gândi în linişte cum să fac să-i găsesc pe copii. 

Sar direct pe o bancă și încep să-mi ling labele, în vreme ce mintea 
îmi lucrează la turație maximă. E clar că cel mai bine ar fi dacă m-aş 
întoarce la Luna-Hotel. Copiii tot trebuie să apară acolo mai 
devreme sau mai târziu. Dar cum aflu drumul până acolo? Nu e ca şi 
cum aş putea să întreb pe cineva. Nu-mi mai rămâne de făcut decât 
să o iau la întâmplare şi să sper că n-o să-l ratez printre toate 
picioarele astea de oameni. Și că n-o să mă calce nimeni pe coadă! 

Îmi părăsesc băncuţa cu un salt elegant, pregătindu-mă de 
căutare, dar imediat mă apucă cineva de gât și începe să mă scuture. 


— Bartolomeo, haimanao, aici te ascundeai! aud vocea cuiva. 
Credeai că poţi s-o ştergi de la muncă şi să leneveşti în soare, sau ce? 
Nici să nu-ţi dea prin cap, te cheamă datoria. Allora, andiamo!2 

Cine mă strigă? Și cine, Doamne iartă-mă, mai e şi Bartolomeu? 
Mâna ca de fier continuă să mă scuture, apoi mă ridică în aer şi 
pentru a doua oară pe ziua de azi mă pomenesc holbându-mă în 
ochii unui necunoscut. Sunt ochii unui bărbat foarte, foarte mare, cu 
o mustață pe măsură — o mustață atât de mare, că pare să i se ridice 
de pe față drept în sus, și la stânga, și la dreapta. Dacă n-aş fi într-o 
situație așa disperată, m-ar putea pufni râsul văzându-l. Un om cu 
mustăţi, haha! 

Dar nu prea am chef de râs, fiindcă individul nu se gândeşte să-mi 
dea drumul, ci pur și simplu o ia din loc. Scuip, mă zbat, îmi scot 
ghearele, dar nu mă ajută la nimic. Mă strânge bine de tot şi mă ţine 
departe de el, ca să nu pot să-l zgârii. În timpul ăsta, înjură fără 
întrerupere și scoate tot felul de prostii pe gură. 

— S-o ia naiba de pisică!... De jumătate de oră vrem să facem 
repetiţii... De parcă n-aş avea altceva de făcut decât să caut pisica 
asta... 

Ajutor, am fost răpit de un nebun! Şi chiar că trebuie să fie nebun, 
fiindcă poartă un costum de pomină — o jachetă colorată cu nasturi şi 
dungi strălucitoare, pantaloni strâmți şi negri și cizme înalte, deși nu 
e niciun carnaval în perioada asta. Dar individul s-a îmbrăcat ca un 
director de circ, că aşa arătau și oamenii pe care mi i-a arătat Kira pe 
un poster. La fel şi femeile tinere din hotel — chestia asta pare să fie o 
temă importantă în parc. 

Dar chiar şi așa, nebun, pare să ştie exact unde se duce. Cu pași de 
șapte poşte, aleargă cu mine prin parc și se opreşte în cele din urmă, 
răsuflând greoi, în fața unei construcții uriaşe, în dungi. Ce-o mai fi 
și asta? 


Când mă duce înăuntru, o recunosc. Chiar este un cort de circ, cu 
o arenă în centru. lar mirosul meu fin depistează imediat că sunt și 
animale prin preajmă. În vreme ce mă întreb ce anume ar trebui să 
facem aici, tipul traversează chiar pe la jumătatea arenei și iese iarăși, 
pe o uşă din spate aflată în cealaltă parte. În curtea de-afară se află o 
cușcă de metal. Deschide ușa, mă aruncă înăuntru cu putere, trage 
zăvorul şi se întoarce să plece. 

— Începem într-un sfert de oră, latră el la mine. 

Sunt atât de mirat de toată această întâmplare, că durează ceva 
până să-mi dau seama: nu sunt singurul prizonier. În spate, într-un 
ungher, stă o întreagă trupă și mă privește în tăcere. Ce fel de 
adunare tristă mai e și asta? Îmi bate soarele în ochi, dar recunosc o 
capră, doi papagali, o maimuţă mică şi — vai, Doamne! — doi câini! 

E clar că azi nu e ziua mea norocoasă. Sunt închis cu doi câini într- 
o cușcă, nu se poate mai rău de-atât. Fără să vreau, mă înfoi și sar cu 
picioarele întinse un metru înapoi. Capra pufneşte, face câțiva paşi 
înspre mine şi mă măsoară bine din priviri. 

— Ei bine, le spune capra celorlalți după ce s-a uitat bine la mine. 
Seamănă incredibil de mult. Dar nu e el. 

— Ce? întreb eu nedumerit. 

Capra își drege glasul, întârziind cu răspunsul. 

— Permiteţi, O' Nelly e numele meu, behăie ea într-un sfârșit. Şi cu 
cine avem această onoare neașteptată, dragul meu? 

Aoleu, cu cât rafinament se exprimă! Așa că răspund şi eu foarte 
formal: 

— Winston, Winston Churchill. 

— E o plăcere, spune O'Nelly. Eşti cumva un înlocuitor? 

Nu-nţeleg nimic. 

— Înlocuitor? 

— Pentru bătrânul nostru prieten. Pentru Bartolomeu. 


— Nu, trebuie să se fi făcut o greșeală pe undeva. Nu ţin locul 
nimănui. N-am vrut decât să-mi întind picioarele și apoi a venit 
nebunul ăla care m-a luat cu el și m-a închis aici. Poate să-mi explice 
cineva ce se-ntâmplă? întreb enervat. 

— Oh my God! spune capra, dând din cap. Cred că domnul 
Balotelli te-a confundat cu el. Tu şi Bartolomeu semănați ca doi 
gemeni monozigoți. 

Monozigot? Ce vrea să spună capra asta bătrână? Obraznica! 
Înainte să-mi pot lua figura de ofensat, maimuța începe să se caţere 
pe gratii, aterizează drept în fața mea şi mă privește curioasă. 

— Seamănă cu el ca două picături de apă, mormăie ea gânditoare. 
Însă miroase cu totul altfel decât Bartolomeu. 

— Cine e Bartolomeu ăsta? îi iau eu iarăși la întrebări. 

— O pisică neagră, la fel ca tine, explică O'Nelly. Şi atracția 
principală a spectacolului nostru fabulos. Dacă vi-i pot prezenta... 

Capra ridică mândră fruntea şi arată cu cele două coarne în 
direcția papagalilor. 

— Romeo şi Julieta, geniile noastre matematice zburătoare. 

— Doi ori doi... spune prima pasăre. 

— ...Fac patru, continuă a doua. 

— Cel din față, spune capra arătând spre maimuţă, este Floyd, 
copilul minune al trapezului. 

Ca pentru a o dovedi, Floyd face cu ușurință un salt pe spate. 

— Cei doi din spate sunt Pat și Pataşon, câinii învârtitori. 

De parcă ar fi primit un ordin, cei doi căţei încep să se 
rostogolească pe jos. La sfârşitul acestei reprezentații sar amândoi 
înapoi în picioare, iar cel mai mic — un pudel alb şi creţ — se urcă pe 
spatele celui mai mare, un St. Bernard, unde ridică o labă în aer ca și 
cum ar vrea să salute. 


— Şi să nu uităm de Bartolomeu, pisica zburătoare. Și last but not 
least, ultima, dar nu cea din urmă, biata de mine. 

Capra își coboară privirea și se lasă pe picioarele din faţă în aşa fel 
încât rămâne cu fundul în aer. 

— Diavoliţa irlandeză! 

— Uimitor, cu adevărat uimitor, mă grăbesc eu să spun. Dar unde 
este Bartolomeu ăsta? 

— O! 

O' Nelly se așază iar pe toate cele patru picioare. 

— La ultima noastră ieșire și-a luxat una dintre labele din faţă și 
de-atunci e puțin indispus. Domnul Balotelli te-a confundat probabil 
cu el și te-a adus aici. Trebuia de multă vreme să facem repetiţia 
pentru spectacolul din după-amiaza asta, înţelegi? 

— Aăă, da... Adică nu. Sau poate, mă bâlbâi eu amețit. Cum spui 
tu. Oricum, eu nu sunt Bartolomeu. M-am despărțit din greșeală de 
familia mea și m-am rătăcit. Și trebuie s-o şterg imediat de-aici şi să 
mă-ntorc la hotelul ăsta, Luna-Hotel. Acolo stă familia mea, adică 
deschizătorul meu de conserve, Werner, și Kira și Anna și... Oricum. 
Sigur îşi fac griji pentru mine acum! 

— Of! 

O' Nelly pare îngrijorată. 

— Chestia asta care ţi s-a întâmplat chiar că e o poveste tristă. 

Dau din cap cu entuziasm. În sfârșit, diavoliţa asta irlandeză pare 
să înțeleagă în ce situație dramatică mă aflu. 

— Exact! Şi tocmai de-asta am nevoie de ajutorul vostru, spun eu 
cu speranţă în glas, fiindcă animalele trebuie să rămână unite, la 
urma urmei. Mai întâi, cum fac să ies de-aici? Şi, în al doilea rând, 
cum găsesc hotelul? Mă puteţi duce până acolo? Doar ştiţi zona, nu? 

— Ei bine, îşi dă cu părerea O'Nelly, trebuie să avem o ședință de 
grup pentru asta. 


După care se duce înapoi în colț la tovarășii ei, cu Floyd prinzând- 
o repede din urmă. 

Cei şase se strâng laolaltă şi încep să-şi vorbească în șoaptă, dar 
precipitat. Oricât mi-aş ascuţi urechile, nu-nţeleg nicio vorbă. Oare 
ce-o fi de discutat? Sunt un motan care are nevoie de ajutor! 

Discuţia se termină după câteva minute și O'Nelly se apropie iar 
de mine cu o figură importantă. 

— Te ajutăm cu plăcere, îmi spune. 

Aşa mai merge. Bun. 

— Dacă ne ajuţi și tu pe noi, adaugă ea. 

— Ce vrei să spui? întreb eu, șovăind. 

— Păi, e foarte simplu: îi vei ţine azi locul lui Bartolomeu şi vei 
face un număr. Vei fi înlocuitorul lui, cum ar veni. Şi mâine te vom 
duce la familia ta. S-a făcut? 

— Trebuie să fac un număr? 

Îi privesc uimit pe O'Nelly și pe ceilalți, care mă imploră din 
priviri. 

— Dar nu pot. N-am mai făcut niciodată așa ceva. 

De fapt, mi se pare absurdă ideea să mă maimuțăresc și să fac 
cascadorii în fața publicului. Absurdă şi înjositoare! 

— Vă spun sincer, tovarăși, că nu v-aş fi de mare ajutor. Sunt 
complet neîndemânatic. Şi este foarte drăguţ din partea voastră, vă 
mulțumesc pentru ospitalitate, dar n-am cum să rămân până mâine 
dimineaţă. Sunt sigur că înțelegeţi, nu? 

Grupul mă priveşte în tăcere. 

— Trebuie să ies de-aici imediat! repet eu cu hotărâre. 

O'Nelly își drege glasul din nou. 

— Sorry, dacă nu ne ajuţi, nici noi nu putem face nimic pentru 
tine. 

— Ăsta e șantaj, un adevărat șantaj! șuier eu. 


O'Nelly pare impasibilă. 

— Spune-i cum vrei. Dar la noi o mână spală pe alta. 

Cel mai mult mi-ar plăcea acum să-i sar caprei ăsteia bătrâne în 
față şi să-i arăt cum e când îţi trage cineva două-trei labe peste nas. 
Dar ar fi foarte puţin productiv. Mă gândesc bine ce trebuie făcut. 
Degeaba o întorc pe toate părţile, oricum aş lua-o, sunt la cheremul 
acestei bande nenorocite de şantajiști. Fără ei nu pot să scap de aici. 
Şi chiar dacă aş putea, probabil că m-aș rătăci din nou şi-aş muri de 
foame, părăsit și singur, trădat şi uitat sub un tufiş pe undeva. 
Numai când mă gândesc la asta, îmi simt stomacul scoțând sunete 
sinistre. 

— După spectacol există de fiecare dată o cină opulentă, îmi 
întrerupe O'Nelly gândurile. Și bucatele sunt din cale-afară de 
gustoase. 

Bine atunci. Am decis. O să sar eu în locul dubiosului ăstuia de 
Bartolomeu. Cât de greu să fie? Doar sunt un motan în floarea 
vârstei și în cea mai bună formă, corpul meu este în putere, cum se 
spune. 

— M-aţi convins, le spun. O s-o fac. Și mâine dimineaţă la prima 
oră mă duceţi la Luna-Hotel. Ne-am înţeles? 

— Sigur, contează pe noi! strigă O'Nelly entuziasmată şi chiar și 
ceilalți încep să chiuie de bucurie. 

Bucuria lor e contagioasă, recunosc. Când s-a mai bucurat cineva 
așa de tare să mă aibă alături? Așa că zâmbesc și eu mulţumit. 

— Dar, înainte să uit, ce anume trebuie să fac? îi întreb în 
atmosfera generală de veselie. 

— Ah, nu mare lucru. O să fie floare la ureche pentru tine, spune 
Floyd și îmi face cu ochiul. Trebuie doar să sari de la zece metri 
înălțime printr-un mic cerc în flăcări... 


Cavaler pe armăsar alb — împotriva voinței mele 


— Ce să fac? miaun eu uimit. 

De furie, mi se încrețesc mustățile. Dar poate că n-am auzit bine, 
nu mi se poate cere în mod serios aşa ceva. 

— Să sari printr-un cerc în flăcări. Acolo sus, repetă Floyd calm, 
ridicându-și laba în sus, de parcă ar vrea să arate spre un dom de 
circ foarte înalt. 

E cât pe-aci să cad din picioare. Habar n-aveam că pisicilor li se 
poate întâmpla așa ceva, dar așa se simte, fiindcă aproape că văd 
negru în faţa ochilor. 

— Ah... Ăăă, da... mă bâlbâi eu. Dacă nu mai e altceva... 

— Ştiam eu că putem conta pe tine! spune O'Nelly bucuros. Şi nu- 
ți face griji, da? Pare mai greu decât e de fapt. O să te descurci. O să 
facem şi o repetiţie... 

Ca la comandă, chiar acum reapare din spate directorul ăla comic 
de circ, deschide uşa cuștii şi gonește întreaga trupă, inclusiv pe 
mine, în arenă, răstindu-se: 

— Avanti! Avanti! 

O şterg şi eu după ceilalți, care se aşază siguri pe pozițiile lor. Şi 
eu unde să mă pun? 

— Acolo, îmi şopteşte Floyd. Nu scoţi niciun sunet și aștepți. Eşti 
ultimul la rând. 

Mă gândesc repede dacă nu cumva ar trebui să-mi iau tălpășiţa. În 
fond, directorul ăsta nebun de circ n-o să-și întrerupă spectacolul 
doar ca să alerge după mine. Dar în cele din urmă învinge 
curiozitatea — vreau să văd ce se întâmplă aici. Așa că sar pe 
marginea arenei și-i urmăresc pe ceilalți cum își fac numerele. 
Trebuie să recunosc: sunt impresionat! Ce chestii sunt în stare să 
facă! O'Nelly face echilibristică, fără să tresară nici măcar un pic, pe 


o blană foarte îngustă pe care Balotelli a așezat-o pe nişte suporturi și 
care se îndoaie aproape până la pământ sub greutatea ei. Poate că 
doamna ar trebui să se gândească să treacă la dietă. 

Pat și Pataşon aleargă prin arenă, fac tumbe, se învârt și merg în 
două picioare. Romeo și Julieta stau cocoțați pe umerii directorului, 
care strigă mereu Va bene! Va bene! şi care le dă să rezolve complicate 
probleme aritmetice. lar Floyd se învârte pe trapez prin aer, de parcă 
ar avea aripi. Uau, ce spectacol frumos, mă gândesc eu. Și se vede 
imediat că cei şase sunt o echipă unită și că probabil lucrează de 
multă vreme împreună. 

Deodată, ca prin magie, un coșuleț coboară din acoperiș, legat cu 
sfoară. Şi toată lumea se uită la mine. 

— Ei! îmi strigă Balotelli. Ce mai aștepți? Signor Bartolomeo are 
nevoie de o invitație specială? Avanti! 

La mine se referă! Așa că sar de-acolo, alerg spre coşuleț și mă urc 
în el. Sfoara se întinde imediat și coșul e tras în sus. Sfântă litieră, ce 
se mai leagănă! Şi-apoi mai fac şi greşeala să mă uit în jos. Vai, vai, 
vai, ce sus sunt! Mi se face iar rău. 

Coșul se oprește brusc, bălăngănindu-mă de colo colo. 

— Hop! Hop! strigă Balotelli de jos. 

Cum adică hop, hop? Ce vrea să spună cu asta? Oare vrea să sar 
jos? Înseamnă că nu e în toate mințile. 

— Stânga! Uită-te în stânga! Pe-acolo trebuie să cobori, aud 
deodată o şoaptă venită ca de nicăieri. 

Mă uit amețţit în dreapta şi văd pe o proptea a cortului o pisică 
neagră, care se ascunde în penumbră. Arată la fel ca mine! 

— Haide odată, sari din coș şi ia-o pe-acolo! îmi ordonă fratele 
meu geamăn. 

Întorc capul spre stânga și văd sub mine un soi de suport montat 
pe un stâlp al cortului. Deci pe-acolo! Sar cu grijă din coş pe suport. 


Reuşesc și simt că am din nou ceva tare sub picioare, chiar dacă e 
ceva destul de mic. N-a fost așa de greu. Dar mă tem că asta n-a fost 
totul și mă întorc înspre mâţa care-mi seamănă. 

— Eşti cumva Bartolomeu ăsta de care tot aud? întreb eu curios. 

— Bingo! Ai ghicit, răspunde el. 

— Şi ce faci aici sus? 

— În primul rând, mă ascund de Balotelli și, în doilea rând, m-am 
gândit că tot trebuie să te sfătuiască cineva. 

— A, mulțumesc, şoptesc eu. Dar cum ai ajuns aici? 

— M-am cățărat, fireşte, spune pisoiul uimit. Doar sunt pisică. 

— Da, văd asta. Dar ceilalţi ziceau că ești rănit. 

— Așa-i, spune el, dând din cap. Urâtă treabă. Mi-am luxat laba 
din spate. Să mă cațăr mai pot cât de cât. Dar să sar? Nici nu se pune 
problema. Din fericire, ai apărut la ţanc! 

Eu n-aş zice c-am apărut tocmai la ţanc, mai ales c-am fost adus 
aici cu forţa. Dar nu mai zic nimic, având în vedere situația în care 
mă aflu. 

— Și de ce n-a renunţat Balotelli ăsta la numărul tău până când te 
însănătoșești? îl întreb eu. 

— Nu se poate. Sunt atracția principală, marele final! se 
indignează Bartolomeu. Sunt oameni care vin la circ doar ca să mă 
vadă pe mine! 

Oho, cuiva îi place să exagereze... Bartolomeu ăsta pare să fie un 
mare lăudăros, îmi zic, dar îi răspund politicos: 

— Deci aşa... 

— Exact așa, insistă el. Dar acum să vedem ce trebuie să faci tu, 
prietene asistent. Trebuie să te concentrezi bine şi să-ți găseşti 
echilibrul. În câteva secunde o să apară cercul de foc și concentrarea 
este totul la numărul ăsta. 


Ce să fac? Pe cine să găsesc? Și cine urmează să apară? Motănelul 
ăsta vorbeşte doar în ghicitori. 

Dar pentru că probabil arăt ca un prostovan, el repetă lent, 
accentuând silabele: 

— Con-cen-tra-re. Ştii ce-i asta? 

Dar ce, mă crede prost? Fireşte că ştiu ce e. 

— OK, continuă Bartolomeu. Imediat o să coboare cercul. Te uiţi 
pur şi simplu prin el, fix prin el, înspre suportul de-acolo, înţelegi? 

Mă întorc şi, la vreo zece metri depărtare, mai văd un suport ca 
cel pe care stau acum. 

— Nu dai atenţie cercului, explică pisica. Nu faci decât să te uiţi 
prin el, respiri adânc, din burtă. Rămâi foooarte calm. Şi nu dai 
atenţie cercului. Te încordezi. Respiri şi inspiri adânc. Şi-apoi sari. E 
clar? 

— Clar! răspund eu, deşi nu mi-e nimic clar. 

Ce înseamnă toată prostia asta cu respiratul? Încă mă gândesc 
dacă să-l mai întreb ceva, dar apoi începe să coboare din tavan, pe o 
funie lungă, un cerc care se opreşte la jumătate între cele două 
suporturi. 

— Atenţie, pornește! șoptește Bartolomeu. Uită-te drept prin 
mijlocul cercului. Concentrează-te! 

Privesc cu stoicism prin cerc spre celălalt suport. Nu e așa 
departe, îmi zic singur ca să-mi fac curaj, sigur reuşesc. Și tocmai 
când să mă încordez ca să sar, se aude un clic și ceva începe să 
cuprindă cercul, răspândind un miros îngrozitor. Fum! Cercul începe 
să ardă! 

Sfântă sardină în ulei! Uitasem complet de foc! Chestia asta chiar 
arde! Și nu cu o pâlpâială slabă; flăcările sunt prea mari pentru 
gustul meu, iar zona aia fără flăcări din mijloc este prea mică. N-am 
cum să trec pe-acolo fără să-mi pârlesc blana. Ajutor! Când o să fiu o 


torță arzătoare, o să mă prăbușesc în chinuri jos în arenă, unde, pârlit 
și cu oasele rupte, o să-mi trag ultima suflare. 

De parcă mi-ar putea citi gândurile, Bartolomeu strigă la mine: 

— Inspiră, expiră şi sari! Și nu da atenţie cercului! Du-te! 

Aşa că inspir şi expir adânc şi privesc concentrat celălalt suport, 
încercând să ignor flăcările din faţa mea. Inspir și expir încă o dată, 
apoi sar cum n-am mai sărit în viața mea şi spintec aerul. Adio, lume 
nedreaptă, îmi spun în sinea mea și apoi aterizez — ţop! — pe suport. 
Mă uit neîncrezător în jur și văd cercul atârnând în același loc. De 
jos, Balotelli strigă: 

— Va bene! Va bene! şi bate din palme. 

Am reuşit, chiar am reușit! Ce tip curajos mai sunt şi eu! Ce 
nebunie! Odette n-o să mă creadă niciodată dacă-i povestesc! 

Abia acum bag de seamă că tremur din tot corpul. Și ce e cu 
mirosul ăsta ciudat? Hopa, cred că mi-am pârlit câteva fire din 
coadă... Însă deocamdată nu mă deranjează, atât de bucuros și de 
mândru sunt de săritura mea. O să crească la loc. 

— Aşa, vezi c-a mers? îmi zice Bartolomeu din partea cealaltă. Nu 
e rău pentru o primă încercare! 

Nu e rău? Înainte să-i pot spune încrezutului ăstuia ce părere am 
despre el şi despre observaţiile lui de amator, se face nevăzut în 
întuneric şi un alt coșuleț îmi apare sub nas, așteptând să mă ducă 
Jos. 


XXX 


Dresorul ne aduce înapoi în cușcă, iar colegii mei artiști se strâng 
în jurul meu și nu mai contenesc cu laudele. 

— Super! 

— De clasă mondială! 


— De parcă n-ai mai fi făcut nimic altceva niciodată! 

— Mulţumesc, mulțumesc! Am avut norocul începătorului, le 
refuz eu laudele, încercând să par cât mai modest. Dar cred că eu... 

— Trebuie să te concentrezi mai bine... mă opreşte cineva în 
mijlocul propoziției. 

Bartolomeu s-a strecurat nevăzut până la cușcă, lângă care se 
aşază maiestuos. 

— Atunci o să reușești să nu-ți mai arzi nici coada. 

Ce nesimțit arogant! Oare ce-și închipuie? La urma urmei, doar 
ce-am băgat mâna în foc pentru el — în adevăratul sens al cuvântului. 

— Atunci sari tu singur, dacă te pricepi mai bine, mă răstesc la el. 

— Băieți, nu vă certaţi, please! se bagă O'Nelly între noi. Winston, 
săritura ta a fost de top. Bătrânului nostru cal de bătaie de aici îi vine 
mai greu să facă complimente. 

Pentru câteva momente, eu și Bartolomeu ne privim în tăcere, 
zvâcnind din vârfurile cozilor și abia acum văd cât de bătrân este de 
fapt. În jurul botului i-au crescut o groază de fire albe. E uimitor că 
încă mai face spectacole. 

Bartolomeu îşi drege glasul multă vreme. 

— Păi aşa este... Te-ai descurcat foarte bine, Winston, mulțumesc. 

— N-ai pentru ce, mă bucur, răspund eu împăciuitor. 

— Fără tine, s-ar fi zis cu noi! insistă el. 

— Ei, nici chiar așa, spun eu. Dacă nu m-aţi fi avut pe mine, v-aţi 
fi gândit la altceva. Cum se zice: The show must go ont. 

— E greu de crezut, behăie O'Nelly abătută. 

— Fără tine, latră şi Pat, am fi ajuns la adăpostul de animale. 

— ...şi poate că am fi fost chiar eutanasiaţi, mârâie Pataşon. 

Adăpostul de animale? Eutanasie? Mi se pare că n-aud bine. 


There's no business like show business! 


Înainte să pot afla ce poveşti de groază voiau să-mi spună colegii 
cu vorbele alea sinistre, „adăpost de animale” şi „eutanasie”, 
deodată nasul meu e gâdilat de un miros ademenitor. Bietul meu 
stomac gol reacționează imediat şi dă drumul unui chiorăit flămând. 

Și tocmai atunci dă şi signor Balotelli colțul. Împinge în fața lui un 
cărucior de serviciu, pe care a îngrămădit cele mai diverse gustări 
pentru animale. 

— Hop, hop! zice el din nou şi din nou. Acum mâncăm, apoi 
facem spectacolul! 

Împarte tot felul de castronașe în cușcă și dispare repede. Pentru 
Romeo și Julieta a adus cereale, iar Floyd primeşte banane şi nişte 
piure amestecat de nu știu ce fel, la al cărui conţinut prefer să nu mă 
gândesc, fiindcă pare destul de scârbos. Pentru O'Nelly a adus iarbă 
proaspătă şi morcovi, Pat şi Pataşon se îngrămădesc la castroanele cu 
bucăți de carne, iar mie dresorul îmi aruncă un castron imens cu ficat 
de pasăre. 

Uau! O'Nelly avea dreptate. Balotelli ăsta nu s-a arătat până acum 
prea prietenos, dar pare să-l preocupe foarte mult bunăstarea 
artiştilor săi cu pene sau blană. Mai întâi încep să adulmec porția 
imensă. Miroase foarte apetisant! De parcă ar fi gătit-o babuşca, nu 
alta. Mă pun imediat pe mâncat; la urma urmei, în afară de 
mâncarea uscată de azi-dimineaţă, n-am mai pus nimic în gură şi mi- 
e o foame de mor. Mmm, ce bună e! 

O tuse timidă îmi întrerupe festinul. Ridic privirea şi-l văd pe 
Bartolomeu, care se plimbă de-a lungul gratiilor cu o privire 
imploratoare. Așa e, mai e şi el. Și, drept vorbind, ăsta e ficatul lui pe 
care-l halesc acum cu atâta satisfacţie. Nu vreau să-i fac asta, aşa că 
împing castronul cu botul înspre gratii, ca Bartolomeu să poată 


ajunge ușor la el cu labele. Imediat își scoate și el o bucată afară și, în 
pace și armonie, golim împreună castronul. E atât de mult ficat, că ar 
ajunge și pentru patru pisici. 

După masa asta bogată, mă ling pe bot şi torc mulțumit. 

— Voi primiţi în fiecare zi chestii așa gustoase? îl întreb pe 
Bartolomeu. 

— Cine munceşte mult, trebuie să și mănânce bine, așa spune 
mereu signor Balotelli, îmi zice el. 

— E totuși de treabă șeful vostru. Dur pe dinafară, bun pe 
dinăuntru, nu? 

Bartolomeu oftează adânc. 

— Dar numai când vine vorba de mâncare. Singurul lucru care 
contează pentru el este spectacolul. Şi ne hrănește tot timpul tocmai 
ca să muncim tot timpul. Ne dă mâncare ca să obținem rezultate, 
înţelegi? 

Încuviinţez cu o mișcare din cap, deşi nu înţeleg prea bine. Eu îmi 
primesc mâncarea şi fără să fac ceva anume pentru ea — în orice caz, 
fără să dau cine ştie ce reprezentații. N-ar fi deloc frumos! 

— Dar de îndată ce nu mai avem rezultate, Balotelli începe și el 
să-și piardă cheful, continuă Bartolomeu. 

— Vai, sfântă sardină în ulei! îmi scapă mie o exclamațţie. Şi dup- 
aia nu mai primiți mâncare? 

— Şi mai rău, spune Bartolomeu trist. 

— Nu mai e bun cu voi? Nu vă mai mângâie? 

Motanul râde amar. 

— De parcă ne-ar mângâia cineva aici! Poate câte-o bătaie din 
palme pentru încurajare atunci când iese ceva bine în spectacol, dar 
asta e tot. Pat și Pataşon au făcut deja aluzie la ce se poate întâmpla: 
dacă nu ne descurcăm aşa cum ar trebui, atunci o să scape de noi. 

Înghit în gol. 


— Ce vrei să spui cu asta? întreb eu cu glasul sugrumat. 

Bartolomeu oftează din nou. 

— Când dăm greş fiindcă suntem bolnavi, atunci eșuează și 
spectacolul. Şi dacă spectacolul nu merge, Balotelli nu face bani. Şi 
dacă n-are bani, atunci nu ne poate cumpăra mâncare și nu-și poate 
plăti artiștii bipezi. Pe scurt: dacă nu muncim, nu mai avem niciun 
folos... 

— ...Și ajungem la adăpostul de animale. Asta dacă avem noroc! 
continuă O'Nelly, care ni se alătură. 

Din gură îi atârnă un smoc de iarbă, pe care-l rumegă gânditoare. 

— Dar asta e îngrozitor! miaun eu cu durere. 

— Aşa e dintotdeauna, îmi explică şi Floyd, care vine spre noi 
însoțit de restul trupei. ÎI mai ţineţi minte pe bătrânul Dickie? 

— Odihnească-se în pace! latră Pat. 

— Cine e Dickie? întreb eu curios. 

— Dickie e... sau, mai bine zis, Dickie a fost un porc vietnamez, 
îmi spune O'Nelly. Un băiat de treabă, vesel, prietenos, poate puţin 
cam leneş. Dar la greutatea lui... 

— Era unul dintre noi, continuă Bartolomeu. Mulţi ani am lucrat 
împreună. Dar într-o zi s-a îmbolnăvit și n-a mai putut să joace. Şi- 
ntr-o dimineaţă a dispărut, a dispărut pur şi simplu. Şi n-am mai 
auzit de el niciodată... 

— Înţelegi acum de ce e așa de important pentru noi ca tu să faci 
saltul ăla? întreabă O'Nelly. Ne e teamă să nu ajungem la fel ca 
bătrânul Dickie. Fiindcă dacă Bartolomeu lipsește, întreg spectacolul 
se duce pe apa sâmbetei. Și-atunci s-a zis cu noi. 

Tremur de parcă ar fi căzut un fulger chiar lângă mine. Nu poate 
să fie adevărat! Este complet inuman! Lumea se comportă cu noii 
mei prieteni de parcă n-ar avea suflet şi sentimente. Ca şi cum ar fi 
chestii pe care le poți arunca după ce s-au stricat. 


— Dar e oribil! spun eu înfuriat. Balotelli ăsta nu poate să facă așa 
ceva! 

— Ba poate! chițăie Floyd, cu ochii măriți de frică. 

— Băieți! strig eu hotărât. Și, ăăă, fetelor! adaug repede, aruncând 
o privire spre O'Nelly și Julieta. Nu vă faceţi griji, sunt aici! Şi n-o să 
vă las de izbeliște. Rămân atâta timp cât aveţi nevoie de mine, pe 
cuvânt de onoare. 

Floyd mă bate uimit pe umăr, Romeo şi Julieta dau entuziasmați 
din aripi, Pat şi Patașon urlă la unison și O'Nelly mă împinge 
prietenos cu coarnele. Bartolomeu toarce și el bucuros. 

— Tu chiar ești un tip de treabă, Winston, spune el recunoscător. 

Da, şi mie mi se pare. lar aici e totuşi vorba de principii. Când 
oamenii exploatează animalele, trebuie să rămânem unite, împreună 
suntem mai puternice. 

Chiar dacă știu că prietena mea Kira îşi face acum o mulțime de 
griji pentru mine, un lucru e clar: nu pot să plec de-aici atâta vreme 
cât prietenii mei au nevoie de mine. 

De parcă mi-ar putea citi gândurile, Bartolomeu miorlăie: 

— Şi nu-ţi face griji, prietene. Într-o zi sau două o să fiu iar în 
formă şi apoi te ducem înapoi la familia ta. 

— Alright!!! behăie O'Nelly. And now, it's showtime!! 


XA 


În timp ce noi mâncam şi discutam între noi, circul s-a umplut 
pentru spectacolul de după-amiază. Aud râsete de copii şi muzică, 
simt trecându-mi pe la nas mirosul de popcorn şi de migdale prăjite. 
Şi chiar dacă am stomacul plin, n-aş zice nu unei gustărici de după 
masă. 


Dar până să apuc eu să-i întreb pe ceilalți ce-ar crede signor 
Balotelli despre un desert, un clovn mic cu încălțări uriaşe țopăie 
lângă cușcă şi o deschide, conducându-ne în spatele cortinei, unde 
aşteptăm să înceapă numărul nostru. Clovnul rămâne cu noi, se lasă 
pe vine și mă mângâie pe după urechi. 

— Ele Charlie, îmi spune Floyd. E foarte de treabă și iubitor şi ne 
face mereu să râdem. 

Aha, îmi zic eu, înseamnă că nu toată lumea de la circ e atât de 
lipsită de inimă ca signor Balotelli. Tare m-ar mai fi mirat și m-ar fi 
făcut să-mi pierd cu totul încrederea în omenire. În timp ce mă bucur 
de aceste neașteptate mângâieri, artist după artist trece pe lângă noi 
Și iese în arenă. Se aude mereu glasul adânc al lui Balotelli, anunțând 
numerele cu pricina. 

Dintr-odată se aud bătăi de tobă, apoi fanfara, după care Charlie 
mă bate uşor pe spate şi se ridică cortina. Ceilalţi o iau din loc. Ce? 
Cum? Sfântă litieră, am început deja? 

Speriat, pornesc împiedicat în urma celorlalți și-mi mijesc ochii, 
fiindcă mă orbesc reflectoarele. Ajutor, nu văd nimic! La repetiție nu 
erau așa luminoase. 

— La stânga, Winston, la stânga! îmi șoptește Pat. 

Mă împleticesc la stânga și sar cu stângăcie pe marginea arenei de 
circ, unde încerc să mă fac mic, mic de tot. În vreme ce colegii mei îşi 
încep reprezentațiile, mă uit atent în jur. Sfinte Dumnezeule, cortul 
circului e plin până la ultimul loc. Micuța mea inimă de pisică începe 
să bată din răsputeri. Sunt prea mulți spectatori! Şi toată lumea asta 
mă agită! 

Mă gândesc dacă nu cumva există vreo posibilitate să nu fac 
numărul ăsta, dar chiar atunci sunt prins într-un con strălucitor de 
lumină, se aud noi bătăi de tobă și coşulețul coboară din tavan chiar 
în dreptul nasului meu. Prea târziu! 


Cu un salt cât mai elegant, sar înăuntru și simt cum sutele de 
perechi de ochi parcă-mi sfredelesc blana. Îmi bate inima atât de 
tare, că mi se face şi mai frică. 

— Rămâi calm, trebuie să rămâi calm, aud mieunatul liniștitor al 
lui Bartolomeu, care e deja în locul lui de sub cupola cortului. 

— Inima mea, croncăn eu. Ceva e în neregulă cu inima! 

— Nu e nimic în neregulă, îmi șoptește Bartolomeu. Ai doar trac, 
e normal. 

Ce să am? Trac? Despre care trac vorbeşte ăsta? Despre tracii 
antici? Dar ceva tot am, fiindcă mă simt mizerabil şi bolnav. În starea 
asta n-am cum să sar prin cercurile alea. 

— Nu e rău să ai trac, îmi explică Bartolomeu. Toţi avem, face 
parte din agitația de dinaintea intrării pe scenă. Respiră adânc şi 
găseşte-ți echilibrul. Concentrează-te! 

Acum văd și cercul legănându-se între suporturi, se aude din nou 
toba, se aude un fâs și fruum şi chestia aia începe să ardă. Jos în 
arenă domnește o tăcere absolută şi toţi stau cu ochii aţintiți asupra 
mea. 

— Nu uita să respiri! Şi nu privi flăcările! Haide, poţi s-o faci! 
strigă Bartolomeu. 

Mă scutur o singură dată, închid ochii şi-i deschid la loc, privesc 
țintă stâlpul din partea cealaltă și, a doua oară pe ziua de azi, sar 
prin cercul arzător. Am reuşit! Şi de data asta fără să-mi pârlesc 
coada. În mine se ascunde un adevărat profesionist. 

Al doilea coşuleț mă coboară iar, mă bucur de aplauzele și 
chiuiturile publicului şi mă plimb ţanţoș pe scenă. Deodată, cineva 
mă ia de guler și mă ridică pe braţul său. Au! Obraznicule, ce 
înseamnă asta? 

Signor Balotelli mă strânge bine în brațe, după care — cu un rânjet 
fals — mă prezintă spectatorilor. 


— Ei, îmi murmură el la ureche. Ce ţi-a luat aşa de mult azi? Doar 
nu joci șah! Să fii rapid, ai priceput? 

După care bădăranul face o plecăciune și mă aruncă pur și simplu 
în spatele cortinei. Nerușinatul! 


XA 


Din fericire, ceilalți sunt plini de laude și cred că m-am descurcat 
grozav. 

— A fost extraordinar! strigă Patașon. 

— În tine se ascunde o adevărată divă, spune şi Floyd. 

O ce? Ce vrea să spună cu asta? Eu sunt un motan, nu o divă! Dar 
în afară de mine, nimeni nu pare să bage în seamă expresia asta, aşa 
că mă hotărăsc să o iau drept un compliment. 

— A new star is born!® strigă O'Nelly. 

— Gaşcă, gașcă, resping eu laudele stânjenit. Mi-am făcut doar 
datoria. 

Şi chiar că e o datorie epuizantă, îmi zic, observând cât de epuizat 
sunt. Sunt frânt! Cu ultimele puteri mă târăsc până într-un colț al 
cuștii, mă fac ghemotoc şi îmi închid ochii oftând. Tot ce-mi trebuie 
acum este un pui de somn. 

— Hei! mă înghionteşte cineva cu laba. 

Deschid ochii şi-l văd pe Bartolomeu privindu-mă uimit printre 
gratii. 

— Ce faci acolo? mă întreabă el. 

— Trag un pui de somn, răspund eu. Noi, pisicile, dormim câte 
șaisprezece ore pe zi. Şi cred că azi mie mi-au mai rămas 
cincisprezece din ele! 

— Sorry, zice şi O'Nelly. Dar nu se poate. În curând o luăm de la 
capăt. 


Cum adică de la capăt? Probabil că li se pare că mă uit la ei ca un 
dobitoc, fiindcă O'Nelly îmi explică cu multă răbdare: 

— Următoarea noastră reprezentaţie este în două ore în Luna- 
Hotel. Balotelli ne va duce chiar el acum acolo. 

— Încă o reprezentaţie? întreb eu, răsuflând greoi. 

— Of course, dar tu ce credeai? O singură dată nici nu se pune, 
behăie capra și deodată începe să danseze step și se pune pe cântat: 

— There's no business like showbusiness... 

Pe toți sfinții pisicești! Unde am mai nimerit? 


Motan sub acoperire 


Imediat după anunţul de necrezut al lui O'Nelly, apare şi signor 
Balotelli şi ne scoate afară din cușcă. În curtea din spatele cortului se 
află o camionetă mică; ni se face semn să ne urcăm în remorcă. Și mă 
pomenesc înghesuit între Pat și Patașon, gâfâindu-mi fiecare în câte o 
ureche. 

Serios acum, lucrurile au mers prea departe! Pentru nişte potăi, 
ăștia doi sunt de treabă, dar m-aş putea lipsi de acest contact corp la 
corp cu lătrăii. Miros rău de tot. Și salivează. Îmi fac părul să se 
ridice pe ceafă. Mă dau mai la o parte. 

— E totul în regulă? latră Patașon înspre mine. 

— Da, răspund eu. Dar nu mai ţipa atât de tare, te rog! Nu sunt 
surd! 

— Sigur, nicio problemă! rage Pat, făcându-mi urechile să țiuie. 

Câinii sunt niște creaturi prostovane. 

Camioneta pornește hurducăindu-se cu noi pe străzile parcului de 
distracții şi în curând ajungem la Luna-Hotel. Mașina trage chiar în 
fața hotelului, iar Balotelli coboară din cabină și urcă treptele de la 
intrare, făcându-se nevăzut. Se întoarce repede, împingând ceva ce 
seamănă cu un imens cărucior de cumpărături. Pune în cărucior 
cușca papagalilor, maimuţica, pe mine și câinii. Apoi împinge 
căruciorul nostru în sus pe rampa care ocolește treptele de la intrare. 
Numai O'Nelly trebuie să meargă pe jos: strigând Avanti, avanti! 
goneşte capra prin holul hotelului până în fața unei mari uşi duble. 
Împinge căruciorul pe uşă şi ne pomenim chiar în teatrul hotelului. 

Aici domneşte un haos de nedescris. Bărbaţi în salopete aleargă ca 
nebunii de colo colo pe scenă și-și strigă unii altora tot felul de 
instrucțiuni. 


— Ce se întâmplă aici? îl întreb eu pe Floyd, care stă chiar lângă 
mine. 

— A, nimic special, spune el şi-mi face cu ochiul. Întotdeauna e 
aşa înaintea marelui spectacol de după-amiază. 

Acum vine şi O'Nelly lângă noi. 

— Haide, Winston, zice. Te conduc pe aici, să-ți arăt locul. 


XXX 


— Trebuie să ai grijă puţin, îmi zice Bartolomeu, care apare și el în 
teatrul hotelului o jumătate de oră mai târziu, gâfâind, şi se strecoară 
lângă noi pe scenă. Spaţiul dintre stâlpi e ceva mai scurt. Aşa că să 
nu sari cu prea mult avânt! 

— Aha! spun eu, privind în sus. 

Pare cu totul altfel decât în circ. Şi nici încredere nu prea-ți 
inspiră. 

Sub tavanul scenei sunt o mulțime de cabluri și instalații metalice 
de care atârnă reflectoarele. O încâlceală de nedescris. 

— OK, spun eu. Mă descurc eu cumva. Sigur facem o probă mai 
întâi. 

— Nu, spune O'Nelly. Nu mai facem probă. Nu mai e timp. 

Ce? Sfântă sardină în ulei, nu e bine deloc, deloc, deloc. 

— Aha, miaun eu jalnic. 

— No risk, no fun!!! behăie O'Nelly, îndepărtându-se. 

Copitata asta vorbeşte bine. Dar nu ea trebuie să facă salturi la 
înălțime! 

— Cât mai e până la reprezentaţie? îl întreb eu pe Bartolomeu. 

— Cred că mai durează cam o oră până începe, spune motanul. 
Ar trebui să te odihnești puţin, ca să fii în formă când începem. Până 


atunci, eu mă ascund pe undeva. Dar nu te îngrijora, o să fiu înapoi 
la timp. 

— Bine, oftez eu, ducându-mă în spatele cortinei, unde găsesc o 
cutie cu pat de paie, în care colegii mei s-au adunat deja. 

Dar dacă mă întorc cu spatele pur şi simplu şi pornesc s-o caut pe 
Kira? La urma urmei, sunt în hotel și n-ar trebui să fie foarte greu să- 
i găsesc camera. Dar dacă o găsesc, atunci sigur n-o să mă mai lase să 
mă întorc. Și, din păcate, n-am cum să-i explic că ar trebui să mai fac 
un spectacol. Cel mult aş putea să-i explic cât de cât ce s-a întâmplat. 
Dar povestea asta e prea complicată şi nu pot să mă bazez că o să- 
nțeleagă ce-i zic. Așa că mai bine nu, îmi spun și pornesc spre 
tovarășii mei. 


XXX 


Trebuie să fi adormit. Oricum, am visat că eram cu mult iubita 
mea Odette pe o câmpie plină de fluturi, în lumina caldă a soarelui, 
când mă trezește o muzică asurzitoare. Sar în sus ca înțepat de 
tarantule și privesc buimac în jur. 

— Stai calm, behăie O'Nelly. Încă n-am început, relax! 

Printre stinghiile cutiei noastre de lemn văd cortina doar uşor 
întredeschisă. Mă aplec în faţă şi privesc printr-o mică gaură în lemn 
ca să văd mai bine. Teatrul este plin până la refuz, par să se fi 
cumpărat toate biletele. 

Şi-apoi îmi cad ochii chiar pe primul rând! E familia mea! Werner, 
care se ține de mână cu Anna, babușca lângă ei și, alături de ea, Kira, 
Tom și Pauli. Vai, Kira mea n-arată deloc bine. Are ochii parcă 
umflați de plâns. Și mai e şi palidă. Pauli şi-a pus braţul protector în 
jurul ei și nici ea n-arată mai bine. Chiar și Tom pare foarte 
îngrijorat. Inima mea de pisică se face mică de tot văzându-i. 


„Hei”, îmi vine să strig la ei. „Îmi e bine. E perfect. Nu vă faceți 
griji!” 

Aş vrea să sar de-aici direct în poala Kirei şi să-i dau un pupic 
frumos de pisică direct pe nas. Dar nu se poate, îmi e cât se poate de 
clar. Văzându-mi oamenii iubiţi, trebuie să-mi fi scăpat vreun miau 
mai trist, fiindcă O'Nelly se așază lângă mine. 

— Winston, ce-ai păţit? Nu ţi-e bine? întreabă ea îngrijorată. 

— Ba da, ba da, oftez eu. Dar uite: acolo, în primul rând, sunt 
oamenii mei... 

O'Nelly încearcă și ea acum să se chiorască prin gaura din lemn şi, 
cum coarnele îi stau în drum, trebuie să-și lase capul foarte mult într- 
o parte. Arată foarte caraghios. 

— Care sunt? Vrea ea să ştie. 

— Domnișoara cu puloverul închis la culoare, care pare tristă şi 
cei trei adulți de lângă ea, explic eu cu mândrie. 

— Aha. Ei bine, să ştii că par niște oameni de treabă, spune 
O' Nelly. 

— Da, zic eu, oftând din toată inima. Sunt chiar foarte de treabă. 

Capra se întoarce spre mine, privindu-mă compătimitor. 

— Winston, prietene, sigur te ducem mâine dimineaţă la ei, 
alright? 

— Alright! 


XXX 


Spectacolul de circ pare să decurgă bine, iar publicul aplaudă cu 
putere. Dar, uitându-mă la Kira prin gaură, văd bine că ea nu se 
amuză ca ceilalți și nici nu pare să fie cu totul prezentă. Se tot uită în 
jur şi câteodată petrece minute întregi privind pe sub scaune. 


Babușcăi nu-i place chestia asta și-și bate nepoata pe umăr ca s-o 
mustre. Fiindcă ea e de părere că toţi copiii trebuie să înveţe să stea 
locului. 

Apoi aud deja cunoscutul sunet de tobă. Numărul nostru! Ne 
repezim pe scenă și fiindcă aici nu există nimic care să 
împrejmuiască arena, sar direct pe o cutie de lemn acoperită în 
catifea care fusese pregătită pentru mine. Din păcate, stau cu spatele 
la Kira şi trebuie să mă întorc ca să-i pot arunca o privire. Nu m-a 
văzut, iar acum se uită la Pat şi Patașon, care-și fac tumbele lor 
ridicole. 

Dintr-odată, Pauli începe să-i dea coate şi să arate spre mine cu 
mâna întinsă. lar Kira mea chiar întoarce capul, mă vede şi face nişte 
ochi cât cepele. Îi fac cu ochiul şi încerc să-i transmit un mesaj 
telepatic: „Huhu, chiar eu sunt! Da, da, vezi bine! Şi n-o să-ți vină să 
crezi, dar în curând Winston al tău o să sară prin nişte cercuri în 
flăcări!” 

Nu, nu-i vine să creadă ce are în fața ochilor. Căci acum dă din 
cap, îi şopteşte lui Pauli ceva la ureche și ridică din umeri. Dar, na, 
nu pot s-o învinovăţesc că nu mă recunoaște. La urma urmei, acasă 
sunt motanul unui profesor şi nu știe lumea că sunt în stare să fac tot 
felul de  acrobaţii îndrăzneţe. Decât poate când încerc s-o 
impresionez pe Odette. Altfel, refugiul meu natural este canapeaua 
din sufragerie. Cum ar putea Kira să ştie că, în mai puţin de o zi, nu 
doar am aterizat printre animalele de circ, dar am și devenit unul 
dintre ele? 

Bătăi de tobă și hopa, a venit și numărul meu. Din fericire, 
coşulețul care mă duce sus arată fix la fel cu cel din arena circului, ca 
să mă facă să mă simt în siguranţă. Dar sus, deasupra scenei, totul 
arată diferit. Suportul meu e mult mai mic, abia dacă am loc pe el, iar 


cercul pare să se fi micșorat și el. Cerule, cum o să încap prin el? 
Poate că n-ar fi trebui să mănânc atât de mult... 

— Respiră! Respiră! aud deodată de undeva din fața mea. 

Sfinte copac de ascuţit ghearele, colegul Bartolomeu nu m-a 
părăsit la nevoie! S-a ghemuit pe o bară de metal și încearcă să mă 
liniştească din priviri. 

— Și nu uita de distanţă. 

Cercul deja se aprinde, îmi caut iar echilibrul, mă concentrez, 
respir şi sar. Din păcate, sar cu câţiva centimetri prea departe, încât 
labele mele din față nimeresc în gol și nu aterizez pe celălalt suport 
decât cu picioarele din spate. Pentru câteva clipe, aproape că sunt în 
aer și aud un strigăt speriat ridicându-se dintre spectatori. 

Dar mă trag cu toată puterea înapoi, îmi scot ghearele și reușesc 
cumva să-mi pun toate patru labele pe platformă. Oho, a fost cât pe- 
aci! Sub mine izbucnesc aplauze, publicul răsuflă ușurat și chiar și 
Bartolomeu dă drumul unui „Pfiu!” zgomotos. 

Signor Balotelli iese de pe scenă și mă ia în primire. Pentru că era 
cât pe ce să dau greş, îmi zic c-o să mă certe. Dar rânjeşte cu toată 
gura și pare să fie foarte mulțumit. 

— Ei! îmi şopteşte el. A fost o idee bună! De-acum, să faci mereu 
aşa, mai multă acţiune, molto pericoloso, mai periculos, bene! 

Vai, sfinte mieunat, ce i-am făcut bietului Bartolomeu! 


XXX 


În vreme ce eu încă mă gândesc cum să-i spun mai bine colegului 
ce i se cere, Balotelli mă trage cu el pe scenă cu pieptul umflat de 
mândrie. Publicul se neliniștește dintr-odată. 

— Ajutor! strigă o bătrână din ultimul rând, sărind de pe scaun. 
Poşeta mea! Mi-a fost furată! 


Toţi se întorc mai întâi spre ea, apoi spre altă femeie, care şi ea 
strigă: 

— Doamne, nu-mi mai găsesc telefonul. Hoţi de buzunare! Să facă 
cineva ceva! 

După ce alţi trei spectatori bagă de seamă că li s-a furat ceva și 
anunţă asta prin strigăte puternice, izbucnește un fel de panică. Toţi 
sar de pe scaune și încep să alerge în toate părțile. Şi dintr-odată se 
aude un bărbat: 

— El a fost! Şi arată cu mâna spre scenă, unde toată trupa s-a 
adunat pentru finalul spectacolului. L-am văzut bine! A fost clovnul! 
Opriţi-l pe hoț! 

Vreo doi indivizi sar pe scenă şi-l înhaţă pe Charlie, care, rămas 
fără reacţie, se bâlbâie neajutorat: 

— Dar n-am făcut nimic. Daţi-mi drumul, vă rog! Ce înseamnă 
asta? 

Însă bărbaţii îl ţin în continuare bine. Unul își scoate telefonul și 
spune: 

— Chiar acum sun la poliție. Și după aia om vedea noi dacă ai 
făcut ceva sau nu, hoţ ordinar! 

Charlie pare că mai are puţin și izbucnește în lacrimi. 

În creierul meu pisicesc se pune în mișcare o rotiță. Ceva nu se 
potriveşte aici. Charlie sigur nu e hoț, e prea de treabă pentru asta. Și 
cum ar putea un clovn să şterpelească lucruri în timpul unui 
spectacol? Doar stătea pe scenă sau în spatele ei. Şi nici măcar nu s-a 
dus în public. Am văzut asta, și spectatorii la fel. Un clovn ca el bate 
prea tare la ochi, cu peruca și cu nasul lui de cauciuc. Nu poţi să nu-l 
vezi. 

Dar în afară de mine se pare că nimeni nu mai crede că acuzația 
asta e lipsită de logică. Fiindcă toată lumea îl privește supărată pe 


clovn. Văd şi că Pauli, Tom și Kira s-au strâns laolaltă și vorbesc 
precipitat între ei. Se uită mereu la Charlie, nevenindu-le să creadă. 

Deci nu sunt singurul căruia i se pare că e ceva suspect aici. Văd 
în privirile copiilor că sunt foarte hotărâți să-i dea de cap chestiei 
ăsteia. M-ar fi mirat să vrea altceva. În definitiv, cei trei sunt detectivi 
și au rezolvat deja multe cazuri misterioase. Firește, cu ajutorul meu, 
fiindcă eu sunt partenerul lor patruped și fără nasul meu priceput n- 
ar merge nimic. 

Gânditor, dau din vârful cozii. Trebuie să-l ajut cumva pe Charlie, 
fiindcă sunt ferm convins că nu el e făptașul. Ce noroc uriaș că încă 
sunt prins cu circul ăsta... Unde-ai putea mai bine să investighezi 
furtul, dacă nu aici? O să-i dau eu de cap. Și am și deghizarea 
perfectă. M-am hotărât: de-acum încolo sunt o pisică sub acoperire. 


Un detectiv bun are neapărat nevoie de asistenți 


— Bietul Charlie! 

— Ce-a să se aleagă de el acum? 

— N-ar face rău nici unei muște! 

— Şi sigur n-a furat! 

— Trebuie să fie o greșeală la mijloc, fără îndoială... 

Așa vorbesc tovarășii mei între ei. Sunt foarte porniţi. După 
harababura de la Luna-Hotel și după ce-au venit poliţiştii şi l-au luat 
pe clovn în cătușe, noi animalele am fost duse înapoi la circ și-acum 
suntem din nou în cușca noastră. 

— Nici nu vreau să mă gândesc dacă e adevărat. Oh my God! se 
aude O'Nelly. Ce-o să se întâmple cu noi acum? 

— De ce spui asta? vreau eu să știu. 

— Păi, gândeşte-te, behăie ea. Dacă n-avem clovn, n-avem 
spectacol. Și Balotelli nu va găsi așa uşor un înlocuitor pentru 
Charlie, for sure. 

— Fără spectacol... croncăne Romeo. 

— ...Fără seminţe, continuă Julieta. 

— Direct la adăpostul de animale! zice și Floyd cu tristețe. 

— Nu, nu, nu, spun eu ca să-i liniştesc. N-are rost să ne gândim la 
ce e mai rău. O să se rezolve lucrurile repede, sunt sigur. Dacă 
Charlie e nevinovat, atunci polițiștii o să-şi dea seama. 

Chiar dacă uneori trebuie să-i mai împingă cineva puţin pe pista 
cea bună, îmi zic eu. 

— Şi dacă nu se-ntâmplă asta? 

— Dacă nu... spun eu, dregându-mi glasul. Mă aveţi pe mine! 

Prietenii mei mă privesc mirați. 

— Pe tine? întreabă Bartolomeu, care se plimbă nervos de colo 
colo în afara cuștii. Ce vrei să spui cu asta? 


— Ei bine, eu nu sunt doar un motan. Sunt și un detectiv. Şi încă 
unul chiar foarte priceput, dacă îmi daţi voie s-o spun... 

— Un detectiv? 

Patașon izbucnește în râs și se rostogolește pe jos. Nu știu ce 
găseşte potaia asta naivă atât de amuzant. Dar aşa sunt câinii, mereu 
săraci cu duhul. 

— Un detectiv! răspund eu şi mai hotărât. Acasă, în Hamburg, eu 
și echipa mea am rezolvat deja multe cazuri. 

— Cu echipa ta? repetă Patașon neîncrezător. 

— Chiar așa, spun eu. Împreună cu Kira, Tom şi Pauli. Câteodată 
ne mai ajută și babuşca, dar ea e mai degrabă un fel de asistentă. În 
mare, se poate spune că eu sunt şeful trupei. 

Ştiu, știu, poate că exagerez un pic, dar, la urma urmei, chiar cred 
că succesul nostru ca detectivi se datorează mai ales nasului meu. Și 
tot nasul meu îmi spune că trupa de teatru nu prea pare convinsă de 
ce le povestesc. Un caz clasic de mărgăritare aruncate porcilor, îmi 
zic şi-ncep să mă arăt puţin ofensat. 

— Păi, dacă chiar așa stau lucrurile... zice capra irlandeză, 
privindu-mă cu îndoială. Spune-ne care e planul tău. 

Plan? Care plan? Sfântă litieră, acum am nevoie de un plan?! 
Poate că m-am grăbit şi m-a luat puţin gura pe dinainte. Tuşesc și le 
spun, dând înapoi: 

— Deci... da... mai întâi trebuie să arunc o privire şi să găsesc un 
răspuns la cele patru mari C-uri. 

— Cele patru mari C-uri... repetă Floyd reverenţios. 

— Cine, ce, cum și când, răspund eu ca din pușcă. Cine este 
implicat? Ce s-a întâmplat? Cum s-a petrecut? Când şi unde a avut 
loc? 

Floyd mă priveşte acum cu gura deschisă, nu credea că sunt în 
stare de atâta profesionalism. Dar O'Nelly iar se bagă peste mine. 


— Yeah, my friend, totul sună foarte bine. Dar deja știm toate astea. 
Charlie este implicat. S-au furat poșete și telefoane. În timpul 
reprezentaţiei de seară de la Luna-Hotel. So what? 

Gata, acum am prins-o pe capra asta bătrână. 

— Dar nu ştim totul! îi zic eu și mă îndrept de spate ca să par mai 
mare. Plecăm de la ideea că Charlie nu este deloc hoţul. Așa că 
trebuie să fie altcineva. Şi nici nu ştim cum această altă persoană a 
furat obiectele de valoare. A fost în timpul spectacolului? Sau chiar 
înainte? Sau poate în pauză? 

O privesc triumfător pe O'Nelly. 

— Dar cum o să afli tu, o pisică, toate astea? behăie ea. 

— Așa e! latră acum și Pat. Este imposibil! 

— Staţi puţin! miaun eu misterios. Tocmai mi-a venit o idee. Asta 
e, da! Ascultaţi! 

Fără ezitare, îi numesc pe toți membrii trupei să-mi fie asistenți. 

— Vrei să spui că acum suntem ajutoarele tale de șerif? întreabă 
O'Nelly. 

— Da, ceva de genul, răspund eu. Care dintre voi cunoaşte mai 
bine zona asta? 

Toate privirile se întorc spre Bartolomeu. 

— Eu, confirmă pisica. La lăsarea serii îmi place să mă plimb prin 
parc, ca să prind câţiva șoareci. 

— Foarte bine, zic eu. Atunci, o să te plimbi și-acum, dar să laşi 
șoarecii în pace. 

— Da? mă întreabă Bartolomeu, complet mirat. 

— Da, confirm eu. În schimb, o să tragi cu urechea la ce spun 
oamenii. Poate că o să afli ceva aşa. Şi cel mai bine ar fi să te duci 
până la hotel și să dai târcoale şi pe acolo. 

— După ce? 

Bartolomeu mă priveşte uimit. 


— După tot ce ți se pare suspect. 

— S-a făcut, şefu! zice el şi se face nevăzut. 

— lar tu, Floyd, spun eu, întorcându-mă spre maimuţă, am și 
pentru tine o sarcină. Tu sigur poţi să ieși fără probleme din cușca 
asta, nu? 

lar Floyd sare chiar atunci pe ușa cuștii, își strecoară mâna mică 
printre gratii și împinge cu multă pricepere zăvorul într-o parte. 

— Nicio problemo! spune el. 

— Grozav! Tu trebuie să faci același lucru ca Bartolomeu, doar că 
aici, în circ. Trebuie să știm ce vorbesc artiștii între ei. Poate că unul 
dintre ei are vreo bănuială care ne-ar putea fi de folos. Ai înțeles? 

— Da! spune Floyd şi dispare. 

— Ei, și noi ce trebuie să facem? behăie O'Nelly nerăbdătoare. 

— Noi? Noi rămânem pe loc, le ordon eu. Dacă dispar prea mulți 
dintre noi, asta o să bată la ochi. Este o investigație sub acoperire, 
până la urmă. 

Îmi dau seama că e dezamăgită. Dar dacă începe capra asta să 
alerge pe aici, o să fim descoperiți imediat. Spre deosebire de Floyd, 
pe O'Nelly o vezi și cu amândoi ochii închiși. 


XA 


Durează o veșnicie până se întorc cei doi. Floyd se întoarce primul 
și parcă nu e în toate minţile şi vorbeşte precipitat. 

— N-o să credeţi, chițăie el. Charlie s-a întors. 

— Atunci totul e în regulă şi ne-am agitat degeaba, mormăie 
Patașon. 

— Nu cred, adaugă maimuţica. Poliţiştii l-au adus înapoi și i-au 
spus că n-are voie să părăsească parcul până nu se lămurește 
situaţia. 


— Asta ce... începe Romeo. 

— ...Mai înseamnă? termină Julieta. 

Toţi se uită la mine. 

— Da, le explic eu, asta probabil că înseamnă că încă-l bănuiesc pe 
Charlie, dar nu pot s-o dovedească. Așa că acum trebuie să se pună 
la dispoziţia lor, aşa-i zic ei, şi n-are voie să plece nicăieri. 

— Bietul Charlie! se plânge Floyd. Balotelli l-a chemat imediat la 
el și l-a certat rău de tot. Că provoacă scandal şi că Balotelli n-are 
nevoie de scandal. Că acum toată lumea crede că circul e plin de hoți 
și că, din cauza asta, n-o să mai vină nimeni la spectacol. 

— Şi Charlie ce-a răspuns? vreau eu să știu. 

— Spunea mereu că n-a fost el, că nu e hoț și că e complet 
nevinovat. A și plâns. 

Ne privim unii pe alţii cu îngrijorare. 

— Ai mai aflat şi altceva? întreb eu. 

— Nu. 

Floyd ridică din umeri a regret. 

— Toată lumea de la circ vorbeşte despre furturi. Dar toți sunt 
confuzi şi nimeni nu știe ce s-a întâmplat. Însă toată lumea crede 
același lucru: că nu Charlie e vinovatul. 

Cad pe gânduri. Investigația lui Floyd nu ne-a dus prea departe, 
dar a confirmat ceea ce ştiam deja: și anume că nu clovnul e hoţul. 
„Dar de ce nu l-a crezut poliţia?” mă întreb în sinea mea. Că doar 
avea un alibi, era pe scenă. Ce ştiu ei și nu știm noi? Și, mai ales, știu 
ceva sau l-au luat pe Charlie fiindcă nu aveau pe cine să ia? 

Un mieunat îmi întrerupe şirul gândurilor. S-a întors și 
Bartolomeu. Şi el chiar a aflat lucruri interesante. 

— Staţi să vedeţi! ne strigă el. Asta nu e prima oară când se fură 
ceva. Toată lumea vorbește numai despre asta în parc, de parcă hoţii 


ar fi aici de ceva vreme și poliţia n-a putut până acum să-i prindă. 
Dar ştiţi care e partea cea mai rea? 

Face cu pricepere o pauză dramatică; până și eu aş putea să învăţ 
ceva de la bătrân, fiindcă îl privim cu răsuflarea tăiată, atât de 
nerăbdători suntem. 

— Toți îi bănuiesc pe cei de la circ, continuă el. 

— De ce? întreb eu. Hoţul a fost mereu clovn? 

— Nu... stai să vezi... oftează Bartolomeu. Câţiva spun că au 
văzut un clovn. Alții bănuiesc că a fost un acrobat. Și unul spune că a 
văzut chiar un bărbat în costum de director de circ. 

— Impossible! strigă O'Nelly zguduită. 

Şi ceilalți vorbesc indignați între ei. 

— Hmm, hmm, hmm, torc eu. Totul sună foarte misterios. Ceva 
nu se potriveşte aici, prieteni, deloc nu se potriveşte. Poate că în 
circul vostru există unul sau mai mulți hoţomani... 

Observaţia mea stârnește revolta tuturor și dă naștere unui 
vacarm îngrozitor. 

— ...Sau poate că, zic eu mai departe neabătut, cineva vrea să 
arunce suspiciunea asupra oamenilor voştri ca să-şi scape pielea. 

Acum toată lumea se uită la mine mută. 

— Chiar este un camuflaj excelent, zic eu. Dacă te costumezi ca un 
clovn, nimeni nu te poate recunoaşte cu ușurință! 

— That's absolutely right!!! strigă O'Nelly. Și ar fi, de fapt, foarte 
inteligent. Numai oamenii pot veni cu idei din astea! 

— Dar cum aflăm noi cine se ascunde în spatele lucrurilor ăstora? 
miaună Bartolomeu disperat. 

— Asta e o întrebare foarte bună, îi răspund. Ţi s-a mai părut ceva 
neobișnuit în parc? 

— Nu, nu în parc. Înainte să pot intra în hotel, un bădăran din 
echipa de curăţenie m-a gonit de-acolo cu mopul. Am reușit să-mi 


iau tălpășița înainte să mă nimerească. 

— Hmm, hmm, hmm, mă repet eu. Cum mai stai cu piciorul tău 
scrântit? 

— O, e din nou bine. De mâine cred că o să fiu în stare să-mi fac și 
numărul. 

— Foarte bine! spun eu bucuros. Fiindcă acum chiar am un plan. 
Sfântă sardină în ulei, unul de-a dreptul extraordinar! 


O raită prin parc şi două mărturii 


— Hmm, hmm, hmm, spune Bartolomeu gânditor. Sună într- 
adevăr ca un plan. 

Aşa, şi? Se îndoia cineva? 

— Doar v-am spus, adaug eu. 

Tocmai i-am explicat tovarăşului meu geamăn ce-ar trebui să 
facem mai departe. Toţi plecăm de la presupunerea că Charlie nu a 
furat nimic şi că hoţul e cineva care operează îmbrăcat ca un clovn 
sau ca un artist de circ. Și pe acest cineva trebuie să-l scoatem din 
văgăună. 

Fiindcă Bartolomeu este singurul animal de la circ care se poate 
plimba liber şi nevăzut în Luna-Park, el o să fie de acum 
investigatorul nostru sub acoperire — va umbla pe acolo, va aduna 
informații, va strânge indicii. Și fiindcă parcul e foarte mare şi el nu 
cunoaşte foarte bine meseria de detectiv, o să-l sprijin din toată 
puterea în ce face, ca o a doua Lotte a lui, ăăă... ca o a doua pisică”. 

Fireşte că noi doi vom merge în locuri diferite, ca să nu-și dea 
nimeni seama că eu nu sunt Bartolomeu. Până acum, e genial! 

— Există însă o singură problemă, mică de tot... îmi întrerupe 
pisica neagră șirul gândurilor. Tu nu știi zona deloc şi o să te 
rătăceşti imediat. Adică nici nu eşti în stare să găseşti drumul înapoi 
până la hotel de unul singur... 

Oare s-a strecurat cumva puțin sarcasm în vocea lui? Ce 
obrăznicie! 

— Dar nu e o problemă, spun eu, puţin înfumurat. Noi doi, 
frumoși cum suntem, vom merge în noaptea asta să vedem casele, 
tufișurile și prăvăliile și tu o să-mi arăţi parcul, prezentându-mi 
fiecare colțişor. Şi mâine dimineaţă pornim la drum! 

— Nu e o idee proastă deloc! 


Bartolomeu dă din cap aprobator. 
— Aşa facem! 


XA 


Înainte să putem pleca în rondul de noapte, ne mai așteaptă încă 
două spectacole — cel de după-amiază de la circ şi cel de seară, din 
teatru. Şi chiar dacă de acum mă simt ca un profesionist, treaba asta 
pare un stres continuu. Nu iau și ei o pauză? Începe să mi se strice 
tot cheful. 

Îmi fac ambele numere cu o anume rutină; Charlie, dimpotrivă. 
Bietul clovn se împiedică de orice și și-a uitat mișcările aproape 
complet. Dar cel mai rău e că nimeni din public nu râde la ce face. Şi 
cumva mi se pare că azi n-ar mai fi la fel de multă lume ca ieri; văd 
mai multe scaune goale. Balotelli n-o să fie în cea mai bună 
dispoziție. Probabil că s-a dus vorba despre hoţi, iar lumea se ţine 
departe de circ, de frica lor. Așa că ar fi cazul să aflăm totuşi ce se 
petrece. Dar după spectacol sunt atât de obosit, că aș prefera să zac o 
vreme. Poate că am putea amâna rondul până mâine dimineaţă, 
după ce bag vreo zece ore de somn, îmi zic, dar chiar atunci îl aud pe 
Bartolomeu şoptindu-mi: 

— Pornim în două ore! Te trezesc eu! 

— Sigur! Sunt pregătit, îi zic eu. 

Având în vedere că planul a fost al meu, nu prea pot să dau 
înapoi acum. 


XXX 


Nici nu se lasă bine întunericul, că tovarășul meu își și face 
apariția; Floyd deschide cușca pentru mine şi pornim. Eu și 


Bartolomeu ne scoatem cu mare atenţie botul afară din cort. Afară e 
întuneric beznă, dar din fericire pisicile văd mult mai bine noaptea 
decât oamenii. Aşteptăm până când ochii ni se obișnuiesc perfect cu 
întunericul şi verificăm împrejurimile. Nu e nicio mișcare nicăieri. 
Aşa că pornim în fugă, traversând curtea și ocolind rulotele în care 
locuiesc angajaţii circului. 

Chiar atunci se deschide ușa unei rulote și signor Balotelli iese 
ținând în mână o sticlă verde. O ştergem chiar pe lângă picioarele lui 
și ne aruncăm în cel mai apropiat tufiş. Auzim cum sticla îi cade pe 
pământ şi directorul strigă: 

— Mamma mia, ce-a mai fost și asta? 

Chiar atunci ne întoarcem să-l privim și-l vedem stând în mijlocul 
curții speriat ca de fulger. Se freacă la ochi cu ambele mâini. 

— Of, of, nu e bine! Două pisici? Să fi fost o iluzie? Sau văd 
dublu? Trebuie s-o las mai ușor cu vinul, mamma mia. 

Bartolomeu chicotește. 

— Acum are la ce să se gândească, zice bucuros și pornește mai 
departe. 

Mă uit să nu-l pierd din ochi și-o tulesc după el. 

— Ce voiai să spui? îl întreb. 

— Bătrânului guzgan îi place să petreacă prea mult cu sticla, îmi 
explică tovarășul meu. Şi de fiecare dată începe să cânte fals, până te 
dor urechile. Ori asta, ori începe să se lamenteze şi devine teribil de 
plângăcios. Nu ştiu exact ce e mai rău. 

— Da? Deschizătorii mei de conserve nu fac așa. 

Werner și Anna beau și ei chestia asta din sticlele verzi, dar apoi 
nu se pun deloc pe cântat şi pe plâns. Ei încep să se amuze şi să 
chicotească. 

Însă nu am timp să stau la discuţii filosofice, fiindcă Bartolomeu 
mă zoreşte. Mă plimbă de-a lungul şi de-a latul întregului parc. Şi, în 


scurt timp, îmi pierd complet orientarea în spaţiu. Unde mai pui că e 
și destul de înfricoşător aici afară, pe întuneric. Tiribombele şi 
trenurile se profilează negre şi amenințătoare pe cer și în tufișuri 
mereu trosneșşte, scârțâie și foşnește ceva. Ce înspăimântător! 

Tovarăşul meu se opreşte şi rămâne nemișcat chiar în fața 
tunelului ororilor. 

— Oare vrem să intrăm? îmi șoptește el. 

Acolo? A înnebunit? Mi se ridică imediat părul de pe coadă. 

— Ţi-e frică? vrea Bartolomeu să știe. 

— Mie? Firește că nu... 

— Atunci haide! spune el. O să fie belea! 

— O, nu! zic eu, încercând din răsputeri să nu par un laș. N-am 
venit aici să ne distrăm, dă-mi voie să-ți reamintesc. Avem o 
misiune. 

— Bine atunci, oftează pisica dezamăgită şi pleacă mai departe. 

Pfiu, ce noroc am avut! 

Așa că înaintăm prin noapte. După ceva vreme, Bartolomeu 
întreabă: 

— Deci... ai învăţat ceva despre locul ăsta? 

— A, da, clar, sigur, mă bâlbâi eu. 

— Atunci zi-mi unde suntem exact! 

— Ăăă, pe undeva pe lângă roller coaster? îmi dau eu cu părerea. 

Bartolomeu mai oftează o dată, de data asta mai adânc. 

— Complet greșit. Trenul e în cu totul altă parte. Nu te pot lăsa 
mâine de unul singur în halul ăsta. Haide, să mai dăm o tură. 

Dăm tură după tură şi la un moment chiar am sentimentul că ştiu 
unde mă aflu. 

— Suntem în spatele hotelului, îi spun eu mândru lui Bartolomeu. 

— Așa-i! strigă el uimit. Super, acum ai reuşit! 


— Dap, răspund eu înțepat. Așa că acum putem merge în sfârşit 
să dormim. 

Tocmai ne pregătim să pornim amândoi, umăr la umăr, spre casă, 
când aud pe cineva vorbind în spatele unor arbuști; vocile îmi sună 
al naibii de cunoscute. 

E cumva... e cumva... Werner? Ce face el afară la ora asta? 

— Vino cu mine, îi șoptesc eu lui Bartolomeu și alerg fără zgomot 
în direcţia din care se aude vocea profesorului. 

Într-adevăr, îl găsesc stând pe o bancă şi alături, lipită de el, e 
Anna. Werner își pune un braț pe după umerii ei şi cu cealaltă mână 
umblă agitat prin buzunarul jachetei. Aha, cred că ştiu ce se petrece 
acum! 

— Hai să stăm un moment aici, îi propun lui Bartolomeu. O să fie 
distractiv. 

— Dar cine sunt ăştia? Și ce-o să fie distractiv? 

— Ei sunt Werner, deschizătorul meu de conserve, și Anna, 
prietena lui. Fii atent, acum îi pune inelul! 

— Ce-i face? 

— Îi pune inelul, repet eu entuziasmat şi mă ghemuiesc sub un 
tufiş. 

Bartolomeu se uită de parcă n-ar fi înțeles nimic, dar se aşază 
totuși lângă mine. 

Werner își drege glasul o dată, apoi încă o dată. 

— Draga mea Anna... începe el greoi și se oprește iarăşi, ca să-şi 
mai dreagă glasul o dată. Iubita mea Anna, începe din nou. 

— Da, ce e? murmură femeia somnoroasă de pe umărul său. 

— Iubită Anna, când ai intrat în viața mea, odată cu tine a intrat şi 
soarele... 

Sfinte Sisoe, Werner vorbește de parcă ar fi învăţat textul pe de 
rost. Până şi Anna pare că-i găseşte cuvintele amuzante, fiindcă şi-a 


îndreptat spatele și-l priveşte curioasă pe profesor. Werner îşi bagă 
iar mâna în buzunarul jachetei. 

— Şi nu-mi pot închipui o viaţă fără tine, o viaţă fără soare. 

Acum tușește. 

— Da? şoptește Anna. 

— Şi de aceea vreau să te întreb dacă îți poți închipui... Nu, am 
greșit... Voiam să te întreb dacă ai vrea... 

— Ah! se aude în momentul ăsta un strigăt de undeva din stânga. 
Aici erați! 

Şi o siluetă ale cărei contururi le știu prea bine trece printre 
tufişuri chiar acum. 

— Sfinte al pisicilor! strigă Bartolomeu. Cine mai e şi asta? 

Temător, se lipește de pământ. 

— Nu-ţi face griji, îi șoptesc eu. E doar babuşca, mama Annei. E 
gălăgioasă, dar complet inofensivă. 

— Ce v-am mai căutat! strigă babușca și se așază pe bancă lângă 
Werner. Ce faceţi? E vremea pentru somnic! 

— Noi... ăăă... am zis să mai facem o plimbare de seară, se 
bâlbâie Werner, cu umerii căzuți. E așa frumos afară... 

— Plimbare de seară? Dar e miezul nopții! răspunde babușca 
uimită. Trebuie să ne culcăm. Mâine e o zi lungă. Haide, Haide! 

Bătrâna se ridică, îşi pune mâinile în șolduri şi-i privește 
impunător pe cei doi. 

Anna și Werner par rușinaţi din cale-afară, dar pornesc tăcuțţi și 
ascultători după babușca. 

Ne mai plimbăm prin parc o vreme, după care facem o scurtă 
pauză. Bartolomeu se holbează în gol, pare să se gândească la ceva. 

— Hmmm, spune el în cele din urmă. Înseamnă că Werner al tău 
nu i-a pus inelul prietenei sale, nu? 


— Nu, n-a mai ajuns la asta, din cauza babuşcăi. Dar a fost cât pe- 
aci. 

— Şi ce e chestia asta mai exact, punerea inelului? întreabă el. 

— Păi atunci când oamenii vor să se împerecheze, bărbatul o 
întreabă pe femeie dacă vrea să fie soţia lui. Şi apoi îi pune un inel pe 
deget, ca s-o însemneze, îi explic eu. 

— Deci așa fac! Foarte complicat, e de părere tovarășul meu. 

— Da, dar dragostea e mereu complicată la deschizătorii de 
conserve, spun eu și gândurile îmi fug imediat la domniţa inimii 
mele. 

Fără să vreau, îmi scapă un mieunat mic și nostalgic. 

De parcă mi-ar putea citi gândurile, îl aud pe Bartolomeu: 

— Da, dragostea e imposibil de complicată, și nu doar la oameni. 
Oriunde s-ar întâmpla. Te-ai îndrăgostit vreodată? 

— Ahem... eu... ăăă... 

Încerc să evit subiectul. Nu-mi place deloc să-mi expun gândurile 
cele mai intime în felul ăsta. Bartolomeu mă privește, așteptând. 

— Da? întreabă el ca să încurajeze. 

Ei, ce rost are să mă ascund! Lui îi pot povesti fără teamă, oricum 
n-o să ne mai vedem probabil niciodată după ce se termină 
concediul nostru aici. 

— O cheamă Odette și este cea mai frumoasă, deşteaptă şi de 
treabă pisică din lume! 

— Şi ea te iubește pe tine? 

— Asta nu știu, mă văd eu nevoit s-o recunosc. N-am avut 
niciodată curaj să-i spun ce simt pentru ea. Mi-e teamă ca nu cumva 
să râdă de mine. 

— Cunosc şi eu sentimentul ăsta, oftează Bartolomeu. Mi s-a 
întâmplat la fel... 


— Serios? Ai fost şi tu îndrăgostit de Odette? De unde o știi? 
întreb eu uluit. 

— Nu, fireşte că nu! strigă Bartolomeu, făcând ochii mari. Eu 
spuneam de marea MEA dragoste. 

Îşi lasă capul în pământ. Pare dintr-odată foarte trist. 

— Dacă-ţi povestesc ceva, promiţi să o ţii pentru tine? mă întreabă 
el. 

— Desigur, promit eu. Sunt un excelent păstrător de secrete. 

— Sunt... sunt... îndrăgostit de Pat. 

— Ce? De cine? șuier eu, părându-mi-se că n-am auzit bine. 

— Șșşt! Vorbește mai încet! se răstește Bartolomeu. De Pat, acest 
minunat pudel... repetă el în șoaptă. 

ÎI privesc speriat şi mă simt zguduit din cap până-n picioare. Un 
motan care iubește o căţea. Văleu! E mai rău decât cu Romeo și 
Julieta și total lipsit de speranţă. 

— Sfântă litieră! şoptesc eu. Bietul de tine... 

Bartolomeu clatină din cap şi oftează foarte, foarte adânc. Aş vrea 
să-l întreb cum s-a putut întâmpla asta și dacă Pat știe, dar chiar 
atunci pe creanga unui copac de deasupra noastră cârâie o pasăre 
obraznică. Scoate zgomote atât de puternice, că sărim amândoi în 
sus de frică. Cum se face că e trează în toiul nopţii? 


Reunit cu Kira și compania 


E clar: mai e puţin și vine răsăritul. Eu însă n-am nicio idee 
răsărită, încă mă mai întreb cum ar trebui să mă descurc în parcul 
ăsta imens și să găsesc şi hoţii în același timp. Așa că doar soarele e 
cel care răsare. În scurt timp, două pisici negre care se plimbă de colo 
colo o să înceapă să cam bată la ochi. Trebuie să ne întoarcem deci 
repede la cort. 

Dar înainte de asta, mai avem o singură misiune importantă. 
Trebuie să le cer ajutorul asistenților mei! Adică trebuie să ajungem 
în hotel, la Kira și la prietenii ei, şi să facem cumva să-i aducem de 
partea noastră. E foarte bine că mă ajută trupa de la circ și mai ales 
tovarăşul Bartolomeu, dar un neastâmpăr din coadă mă face să cred 
că n-o să fie de ajuns dacă vrem să aflăm cine sunt cu adevărat hoţii. 

În timp ce Bartolomeu se întoarce să plece, miaun în urma lui. 

— Stai, prietene, mai avem încă o misiune la hotel. 

Se întoarce spre mine și mă priveşte uimit. 

— Da? Eu mă gândeam că mergem să ne odihnim puţin înainte să 
începem cercetările în parc. 

— Teoretic, e o idee bună. Dar e mai practic să mergem să 
discutăm cu copiii mei acum, îi explic eu. 

— Cu copiii tăi? 

Bartolomeu pare încurcat. 

— Și eu care credeam că iubirea dintre tine şi Odette n-a fost chiar 
așa de serioasă. De unde ai copii? Sau poate mai umbli și cu altă 
pisică? Atunci nici nu mă mai miră că nu ţi-a mers până acum cu 
Odette. O pisică mândră nu s-ar băga niciodată în aşa ceva! 

Mă văd nevoit să zâmbesc în sinea mea. 

— Dar nu mă refer la pisoiași! Ci la copiii mei umani: Kira, Tom și 
Pauli! 


— Aşa deci! 

Bartolomeu se aşază în fund şi se scarpină cu o gheară în spatele 
urechii. 

— Dar ce ai de vorbit acum cu ei? O să ne prindă cineva în hotel și 
o să dăm de bucluc. 

— Haide, nu mai fi așa fricos! Copiii ne vor ajuta să prindem 
adevărații hoți. 

— Pentru ce avem nevoie de ei? Parcă spuneai că ei sunt doar 
asistenţi și că tu ești adevăratul detectiv. Iar asistenţi ai deja destui, 
dacă te gândești la toate animalele din circ. 

Da, așa credeam și eu. Dar acum a venit vremea să spun adevărul. 

— De fapt, Kira este mai degrabă partenerul meu, nu asistenta. 
Nu știu dacă aș fi putut să rezolv vreun caz fără ea. Oricum, nu la fel 
de repede. 

Bartolomeu mă privește mustrător. 

— Vrei să-mi spui că nu te-ai descurca fără ajutorul oamenilor? 

— Nu, nu, nici vorbă. Vreau doar să spun că investigația se 
termină mai repede cu ajutorul lor. Și aici totul depinde de viteză, 
nu? Bietul Charlie este într-o situaţie oribilă și are nevoie de ajutor 
acum, nu mai târziu. 

Dublul meu lasă capul într-o parte. 

— Hmm, ai dreptate. Dar cum o s-o facem pe partenera ta să 
înțeleagă? Majoritatea oamenilor nu înţeleg nimic când le explică o 
pisică ceva. 

— Lasă asta în seama mea. Cea mai mare provocare va fi să-i 
găsim în hotelul ăsta uriaș. 

— Atunci lasă asta în seama MEA. Spune-mi doar cum arată 
camera pe dinăuntru ca să-ţi spun la ce etaj trebuie să căutăm. 

Acum eu sunt cel care face ochii mari. 

— Ce vrei să spui? Poţi să vezi telepatic? 


Scoate un șuierat chicotitor de pisică şi până și mustăţile îi 
tremură. 

— Miau! Ce bine-ar fi! Dar nu. Camerele au diferite teme: pirați, 
circ, cowboy şi aşa mai departe. Şi fiecare nivel are o temă. Ştiu asta 
pentru că am fost adesea adus în hotel drept cadou aniversar pentru 
câte cineva. Chelnerii aduc dimineaţă un tort aniversar în cameră. Pe 
cărucior pun două clopote de argint, pentru acoperit tăvile. Sub unul 
e tortul, iar sub celălalt mă ascund eu. lar când copilul ridică 
clopotul, are parte de o surpriză imensă. 

Torturi? Clopote? Cărucioare de servire? Dumnezeule, oare cât de 
jos poţi să te cobori ca pisică? Sunt bucuros că în viața adevărată 
sunt o pisică profesorală şi nu una de circ. Dar ca să nu-l supăr pe 
Bartolomeu, mă prefac că sunt total uimit de cealaltă ocupaţie a lui. 

Sub un clopot de argint! Dar cât de amuzant pare! Super, 
înseamnă că te descurci în hotel. Camera Kirei şi-a prietenilor ei 
arată ca o navă. Paturile au niște ferestre rotunde — Kira le-a zis 
„hublouri”. În cameră mai sunt un catarg cu pânză și un steag negru 
cu un cap mort pe el. Arată oribil! Cine-și decorează dormitorul în 
halul ăsta? 

— Un steag cu cap de mort? Bingo! strigă Bartolomeu 
entuziasmat. Înseamnă că prietenii tăi sunt la etajul piraţilor. Îl 
găsim. Ne mai lipseşte doar numărul camerei. Era mică sau mare? 

Ce întrebare! De unde să știe o biată mâţă ca mine așa ceva? E 
incredibil de greu să măsori dimensiunile unei camere când tu însuți 
n-ai nici măcar jumătate de metru şi vezi lumea doar de jos. 

— Sfântă sardină în ulei! Habar n-am. Ce să ştiu eu despre camere 
de hotel? 

— Hai, prietene, nu te supăra acum! O s-o găsim noi pe Kira. Ştii 
câte paturi erau în cameră? 

Las capul în jos şi încerc să-mi amintesc. 


— Hm, stai puţin. Cred că erau două paturi din astea comice, cu 
două etaje. Un pat jos şi unul sus, cum ar veni. Cu totul patru paturi 
pentru copii şi babușca. Și în a doua cameră era un pat dublu pentru 
Werner și Anna. 

Bartolomeu se holbează la mine și începe să dea din coadă. 

— Excelent, dragul meu! Atunci stau în apartamentul pentru 
familii. Există doar două dintr-acelea și știu exact unde se află. 
Înseamnă că problema noastră e ca și rezolvată! Să mergem! 

O ia din loc, iar eu îl urmez. Înainte să-mi pot face griji pentru 
cum o să pătrundem în hotel, Bartolomeu mă aduce deja în fața unei 
intrări auxiliare. 

— Şi acum, repede, Winston! Pe-aici sunt lifturile pentru marfă și 
scările de urgenţă. Trebuie să ajungem la etajul doi fără să fim văzuţi 
de nimeni. 

El merge în față, eu mereu în spate. Urcăm neobservaţi până la 
primul etaj. De fapt, nu numai că nu suntem văzuţi, dar pe măsură 
ce ne furișăm tiptil de-a lungul pereţilor, noi suntem cei care văd 
ceva interesant: tânăra căreia Werner îi dăduse ieri cheia de la ușă stă 
sprijinită de peretele primului etaj. Nu e singură, ci stă de vorbă cu 
un bărbat. Dar ce zic? Ăştia nu vorbesc. Se sărută. În zori, pe scările 
hotelului. Aș vrea să văd mai de aproape ce se întâmplă, dar 
Bartolomeu șuieră după mine. 

— Winston, ce faci acolo? Vrei să te descopere!? 

— Nu, dar voiam să văd. Eu... 

— Să mergem! E recepționista. Lucrează la intrare şi ştie bine că 
există o pisică neagră în parc. Dacă ne vede, ne-am dus pe copcă. La 
fel şi tipul. El se ocupă de oamenii de serviciu și ştie hotelul și parcul 
ca-n podul palmei. Şi pe noi animalele la fel. Așa că hai s-o ștergem! 

Da, Bartolomeu sigur ştie bine de cine trebuie să ne ferim pe-aici. 
Când începem să urcăm al doilea rând de trepte, ne iese o bătrână în 


cale. 

— Văleu! strigă ea speriată. Ce mai e şi asta? 

Se îndreaptă înapoi spre palierul dinspre care tocmai venise. 

— Holger, vino repede! Au scăpat pisicile! Pisici negre, care mi-au 
tăiat calea de la stânga la dreapta! Asta aduce ghinion! 

Ce aduce? Ghinion? Obraznica! Aș vrea să mă opresc şi să-i spun 
doamnei ce cred despre ea, dar Bartolomeu se răstește la mine: 

— Fratefratefrate, aleargă mai repede, prietene! Sau vrei să rămâi 
prins pe-aici în camera unei bunicuţe superstițioase? Haide, cale-o! 

Alerg împiedicat în urma lui, fiindcă fireşte că nu vreau să fiu 
prins. Dar încă aud cum Holger, bărbatul strigat de bătrână, încearcă 
s-o liniştească. 

— Bunicuţo, calmează-te. Nu e nimeni aici, cu atât mai puțin două 
pisici negre. lar ai băut lichior de ouă? 


XXX 


În sfârșit, se deschide ușa. Să fi tot zgâriat şi mieunat la ea o 
jumătate de oră, după ce un domn ciudat ne-a gonit de la cealaltă 
ușă, în doi timpi și trei mişcări. Şi, în sfârșit, prin crăpătură recunosc 
un chip care mi-e foarte cunoscut! Kira! De ușurare și entuziasm, nu 
știu dacă să sar mai întâi în jurul ei sau să mă frec de picioarele ei. 
Mă decid pentru cea din urmă, la care adaug și un tors foarte 
zgomotos. Kira izbucneşte în lacrimi. Dar de ce oare? Nu se bucură 
să mă vadă? 

— Winston! În sfârşit! Mi-am făcut atâtea griji pentru tine! 

Aşa deci! Sunt lacrimi de bucurie. Îngenunchează pe podea, mă ia 
cu amândouă mâinile şi mă trage la pieptul ei. Bartolomeu ne 
priveşte cu ochii holbaţi de mirare. Se pare că nu e obișnuit să vadă 


atâta afecțiune din partea unui om pentru o pisică. Kira l-a văzut și 
ea acum. 

— O, ai adus şi un prieten cu tine. Dar stai puţin, pe tine te știu! 
Eşti pisica de la circ. 

Bartolomeu miaună dizgraţios. Poate că vrea să-i explice că ea nu 
pe el, ci pe mine m-a văzut, și că, dacă ar fi fost el, ar fi făcut toate 
numerele cu mai multă pricepere. Dar e o stare de fapt prea 
complicată ca să le-o poată explica Kirei şi copiilor. Eu aş fi bucuros 
dacă aş reuşi acum să le explic celor trei de ce nu pot să mă întorc să 
huzuresc în hotel şi să-mi petrec ziua în rucsacul lui Tom, ci trebuie 
să fiu agent sub acoperire în parc. 

De îndată ce mă pune Kira jos, mă duc spre sacoșa de pânză a lui 
Pauli, o lovesc cu una din labele din faţă și șuier cu putere. Poate că 
puștii vor înţelege că vreau să vorbesc cu ei despre hoţii de poşete. 

Din păcate, tot ce văd sunt trei perechi de ochi care mă privesc cu 
mirare. Haideţi odată, pantomima mea a fost de cinci stele! Nici Kira 
nu pricepe, şi totuşi nu e grea de cap! 

— Winston, ce vrei cu sacoşa mea? întreabă Pauli. Nu e nici pic de 
mâncare înăuntru. 

Sfântă sardină, dar nu mi-e foame! Dau energic din cap, apoi 
încep să trag sacoșa după mine și mă bag cu ea sub pat, ca şi cum 
acolo ar fi ascunzătoarea mea. Tom îngenunchează lângă pat şi se 
uită sub el. 

— Totul e în regulă, prietene? 

Arăt spre sacoşă şi șuier cu putere. Îl aud pe Bartolomeu chicotind 
în spate. 

— Aveai dreptate. Oamenii și pisicile se înțeleg de parcă ar vorbi 
aceeași limbă. 

— Aşteaptă. O să-mi iasă, o să vezi, răspund eu enervat, deși nu 
știu, din păcate, nici eu cum o să reușesc. 


Mai întâi mă strecor afară de sub pat și alerg cu sacoșa în gură 
spre Kira. Dacă poate cineva de-aici să-și dea seama ce vrem, atunci 
ea e. Mă trag lângă ea, las sacoșa să cadă pe podea și arăt cu coada 
spre ea. Kira lasă capul într-o parte şi mă priveşte gânditoare. 

— Hmm, e ceva cu sacoşa asta, da? 

Mnu prea, nu e vorba despre sacoșa asta. Ci despre genţi în 
general. Despre genţi furate. Dau din coadă și mă gândesc cum aș 
putea să-i explic mai bine ce vreau să zic. lar Bartolomeu nu mă ajută 
deloc zgâindu-se la mine tot timpul. 

— Nu vreau să ţi-o spun, miaună el, dar dacă nu reuşești să le 
explici în curând, va trebui s-o ștergem. 

— Dacă nu vrei s-o spui, atunci nu spune nimic, mă răstesc eu la 
atotștiutorul ăsta. 

Dar are dreptate, firește. Între timp, afară s-a făcut lumină. Dacă 
vrem să ne întoarcem nevăzuțţi la cort, atunci trebuie să ne grăbim. 
Când suntem doi, sărim prea ușor în ochi și-atunci Balotelli o să-și 
dea seama că n-are o singură pisică neagră în echipă. Nici nu vreau 
să ştiu ce s-ar întâmpla dup-aceea. 

Înainte să apuc să-mi fac griji în privința asta, Kira are o idee 
fabuloasă. 

— Ştiu! strigă ea deodată. Are vreunul din voi foaie şi pix? 

Pauli dă din cap. 

— Da, am eu. Ar fi trebuit să fac și niște exerciții de matematică 
aici. Ideea creață a mamei! 

Râde, după care se duce la noptiera ei și scoate de-acolo un caiet 
cu un creion, pe care i le dă Kirei. Ea deschide caietul şi-l pune în 
fața ei pe podea. 

— Așa, o să aflăm în curând ce vrea Winston de la noi. 

Se apleacă și începe să scrie ceva pe caiet. Eu o privesc curios 
peste umăr. 

Dar ăsta e alfabetul. Kira a scris tot alfabetul pe caiet. Îl recunosc 
imediat fiindcă, de când am făcut schimb de corpuri, pot să şi citesc. 
Kira îmi face semn din cap, încurajându-mă. 

— Haide, Winston! Arată spre litere. Arată-mi ce vrei să spui. 

Sfântă sardină, Kira asta a mea e o domnişoară de mare clasă. 
Tom și Pauli sunt la fel de uimiţi ca și mine, deşi știu şi ei de 
abilitățile mele. Numai Bartolomeu pare pentru câteva clipe că e pe 
cale să leşine. Așa-i şi trebuie, prostovanul. 


Pisici obosite şi clovni falși 


Sunt mort de oboseală. Mai bine nu vă povestesc. Sunt frânt. În 
mod normal, pisicile dorm cel puţin şaisprezece ore pe zi. Dar acum 
sunt treaz de aproape treizeci și șase de ore și într-o stare demnă de 
milă. 

După ce i-am explicat cu dibăcie Kirei că eu și noii mei tovarăși 
suntem la vânătoare de hoți de poşete și că am nevoie de ajutorul 
lor, a mai durat o vreme până să putem părăsi hotelul. Căci Kira, 
Tom și Pauli n-au înţeles imediat că eu sunt sub acoperire şi că 
trebuie să mă lase să mă întorc imediat la circ. Deşi am reușit cumva 
să-i fac să înțeleagă şi asta, mi-a luat o groază de timp. 

Bartolomeu nu mi-a fost de mare ajutor. Era tare uimit că pot să 
citesc și n-a mai scos nici măcar un miau. Oricum, până la urmă a 
mers. Şi-n plus, copiii ne-au promis să ne ajute și chiar să facă 
cercetări prin parc. Totuși, se pare că, din păcate, n-o să mai pot trage 
niciun pui de somn în viitorul apropiat. Căci am și o sarcină acum: 
trebuie să umblu prin parc şi să mă uit după tot ce pare suspect. 
Cum a făcut Bartolomeu. El e și motivul pentru care încerc să-mi vin 
în fire şi să nu mă las văzut. În primul rând, nu vreau să cad de prost 
în faţa lui. În al doilea, are o figură la fel de deznădăjduită ca a mea — 
doar și-a petrecut noaptea cu mine. 

Mergând nesigur pe patru picioare, acum se târăște până la ușa 
cortului, privind după colţ. 

— Nu e nimeni! Putem intra, şopteşte el. 

— OK, boys, go for it!!! strigă O'Nelly să ne încurajeze. 

Bătrâna capră se pricepe să te bată la cap, îmi zic eu, venind 
repede în urma lui Bartolomeu. A dormit bine mersi toată noaptea. 

Drumul care duce la cortul de circ se bifurcă, iar eu și Bartolomeu 
ne facem cu ochiul ca și cum am fi înțeleşi. El o ia la stânga, eu la 


dreapta. Am stabilit să ne revedem în același loc la începutul 
spectacolului cu indieni. Spectacolul e anunţat prin toate difuzoarele, 
aşa că Bartolomeu, care nu poate citi ceasul, știe când să se întoarcă. 
Atunci o să ne putem spune unul altuia ce am aflat. 

Hotărăsc să pornesc mai întâi spre hotel. Nici acum nu sunt sigur 
că ştiu foarte bine locul. Însă drumul până acolo şi înapoi n-am cum 
să-l rătăcesc. În parc e, ca întotdeauna, un haos de nedescris: copiii 
fug chirăind de lângă părinţi ca să ajungă mai repede la trenuleţe. 

Aşa că stau mai ales pe marginea drumului sau alerg prin tufișuri, 
ca nu cumva să mă calce cineva pe coada ultra- sensibilă. 

— Ai auzit de furturile astea din ultima vreme? prind din zbor 
câteva cuvinte. 

Sunt două femei care stau şi vorbesc pe o bancă din parc. 

— Da, e îngrozitor, ce mai, spune una dintre ele. 

Sună interesant! Mă strecor repede mai aproape de ele și mă 
ascund în spatele băncii, ca să pot auzi mai bine. Însă cealaltă scoate 
acum de undeva o pungă de hârtie care foșneşte de nu mai înțeleg 
nimic. Așa că încep să fac pe motănașul și să mă frec de picioarele 
celor două doamne, torcând. 

— Ia te uită, strigă prima uimită. Ce bursucel dulce! 

Bursucel? Dar am cumva o dungă albă pe cap? Sau un corp 
diform? Doamna nu prea știe multe lucruri despre lumea 
animalelor. Totuși, începe să mă atingă pe cap şi să mă mângâie între 
urechi. Excelent! 

Din păcate însă, toate mângâierile astea mă toropesc şi mai tare și 
aproape că pot să-mi simt capul căzându-mi adormit în piept. 
Atenţie, Winston! Nu aţipi, mă cert eu pe mine însumi. 

— În ziua de azi, nimeni nu mai e la adăpost de hoţi, continuă cea 
de-a doua doamnă. Nici măcar într-un parc de distracţii... 


— Mare dreptate ai, draga mea. Pe ce lume mai trăim și noi... Nu 
putem decât să sperăm că poliţia o să-i găsească repede pe gangsterii 
ăștia. 

Dau amândouă din cap cu tristețe. Din păcate, conversaţia lor n-a 
fost de prea mare ajutor şi nu par să ştie prea multe despre ce se 
întâmplă în parc. Așa că mă car şi-mi văd de drum. Peste tot unde 
sunt adunaţi mai mulţi oameni, aud conversații similare. Furturile 
de zilele trecute sunt într-adevăr subiectul preferat de conversație. Și 
toată lumea ar vrea să fi auzit sau văzut ceva — însă nimeni nu știe 
nimic concret ori mai multe decât ştiu eu. 

Instinctul îmi spune că trebuie să mă întorc la circ, ca să pot face 
schimb de informaţii cu tovarășul meu; dar mai întâi trebuie să fac o 
scurtă pauză. Calea înapoi e destul de lungă — n-aş vrea să rămân 
fără putere pe drum. Aşa că-mi întind toate cele patru picioare sub 
un tufiş, soarele îmi gâdilă burtica și apoi adorm pur și simplu. 

Mă trezeşte un zgomot asurzitor. Sar în sus și văd cum o mamă 
trage copilul mic înspre tufișul meu. Pentru câteva clipe, nu mai știu 
unde sunt şi privesc pierdut în jur. Dar mă dezmeticesc repede. 
Sfântă litieră, Bartolomeu mă așteaptă deja! Oare am dormit mult? 

Presimțind că o să se întâmple ceva rău, mă întind din toate oasele 
și o iau din loc. Ajung la circ în timp record. La început, nu-mi 
găsesc geamănul, dar aud apoi un horcăit ușor venind dintr-un tufiș 
și mă duc să văd de unde vine. Bartolomeu e chiar acolo, ghemuit, şi 
doarme! 

Trebuie să mă împing cu nasul în el de câteva ori până când se 
trezește. Speriat, sare în picioare. 

— Unde? Cine? Cum? Ce? miaună el. 

— Bună dimineaţa! îi zic eu ironic. A reușit domnul să adoarmă? 

Stânjenit, Bartolomeu își drege glasul şi porneşte în contraatac. 


— Te-am aşteptat o eternitate, mă ceartă el. Şi probabil că am 
adormit puțin. Ce altceva e de făcut sub blestematul ăsta de tufiş? 
Unde ai fost tot timpul ăsta? 

— Ăăă... am fost reținut, mă bâlbâi eu și încerc să schimb 
subiectul. Şi? Ai aflat ceva? 

Bartolomeu dă din cap că nu. Şi el a auzit câțiva oameni vorbind 
despre hoţi, dar nu ştiau nimic concret. 

— Asta e, conchide el resemnat după ce-i dau şi eu raportul. 
Trebuie s-o luăm de la capăt. Poate că ar trebui să mergem pe la 
trenulețe de data asta. Acolo se îngrămădesc o mulțime de oameni. 
Îmi închipui că un hoţ preferă mulțimile. 

Nu e o idee proastă deloc. Așa că plecăm din nou; Bartolomeu se 
duce la tunelul ororilor, iar eu la roller coaster. Pe drum, îmi vine 
mereu să casc şi, în plus, mă mai și dor toate oasele. Să te trezească 
cineva din somn este cea mai mare tortură! În faţa roller coaster-ului, 
mă poziţionez sub o bancă de sub care pot să văd bine coada lungă 
la care s-au așezat cei care așteaptă trenul. Mă uit cu hotărâre la șirul 
de oameni, în speranța să observ ceva. Și ochii iar mi se închid de 
somn. 

Brusc însă, tresar ca electrocutat și mă trezesc imediat. Un clovn 
îşi face drum prin mulţime, purtând o perucă uriașă și un nas din 
acelea de plastic. Mai e și vopsit în toate culorile, ca să fie imposibil 
de recunoscut. Cu toate astea, îmi dau seama că nu e vorba de 
Charlie. Clovnul ăsta e mai înalt şi mult, mult mai slab. 

Sar în patru labe şi alerg printre picioarele oamenilor. Unde s-a 
dus? Mi-e teamă ca nu cumva să-l fi pierdut. Dar deodată, răsare 
chiar în fața mea. Și-atunci îl văd cum se apropie stângaci de o 
doamnă şi încearcă să-i umble în poşetă. Aproape că se împiedică şi 
e cât pe-aci să cadă în nas. Doamna se întoarce mirată. 

— Pare rău, mormăie clovnul şi se grăbeşte să plece. 


Dar nu-mi scapi tu așa ușor! O iau iute la fugă după el şi mă 
întreb neîncetat ce-aş putea să fac ca să-l opresc sau ca să atrag 
atenţia celorlalți vizitatori asupra golanului. N-aş putea să strig: 
„Opriţi hoţul!” şi nici să latru ca un câine nu pot. Dar am gheare. Și 
pot să sar destul de sus, doar sunt Pisica Zburătoare! 

În timp ce individul o ia după un colț, bag viteză, iau curba şi fac 
saltul vieții mele. Zbor prin aer și trec fix pe lângă clovn. Hopa, s-ar 
putea să fi sărit cu prea mult elan... Din fericire, în afară de mine și 
de clovn, care mă privește nedumerit, nu m-a văzut nimeni. 

Fiindcă nu-mi vine nicio idee mai bună, mă pun în calea lui și 
încep să şuier cât mai tare și mai înspăimântător. Clovnul chiar face 
câțiva paşi înapoi, însă apoi vine spre mine şi dă să mă lovească cu 
piciorul. 

Aşteaptă tu, că o să vezi cu cine ai de-a face! Nimeni nu-l lovește 
pe Winston Churchill cu piciorul! Mă feresc abil de încălțările sale 
imense, sar din nou — de data asta la fix — şi-mi trec ghearele peste 
faţa lui. 

— Au, strigă clovnul. Ce dracului... 

Îşi trece degetele peste faţă și îşi priveşte nedumerit mâna plină de 
sânge. 

Gata, a găsit cineva ac de cojocul lui! Îmi culc urechile pe spate, 
dau din coadă pe alee şi mă las din nou la pământ, pregătit să sar. 
Dar înainte să-l pot ataca din nou, mă înhaţă. Clovnul își face vânt cu 
piciorul drept şi mă loveşte fix în dos. Mă învârt ca o minge prin aer 
și sfârşesc sub următorul tufiș. Şi apoi îmi pierd cunoștința... 


O conversație bună între copii şi pisică 


Miau! Ceva miroase absolut îngrozitor! Şi mai e și umed. Mă 
zgârie. Chiar aşa — ceva puturos şi aspru şi umed se află chiar pe 
nasul meu, câh! Deschid ochii și văd botul imens al lui Patașon. 
Sfântă sardină în ulei, probabil că e un coșmar. Așa că mă scutur ca 
să mă trezesc, dar din păcate imaginea lui Patașon nu dispare. 
Dimpotrivă, animalul puturos începe acum să și latre! 

Încet-încet, îmi dau seama ce se întâmplă: nu e un coșmar. În faţa 
mea stă Patașon și mă linge pe față! Sfântă litieră, ce scârbos! 

Mă ridic și fac un salt în spate. 

— Pataşon, încetează imediat! Imediat! Ce-i în capul tău? 
izbucnesc eu. 

— Tovarășe, calmează-te, îmi zice el, părând puţin ofensat. Voiam 
să văd dacă ţi-e bine. Stăteai nemișcat în tufiș, mi-am făcut griji. 

Acum apare și o mână care-l mângâie pe Patașon pe cap. E o 
mână pe care o știu prea bine, fiindcă-i aparține Kirei. 

— Bravo, cățelușul meu! Te-ai descurcat bine! îl laudă ea. 

Nu înţeleg. Ce e bine în a lăsa un câine să lingă o pisică pe față? 

Kira se lasă în genunchi şi-mi vorbeşte. 

— Ce bine că te-a găsit Patașon, Winston! Nu te poate lăsa lumea 
nici măcar cinci minute singur în parcul ăsta fără să dai de belele. 

Dar, sfinte copac de ascuţit ghearele, cum se face că prietena mea 
e însoţită de scârbosul de Pataşon? Pesemne că am o mutră tare 
nedumerită, fiindcă începe să-mi explice: 

— Nu-ţi face griji, Winston, n-am trecut de la pisici la câini. Dar 
eu, Tom și Pauli ne-am gândit cum am putea mai bine să-i căutăm pe 
hoţii de poşete. Nu ştiam prea bine cine este cu adevărat artist la circ 
și cine doar face pe artistul prin parc ca să poată jefui lumea mai 
bine. Aşa că ne-a venit ideea să-l întrebăm pe domnul Balotelli dacă 


putem să scoatem câinii la plimbare. Ca să lăsăm animalele să mai ia 
o pauză de la spectacole. 

Aha. Și ce e așa deștept la planul ăsta? Prostovanul de Pataşon nu 
poate să-i povestească Kirei dacă găseşte ceva interesant. În plus, mai 
și petrece cu ea timp care mi se cuvine MIE. Mie, Winston Churchill, 
animalul ei de companie extra-preferat! Şuier supărat și mă întorc cu 
spatele la ea. Să vedem cât de fericită o să fie ea cu potaia aia proastă, 
miau! 

— Acuma nu te supăra şi ascultă-mă o clipă. N-am apucat să-ți 
explic planul cum trebuie. Plimbarea cu Pataşon e doar un pretext. 
De fapt, voiam să ne apropiem de toți oamenii care sunt îmbrăcaţi ca 
artiști de circ și clovni. Dacă-l recunosc pe Patașon și vorbesc cu el, 
atunci totul e în regulă. Dacă nu, cercetăm mai îndeaproape şi 
vorbim între noi. Şi atunci sigur o să ne dăm seama dacă e ceva în 
neregulă cu ei. 

Miau! Trebuie să recunosc că planul nu sună aşa prost. Numai că 
mă enervează cumplit că-l include și pe Pataşon, un câine. N-ar fi 
putut Kira să ceară papagalii sau capra? De ce să nu iasă și ele puţin 
la plimbare? 

— Dar tu ce-ai păţit, Winston? De ce stai aici, în tufiş? Ai tras un 
pui de somn sau ești bolnăvior? întreabă Kira îngrijorată. 

Mă gândesc repede. Apoi arăt cu o labă spre cortul de circ, mă 
apropii de Patașon și-i trag o labă peste bot. El sare înapoi 
schelălăind. 

— Ce-ai, ai înnebunit? latră el la mine. 

— N-o lua personal, Patașon. Încerc să-i explic Kirei că eram în 
tufiș fiindcă am avut o încăierare nu tocmai fericită cu un gangster. 
Purta costum de clovn și înainte să mă lase fără cunoștință am 
apucat să-i fac o zgârietură zdravănă pe faţă. 


Mă reped din nou la el și-l mai plesnesc o dată pe Pataşon peste 
bot. Să fiu sincer, încep să mă distrez puţin. 

— Winston, pisică rea ce ești! strigă Kira la mine supărată, 
luându-mă în braţe și scuturându-mă ca să mă certe. Nu poţi să 
lovești așa bietul câine. 

Şuierând, mă eliberez din prinsoarea ei și mai arăt o dată spre 
circ. Apoi sar de colo colo și încerc să ajung la poșeta pe care o ţine 
Kira pe umăr. 

— Hmm, ultima oară când ai făcut așa caz de o poşetă a fost mai 
devreme, când ai vrut să-mi spui despre hoţi, se gândește Kira cu 
voce tare. Ceea ce înseamnă că tu nu vrei de fapt să-l superi pe bietul 
Pataşon, ci să-mi spui ceva mai important. 

Mhm... exact! Faptul că pot să-l enervez și pe Pataşon în același 
timp mi se pare chiar minunat, dar nu ăsta e scopul meu. Sar din 
nou la poşetă și torc cu putere. Și-apoi mă mai întorc o dată spre circ. 

— OK, poşete și circ. Şi ai zgâriat pe cineva. L-ai zgâriat pe hoţ? 

Torc ca să confirm. 

— L-ai zgâriat pe hoţul care vine de la circ? 

Dau din cap că nu. 

— Bine, deci nu era de la circ, dar... 

Kira se gândește. 

— ...Purta un costum de circ. 

Torc, torc. Kira râde! 

— Minunat, pisicuţa mea, se pare că ne înțelegem și fără cuvinte. 
Deci purta un costum de circ. Era un costum de clovn? 

Nota zece, Kira! Torc cât de tare pot, după care ridic laba, îi atrag 
Kirei atenţia, îmi scot ghearele și fac o mişcare rapidă, trecându-le iar 
prin dreptul botului lui Pataşon. De data asta, fără să-l lovesc, fireşte. 
În sfârşit, Kirei îi pică și ei fisa. 


— Super, Winston! Deci l-ai însemnat pe hoț. Căutăm pe cineva 
care e zgâriat urât pe faţă, da? 

Miau! Uraa! Kira și cu mine facem o echipă perfectă. De bucurie, 
mai sar de trei ori în aer, iar Kira începe în timpul ăsta să-și caute 
telefonul. ÎI găseşte şi-l sună pe Tom. 

— Salut, Tom. Cred că am făcut progrese. Winston l-a zgâriat pe 
hoț pe față. Așa că acum ar trebui să-l putem recunoaște, chiar și 
dacă nu mai poartă costum. Să te uiţi după bărbați cu zgârieturi pe 
faţă. 

Tom pare să-i răspundă ceva, Kira nu mai zice nimic, ci doar îl 
ascultă încruntându-se. 

— Da, ştiu că în parc sunt câteva mii de persoane. Dar poate că ne 
iese în cale din întâmplare. Fiţi cu ochii în patru, da? O să fac și eu 
același lucru. 

Închide și se uită la ceas. 

— Trebuie să te duc înapoi, Patașon. Poate vrei să vii cu noi, 
Winston? 

Să mă gândesc. Dacă merg la circ, aş mai putea să trag un pui de 
somn înainte de următorul spectacol. Nu sunt foarte sigur că 
Bartolomeu e cu adevărat pregătit să-şi facă numărul. Și vânătoarea 
din dimineaţa asta a fost un succes, aşa că merit un pui de somn. 
Pornesc în urma lor când Kira şi Pataşon o iau înspre circ. 

Dar nici nu mergem câțiva metri, că o vedem pe babușca venind 
în goană spre noi şi făcându-ne semn cu mâinile. Când ajunge lângă 
noi, pare teribil de supărată. Femeia asta, pe care altfel o ştiu foarte 
bine, pare să-şi fi pierdut stăpânirea de sine. 

— Kira, davai, davai! 

Aha, o cheamă pe Kira să vină repede. Înţeleg şi eu atâta lucru în 
rusă. 

— De ce, ce s-a întâmplat, babușca? vrea Kira să ştie. 


— S-a întâmplat ceva oribil cu domnul profesor! strigă babușca şi 
înghite în sec. 

Mi se zbârleşte toată blăniţa, de la coadă la urechi. S-a întâmplat 
ceva oribil cu Werner? Cu Werner al meu? Să ne grăbim, vreau să-l 
văd imediat! 


Werner are nevoie de ajutor! 


Ajunși la hotel, o găsim pe Anna așteptându-ne, întristată. Şi asta 
nu e tot: lângă ea stau doi bărbaţi pe care-i recunosc uşor ca fiind 
polițiști. Cu genul ăsta de bipezi m-am mai întâlnit de câteva ori la 
ultimele mele investigaţii. 

— Kira, ce bine că babușca te-a găsit așa de repede! spune Anna. 
Werner e în drum spre spital. Tocmai ce l-a luat salvarea. 

Apoi mă vede şi pe mine. 

— Ce caută Winston aici? Nu cumva l-aţi luat cu voi în excursie în 
loc să-l duceţi la pension! 

Nu prea pare bucuroasă și simt deja cum mă fac mic de tot sub 
privirea Annei. 

— A, nu, nu, se bâlbâie Kira. Nu e Winston. E Bartolomeu, pisica 
din spectacolul de circ. Nu ştiu exact de ce se ține după mine. Poate 
că s-a împrietenit cu câinele de la circ pe care l-am scos puţin la 
plimbare. Tom și Pauli sunt cu celălalt câine pe undeva, probabil că 
pisica nu voia să rămână singură la circ. 

Sfinte copac de ascuţit ghearele, ce minciună bună! Ca să confirm, 
încep să torc şi să mă frec de Pataşon. Trebuie să mă forțez un pic s-o 
fac, dar ce nu face un agent secret bun? Numai că izbucnirile astea 
de afecțiune i se par cam suspecte lui Patașon. Se fereşte. Probabil că 
încă îi e teamă că-i mai trag vreuna, lașul! 

— Bine, atunci du-i pe amândoi înapoi repede, trebuie să ajungem 
la spital la Werner! 

Mi se pare că îi tremură glasul. 

Bun, dar ce anume s-a întâmplat? Şi cum adică să mă ducă înapoi 
la circ? Vreau să merg la spital, fireşte! 

Anna oftează. 


— Eu și Werner căutam un loc cu vată de zahăr. Ador vata de 
zahăr. 

Cred şi eu! În primul rând, şi mie mi se pare gustoasă vata de 
zahăr, iar în al doilea rând, Annei îi plac dulciurile. 

— Bine, deci voiați să cumpăraţi vată de zahăr. Și de-asta a ajuns 
Werner la spital? A făcut o criză glicemică? întreabă Kira. 

Anna clatină din cap. 

— Nu, nici vorbă! Stăteam la coadă la taraba cu dulciuri când și-a 
făcut apariţia o mică trupă de artiști care-i distrau cu mici 
giumbușlucuri pe cei care așteptau. Un clovn făcea jonglerii și puteai 
să-ți faci fotografii cu o doamnă costumată în şarpe. Pe când mă 
uitam la clovn, am simţit că cineva mă trage uşor de braț. Când m- 
am întors, am văzut că femeia-șarpe încerca să ajungă la poşeta mea. 
Eu n-am văzut-o la început, dar Werner a băgat de seamă. El a vrut 
să o ţină pe femeia-șarpe. 

Werner al meu este un erou! Nici nu m-aș fi așteptat la altceva din 
partea lui. Şi eu aș fi intervenit la fel, fireşte, dacă i-ar fi făcut cineva 
aşa ceva lui Odette. Dar tot nu înțeleg ce caută Werner acum la 
spital. Oare l-a muşcat șarpele? Kira se întreabă același lucru. 

— Aoleu, mamă, dar ce s-a întâmplat după aia? Până acum nu 
pare foarte periculos. 

Anna dă cu putere din cap. 

— Dintr-odată, clovnul s-a repezit la Werner și l-a împins. Sau, 
mai exact, a încercat să-l împingă, dar Werner nu s-a lăsat și s-a opus. 
Din păcate, ei erau doi — clovnul l-a lovit pe Werner în față, iar 
femeia-șarpe a continuat să tragă de poşeta mea. Niciunul dintre 
privitori nu ne-a ajutat, dacă-ţi vine să crezi. Se uitau ca proștii. Eu 
mă băteam cu femeia-șarpe, iar Werner cu clovnul. Deodată, spune 
Anna, făcând o scurtă pauză, în vreme ce mie mi se pare că are un 
licăr suspect în ochi, deodată Werner se împiedică de marginea 


trotuarului şi cade lat. S-a lovit zdravăn cu ceafa de pământ. Am dat 
drumul imediat poşetei și-am îngenuncheat lângă el. Lumea din jur 
a început să țipe şi cei doi hoţi s-au făcut nevăzuţi în tot haosul ăla. 
Iar Werner era inconștient. 

Anna respiră precipitat, Kira își duce mâna la gură și chiar şi mie 
mi se face părul măciucă auzind ce s-a întâmplat. Numai Patașon a 
început să miroasă impasibil pământul din jur. Aşa-s câinii, ce 
așteptări să ai de la ei? N-au simţul situaţiei! 

— O, nu! Ce oribil! Bietul Werner! strigă Kira. Ce s-a întâmplat 
după aia? 

— După aia a venit ambulanţa. A chemat-o cineva din mulțime... 
în fine. 

Babușca bate din palme. 

— Haideţi, am vorbit destul. Trebuie să mergem la spital! 

Kira încuviinţează. 

— Bine, mă duc să duc animalele. 

La această veste, încep să şuier cât pot de tare. În plus, mă mai și 
înfoi în așa fel încât părul aproape că-mi stă drept. Nici nu mă 
gândesc să rămân aici, când stăpânul meu stă în spital printre străini. 
Nici să n-aud! 

Anna mă priveşte uimită. 

— Ce-are pisica asta de circ? 

Kira ridică din umeri, dar nu spune nimic. Eu continui să șuier. 
Patașon se opreşte din adulmecat și vine în fugă la mine. 

— Hei, ce te-a apucat? E bine că ne întoarcem la circ. Nu cred că 
mai e mult până la următorul spectacol şi pun pariu că lui Balotelli 
n-o să-i placă dacă ajungem fix înainte să înceapă. 

Sfântă sardină în ulei! De parcă m-ar mai interesa în vreun fel 
spectacolul ăsta când dragul meu Werner a dat de necaz. Şuier în 
continuare şi încep să sar înspre Kira. 


— Poţi să-mi zici tu mie ce vrei, spune Anna, asta nu e pisica de la 
circ. E Winston al nostru și vrea să-şi viziteze stăpânul. 

Stânjenită, Kira îşi lasă privirea în pământ. Anna se apleacă, mă 
ridică de jos şi mă priveşte drept în faţă. 

— Winston, așa-i? De ce te-or fi luat copiii cu ei? 

— Fiindcă n-are ce căuta la adăpost, intervine Kira. 

Babușca pufneşte supărată. 

— Adăpost! Ce prostii spui? Era hotel pentru mâţe! Ce facem cu 
pisici aici noi acuma? E interzis. Şi nici bine pentru pisici nu e. 

— Ba e foarte bine pentru el, se apără Kira. Suntem familia lui. Nu 
voiam să stea cu oameni străini. Dacă stă acasă sau la hotel, e același 
lucru. 

Anna cade pe gânduri. 

— Bine, o să-l băgăm în spital cumva. Poate că Werner o să se 
bucure să-l vadă. Dar câinele rămâne aici! 

Miau! În sfârșit, bipezii mei fac ceea ce trebuie. În schimb, Patașon 
nu pare să-şi dea seama despre ce se vorbește. 

— Trebuie să merg, şi eu acum într-un spital de oameni? întreabă 
el, încet la minte cum e. 

— Nu, fireşte că nu. Pe tine te ducem înapoi la Balotelli. Le poţi 
povesti celorlalți ce s-a întâmplat, îi explic eu. 

Câinele prostovan lasă capul într-o parte. 

— Şi ce anume s-a întâmplat? 

Miau, auzi la el! Fireşte că un asemenea câine nu poate să fie la fel 
de inteligent ca o pisică. Dar chiar și așa, nu poate să fie și el măcar 
puțin mai isteț decât un ficus uscat? 

— Pataşon, e simplu: Werner a fost atacat de banda de hoți. De 
hoţii de poşete pe care i-am tot căutat în ultimul timp. 

— Chiar acum? Şi cui ar trebui să-i spun asta? 


Mi-e clar: trebuie să vorbesc eu însumi cu O'Nelly şi Bartolomeu. 
Altfel n-o să se întâmple nimic. Şi-o să-i pot anunţa şi că trebuie să se 
uite după un individ cu fața zgâriată! Așa că merg împreună cu Kira, 
să-l ducem pe Pataşon înapoi la circ. 


XA 


Werner are capul bandajat și arată atât de mizerabil, că aproape 
mi se întoarce stomacul pe dos văzându-l. Mă uit la el din poșeta 
imensă și sclipicioasă a babușcăi, în care m-am băgat ca să pot intra 
neobservat în salonul de spital. E aproape la fel de mare ca rucsacul 
lui Tim și încap în ea fără probleme. Aș vrea să pot sări acum afară 
din poşetă, la el în poală, dar trebuie să mă abţin, fiindcă nu suntem 
singuri; în afară de Kira, Anna și babuşca, mai e un bărbat lângă 
patul lui Werner și le explică tuturor ceva. Poartă un halat lung și alb 
şi bănuiesc că e omul de serviciu. Îngrijitorul de la şcoala Kirei 
poartă un halat asemănător. Interesant. Ce-ar putea să caute omul de 
serviciu aici? 

— O să vă ţinem soțul aici peste noapte, sub observaţie. Dacă totul 
e în regulă, mâine dimineață poate să plece. 

Miau, nu înţeleg nimic! Oare bietul Werner, în starea în care e, 
trebuie să-i ajute la făcut curăţenie? Noaptea? Şi-l lasă să plece doar 
dacă reușește să facă ordine? N-are cum să fie adevărat. Mai bine 
mergeam cu Werner la un doctor veterinar obișnuit, i-ar fi fost mai 
de folos. 

— Mulţumesc, domnule doctor, spune Werner. Important e ca 
durerile astea oribile de cap să dispară cât mai repede. 

„Domnule doctor”? O, deci bărbatul în halat nu e îngrijitor, ci 
medic. Sunt surprins. Doctorița mea, doamna Wilmes, poartă mereu 


pantaloni şi pulovere colorate. Mi se pare amuzant că doctorii 
oamenilor umblă îmbrăcaţi în halate din astea de îngrijitori. 

— Nu vă faceţi griji, domnule profesor Hagedorn. Aveţi doar un 
cucui mare care creează presiune şi poate o uşoară comoție 
cerebrală. Într-o zi sau două o să fiţi iar bine. 

Îi face un semn prietenos lui Werner și apoi se întoarce să plece. 
După ce doctorul iese din cameră, nimic nu poate să mă mai 
oprească. Sar afară din poşetă şi aterizez pe pătura lui Werner. Salut, 
iubite Werner, mă bucur atât de mult să te văd! Asta aș vrea să-i pot 
striga acum. 

La început, Werner e complet surprins, dar iată că începe să râdă. 
Râde istovit, dar râde. 

— Winston, cum ai ajuns tu aici? 

Anna oftează. 

— Copiii nu l-au dus la pension, ci l-au luat în secret cu ei în hotel. 

Babușca scutură din cap. 

— E incredibil. Copiii germani sunt foarte prost crescuți. 

Werner zâmbește. 

— Ei, lasă. Pot să vă spun ceva? Mă bucur să-l văd pe Winston. O 
să-mi facă bine să mă cuibăresc aici o vreme lângă bătrânul meu 
tovarăș. 

Şi mie! Mă răsucesc bucuros pe pătura lui, dintr-o parte în alta, și- 
mi place că mă mângâie. 

— Apropo, poliţia o să vină în curând să-mi ia o declaraţie. Poate 
că o să vrea să vorbească şi cu voi. Nu vreţi să vă duceţi la cantină ca 
să mâncaţi ceva mai întâi? Cine știe cât o să dureze. 

Anna și babușca se privesc una pe alta, după care încuviințează 
din cap şi pleacă împreună cu Kira. De îndată ce dispar pe ușă, 
Werner respiră adânc. 


— Așa, le-am dat ceva de făcut, zice el și, coborându-și glasul, îmi 
șoptește: Winston, ce bine că ești aici! S-a întâmplat ceva îngrozitor! 

Miaun şi mă uit la bandajul lui. El dă din cap. 

— Nu, nu la rana mea mă refer. E mult mai îngrozitor: inelul a 
dispărut! 

Eu mă holbez la el, iar el încuviințează din cap. 

— Da, Winston, ai auzit bine. Inelul de logodnă a dispărut. Îl 
ascunsesem în poșeta Annei, fiindcă voiam s-o cer în căsătorie în 
roata mare. Ştii tu, doar noi doi... Ar fi fost foarte romantic. Mai ales 
că nu ne-ar fi deranjat babușca. Ei îi e frică de înălțimi, îmi făcusem 
speranţe așa de mari și acum s-a întâmplat asta! E o catastrofă! 

O, nu, bietul meu deschizător de conserve! Miaun plângăcios, ca 
să-i arăt că și mie mi se pare oribil ce se întâmplă. 

— Acum mai avem o singură speranță, Winston: trebuie să găseşti 
inelul și să mi-l aduci. 

Uluit, încep să dau din coadă. 

— Da, da, Winston. Știu că deja ai prins unul sau doi infractori cu 
ajutorul Kirei. Iar tu eşti singurul în afară de mine care a văzut inelul 
și ştii ce trebuie să cauţi. Te rog, Winston, măcar încearcă! Du-te 
înapoi în parc şi caută inelul pentru mine! 


Avanti, dilettanti! 
Sau: câteodată lucrurile pur şi simplu nu merg cum trebuie 


Îmi vâjâie capul. Cui să-i povestesc mai întâi? Și ce? Și cine ar 
putea să ne ajute mai bine a. Să căutăm hoţii; b. Să căutăm inelul; c. 
Să-l căutăm pe lașul care l-a atacat pe Werner? Stau trist în spatele 
cortului şi mă uit cum animalele se pregătesc de spectacol. O'Nelly 
îşi lustruieşte copitele, Pat şi Patașon fac tumbe prin zonă, iar 
maimuța își repetă salturile şi statul în mâini. 

Numai Bartolomeu nu se vede pe nicăieri, ceea ce înseamnă 
probabil că trebuie să sar din nou în ajutorul lui. Asta mai lipsea! 
spunea că sigur o să fie din nou în stare să-şi facă numărul! Pesemne 
c-a fost prea optimist. La naiba, eu am de lucrat la investigaţiile 
mele, unde nimic n-a mers bine până acum. Nici nu știm care sunt 
hoţii, ca să-l ajutăm pe bietul Charlie să iasă de sub bănuieli, și nici 
Werner nu poate să-și ducă la capăt cererea în căsătorie, fiindcă 
inelul pentru Anna lipsește. Sfântă sardină în ulei! Aproape că-mi 
vine să-mi smulg mustățile, nu alta! 

Ei, haide! De undeva tot trebuie să încep! O să le spun animalelor 
despre inelul lui Werner, încercând să-l descriu cât mai bine. Poate c- 
avem noroc și-l găsim. lar de falsul clovn cu faţa zgâriată se pot 
îngriji Kira, Tom și Pauli. Ea s-a dus înapoi la hotel să-și caute 
prietenii. 

Dar când să le spun colegilor mei despre atacul asupra lui Werner, 
Bartolomeu își face apariția. 

— Nu pot să cred! strigă el complet schimbat la față şi de-abia 
respirând. L-am... L-am văzut! 

— Oh, boy! behăie O'Nelly. Keep cool and calm down. Pe cine ai 
văzut? 


— Pe hoţ! L-am văzut pe hoţ! Cel de care ne-a povestit Winston 
înainte să plece cu Kira la spital! spune motanul şi sare agitat dintr-o 
parte în alta. 

— Unde? 

— Când? 

— Cum? 

— Cine? 

Brusc, toată lumea se agită, inclusiv umila mea persoană, și 
strigăm unii peste alții. 

— lată cum s-a întâmplat... începe Bartolomeu cu răsuflarea 
tăiată, de-ai zice că mai are puțin şi hiperventilează. Mă mai 
plimbam o dată prin parc și-am ajuns în spatele hotelului, chiar când 
echipa de curățenie ieşea pe o uşă laterală. Atunci am auzit cum unul 
din ei a întrebat un alt coleg de unde s-a ales cu o rană pe faţă. Şi ăla 
a început să bată câmpii cum că s-ar fi împiedicat din greşeală şi-ar fi 
căzut cu faţa într-un cactus. Într-un cactus! 

Mi s-a părut o prostie! Așa că m-am furișat mai aproape şi l-am 
privit pe tip mai pe îndelete. Şi să ştiţi şi voi: dacă chestia aia de pe 
nasul lui nu era o zgârietură de mâţă, atunci îmi mănânc litiera! 

— Şi ce-ai făcut dup-aia? latră Pat. 

— Ei bine... acuma... nimic, se bâlbâie Bartolomeu, puţin 
încurcat. Fiindcă apoi au intrat toți înapoi înăuntru. leşiseră pentru o 
scurtă pauză de țigară. 

— Hmm, hmmm, hmmmm, cad eu pe gânduri. Unul din echipa 
de curățenie, deci. E plauzibil. 

— Ce vrei să spui cu asta? chițăie Floyd. 

— Păi ei cunosc zona ca-n podul palmei și pot să se ducă peste tot 
fără să atragă atenţia. Și dacă unul din ei iese la furat deghizat în 
clovn, poate să-și ascundă foarte bine prada în hotel şi să scape 
repede şi de costum, explic eu. 


Ceilalți se uită la mine fascinaţi și dau din cap; teoria mea li se 
pare foarte convingătoare. 

— Și-acum ce facem? Cum îl prindem pe hoțul ăsta? vrea Patașon 
să ştie. 

— Foarte simplu, spun eu. Astă seară avem din nou spectacol în 
teatrul hotelului. O să fac eu numărul încă o dată. Apoi mă despart 
ușurel de trupă şi-l caut pe tipul ăsta pe care l-a găsit Bartolomeu. 
Dacă e hoţul, atunci o să-l recunosc după miros. Nimeni nu se pune 
cu nasul meu sensibil! 

— Bună idee! miaună Bartolomeu. Încă nu sunt foarte în formă, 
oricum. 

— Și după ce-l recunoști, ce-o să faci? Îi pui cătușele? întreabă 
O'Nelly. 

Oare simt ceva ironie în vocea ei? Pfff. 

— Mă ţin după el, îi explic ridicând fruntea sus, şi aștept să văd 
dacă mai are complici. Poate că mă duce unde-și ține prada. Şi atunci 
am rezolvat cazul şi le pot spune copiilor să cheme poliția. 

— Apropo de copii și de oameni: ce s-a mai întâmplat cu 
deschizătorul tău de conserve? E rănit rău? întreabă Patașon. 

A, da, mai era și asta. Werner! Așa că le povestesc celorlalți mai 
întâi că în Luna-Park nu sunt doar hoţomani, ci şi niște bătăuși 
nenorociţi, care l-au cotonogit pe stăpânul meu. Şi că eu nu caut doar 
hoţii, ci şi inelul, pentru ca Werner să poată în sfârșit s-o ceară pe 
Anna în căsătorie. 

Toată trupa se uită uimită la mine. Poate că toate aceste informații 
depășesc puţin orizontul lor de animale. 

— Oh my God! tună O'Nelly. Suntem înconjurați de hoți. Este 
oribil! 

— ...Aşa-i, aşa-i! ciripeşte Romeo. 

— ...Oribil! repetă şi Julieta. 


Şi iar încep să strige şi să gâgâie unii peste alții. Dar înainte să le 
pot spune că trebuie să-și păstreze capul pe umeri şi să-și ţină gura, 
aud de undeva din spate deja cunoscutul duruit de tobă. E vremea să 
înceapă spectacolul! 


XA 


Ar fi fost mai bine dacă aș fi aşteptat să le spun povestea după 
spectacol. Tovarășii mei sunt acum atât de amețţiţi şi de neliniștiți, că 
tot ce putea să meargă prost la numerele lor chiar merge prost. 

Totul începe cu O'Nelly, care adoarme înainte de numărul ei și 
apoi aleargă panicată, dar nu reuşeşte să aterizeze pe platforma pe 
care trebuia. În schimb, aterizează elegant pe scândura ei de balans, 
care se frânge sub ea cu un zgomot puternic. Cum spuneam, poate 
că doamna ar trebui să se gândească în curând la o dietă... 

Publicul strigă de bucurie şi bate din palme. Lumea crede că 
gafele fac parte din spectacol, ca un soi de episod umoristic reuşit. 
Cu colțul ochiului îl văd pe Balotelli ducându-și mâna furios la 
frunte. lar O'Nelly şchioapătă rușinată la o parte. 

Urmează Floyd, care spintecă aerul cu trapezul, dar uită să mai şi 
sară de pe el. Se mai leagănă de câteva ori prin aer, atârnând ca un 
bolovan. Dar chiar și așa, reușește să salveze numărul, fiindcă face 
mai multe giumbușlucuri ca să ajungă pe sol, unde mai face câteva 
salturi pe spate. 

Nici lui Pat și Patașon nu le merge mai bine. În timp ce aleargă în 
cerc pe scenă, când de obicei ar sări unul peste altul sau ar trece unul 
pe sub altul cu pricepere, acum intră în stâlpi sau se ciocnesc între ei. 
Brusc, tot ce se mai vede este un ghem cu opt picioare și multă blană 
căzând peste rumegușul de pe scenă. lar în public nu mai râde 
nimeni. 


Balotelli se schimbă la față ca un curcubeu. Rânjind, și-i pune pe 
umăr pe Romeo şi Julieta, ca să prezinte lumii cele două genii ale 
matematicii. Și apoi se întâmplă ce se întâmplă mereu cu niște păsări 
agitate... Frumosul frac al directorului se colorează dintr-odată în 
alb. Balotelli scoate enervat o batistă din pantaloni și încearcă să 
șteargă murdăria, doar ca să se murdărească și mai rău. Sfântă 
litieră! 

Între timp, eu m-am urcat în coșuleț şi mă văd ridicat spre 
cercurile înflăcărate. Bartolomeu nu se mai vede pe nicăieri. Unde se 
ascunde? El e mereu de față! 

În fine, îmi fac eu curaj, sunt găină bătrână... ăăă, pisică. O să mă 
descurc. Cercul coboară, se-aude sfârr. Și-apoi iar sfârrr. Sfârr, sfârr! 
Dar cercul pur şi simplu nu se aprinde. Aici e vorba despre o eroare 
tehnică, nu animală. 

Cu toate astea, sar totuși, fiindcă tot trebuie să fac ceva, și aterizez 
în siguranţă pe celălalt suport. Bine! Dar când mă uit jos, văd că 
publicul n-a văzut deloc saltul meu frumos. Fără flăcări, aici sus e 
beznă. Se mai aude însă un sfârr, flăcările pornesc să ardă cu putere, 
iar eu arăt ca un idiot. Văleu! Privesc peste umăr. Acum, din păcate, 
toată lumea stă cu ochii pe mine. Ce să fac? Să sar înapoi prin cercul 
în flăcări? E prea periculos! Pe partea cealaltă nu mai e niciun suport 
pe care să pot ateriza. Aş cădea direct în gol! Oi avea eu nouă vieți, 
dar n-aş vrea să mă bazez pe asta. Așa că mă hotărăsc să arăt cât mai 
grațios, îmi sug burta și încep să mă întind ca să ies în evidenţă cum 
numai eu știu. 

— Hai, mâţă, sari odată! aud pe cineva strigând de jos. 

— Da, haide, laşo, sari! strigă alţii. 

Apoi, ca într-un cor: 

— Sari, sari, sari, sari! 


Ptiu! N-o să mă las șantajat. In niciun caz de o mulțime așa 
furioasă! Indignat, cobor treptele și sunt primit cu huiduieli 
asurzitoare! Sfântă litieră, numărul ăsta a dat chix rău de tot! 


XXX 


Vai, ce ruşine! Nici n-aş putea descrie mai bine starea trupei 
noastre după acest spectacol. Stăm cu privirile în podea și suntem 
complet stânjeniți! Celorlalți parcă le-a mâncat pisica limba, fiindcă 
nimeni nu spune nimic. 

— Nu ne-am mai descurcat niciodată atât de prost! se plânge Pat 
prima. 

— O catastrofă! se aude şi O'Nelly. A fost o catastrofa absolută, 
really! 

Eu îmi dreg glasul. 

— Staţi așa, staţi așa, zic eu lungind cuvintele, dar căutând să-mi 
mai însuflețesc prietenii. N-a fost chiar așa de rău nici acum. Publicul 
a râs de câteva ori. Poate că au crezut că așa trebuie să fie... 

Dar nu apuc să-i încurajez, fiindcă îşi face apariţia signor Balotelli; 
zici că e dracul în persoană. Urlând, se repede la cușcă, îşi smulge 
părul din cap şi îşi pune mâinile în șolduri. Apoi începe tirada! 

— Ce era în capul vostru? Ce făceați? Tutti dilettanti, tutti dilettanti! 
strigă el. Și costumul meu! Este distrus! Completamente! 

Îşi duce teatral mâna la piept și urlă cu putere mai departe. 

— Ce însemne asta? V-aţi jurat împotriva mio? Ce-am făcut io? 
Am fost cu voi bun mereu! Ca un papă. Ca un adevărat amico! Nu 
meritam. 

Gâfâie de furie şi se apleacă asupra gratiilor. 

— Jur pe mamma Maria că vă trimit pe tutti la diavolo! Toată trupa! 
Dilettanti! mai faceţi o dată așa și vă duceți tutti după Dickie, bietul 


porc, amico vostru. Jur! 

După care pleacă cu o falcă-n cer şi cu una-n pământ. În cușcă e o 
tăcere asurzitoare, ai putea să auzi un ac căzând. 

— Vai, blestemată coajă de banană, șoptește Floyd. O să ajungem 
cu toții la adăpost... 

— ...Sau direct la abator, mârâie Patașon întristat. 


O descoperire și o problemă micuță de tot. Bine, poate puțin 
mai mare... 


— Unde Dumnezeu te-ai ascuns? şuier eu la Bartolomeu, care se 
târăşte înspre noi plictisit, ieșind de după un colț al teatrului din 
hotelul Luna-Park. 

— De ce? întreabă el uimit. S-a întâmplat ceva? 

— Ai putea s-o mai spui o dată. Spectacolul s-a dus pe apa 
sâmbetei. lar Balotelli ameninţă că o să aveţi parte de aceeași soartă 
ca Dickie. 

Bartolomeu face ochii mari de spaimă. 

— CE? Nu vă poate lăsa omul singuri nici două ore fără să stricați 
totul? 

Eu mai mormăi şi mă mai plâng încă puţin, după care-i povestesc 
ce s-a întâmplat cât a fost absent. Şi că Balotelli încă nu s-a liniștit. 
Dimpotrivă. Când ne-a pus pe toţi în căruciorul cu care ne aduce 
înapoi la circ, ne-a ameninţat cu tot felul de lucruri urâte și a țipat la 
noi că dacă nu ne revenim, atunci... ATUNCI! N-a vrut să spună ce 
înseamnă acest ATUNCI! Restul trupei e cu nervii la pământ. Nu ştiu 
cum ar putea să facă față reprezentaţiei de diseară. 

— Deci, unde-ai fost? îl întreb eu iar pe motan. 

— Brmmmmgrmpff, mormăie el pe sub mustăți. 

— CE? 

— Aveam nevoie de puţin timp pentru mine... 

— Cum așa? 

Mă uit la el uimit. 

— Noi pisicile suntem animale solitare, începe el să-mi ţină o 
predică. Şi să-ți petreci toată ziua într-o trupă, cu atât mai mult cu cât 
e formată din animale diferite de tine, începe să te enerveze la un 
moment dat. 


Cumva îl înțeleg. Chiar şi mie, deși sunt o pisică de canapea, mi se 
pare prea mult toată agitația și compania continuă din ultimele zile. 
Cu toate astea, mi se pare că Bartolomeu ar putea da dovadă de mai 
mult spirit de echipă, în loc să se îndepărteze pe furiș de trupă. Aşa 
că-l mai bat puţin la cap înainte să facem schimb de roluri: el se 
pregăteşte pentru spectacol, eu pornesc la vânătoare de hoți. 

— Oki-doki, îmi iau eu la revedere de la el. Imediat după 
spectacol, ne vedem chiar aici în culise. Sper să am mai multe să-ţi 
zic! 


XXX 


les din teatru în marele hol de la intrare şi încerc să trec 
neobservat pe lângă biroul de la recepţie, unde o văd pe tânăra care 
ne-a întâmpinat la sosire şi care se pupa pe coridoare dimineața. 
Pare să fie băgată în priză! 

Tocmai când vreau să mă strecor pe lângă perete, ceva lucitor îmi 
reține privirea. Asta ce mai e? Mă ghemuiesc sub un scaun şi o 
urmăresc pe doamna de la recepție. Uite! Lucește din nou! E pe 
mâna ei! 

Nu se poate așa ceva! Sunt atât de uluit, că încep să-mi clănțăne 
dinţii. Femeia poartă inelul lui Werner, adică al Annei, adică inelul 
pe care Werner voia să i-l dea Annei și care-i fusese furat. Cum de-a 
ajuns la ea? 

Îmi e clar de la bun început că nu poate fi hoaţă. Lucrează toată 
ziua la hotel și stă mereu în spatele biroului. Nu are timp să fure. Și- 
n plus, pare prea de treabă ca să fie hoaţă. 

Acum priveşte în jos, se uită gânditoare la mâna pe care stă inelul 
furat şi oftează adânc. Ştiu oftatul ăsta! Așa oftează și profesorul 
meu când se uită la Anna și crede că ea nu-l observă. Arată cam ca 


un prostovan când o privește așa, exact aşa cum arată acum femeia 
de la recepție. 

Şi deodată îmi pică fisa: cazul e limpede ca lumina zilei. Ea a 
primit inelul de la prietenul ei, așa procedează oamenii, fac schimb 
de inele ca să arate că-și aparţin. Înseamnă că prietenul ei are ceva 
de-a face cu hoţii. lar prietenul ăsta nu e nimeni altul decât șeful 
echipei de curăţenie. lar unul din echipa lui este probabil hoţul care 
se deghizează în clovn. 

Sfântă sardină în ulei! La cât de entuziasmat sunt c-am aflat cum 
stau lucrurile, îmi tremură până și mustăţile. Agitat, încerc să decid 
ce să fac în continuare. Nu prea am cum să merg la recepție şi să-i 
cer femeii să-mi dea inelul. Poate că ar trebui să le povestesc totul 
copiilor, ca să meargă ei să recupereze inelul. 

Ah, prostii cu picățele, copiii n-au habar despre inel şi, la urma 
urmei, Werner mie mi-a încredinţat misiunea asta. Și oricum mi-ar 
depăşi puterile dacă ar trebui să le explic lui Kira, Tom şi Pauli rapid 
care e faza cu bijuteria. Până spun toată povestea pe litere, trece ziua. 
Așa că decid să las deocamdată inelul acolo unde e: pe mâna tinerei 
femei. O să aibă grijă de el şi o să rezolv mai târziu problema asta. 
Acum o să fac mai întâi ceea ce-am ieşit să fac: merg să-i iau pe copii 
și apoi ne ducem să prindem hoți. 

Așa că o şterg spre etajul al doilea; am noroc să nu întâlnesc 
niciun om pe drum. Probabil că toţi oaspeţii sunt la cină sau în 
teatru. Zgârii cu putere uşa de la camera copiilor, fără frică să mă 
audă cineva pe coridorul pustiu. Uşa se deschide şi Kira îşi scoate 
capul afară. 

— Winston! strigă ea fericită și mă lasă să intru. 

Bucuros, torc şi mă plimb printre picioarele ei. 

— Ai aflat ceva ce-ai vrea să-mi povestești? întreabă Kira, 
inteligentă cum e. 


Dau din cap nerăbdător. lată că vin la noi, curioşi, şi Pauli și Tom, 
care stăteau leneși pe canapea în faţa televizorului. 

— Atunci dă-i bătaie! spune Kira și îngenunchează lângă mine. 

Îmi scot ghearele şi dau de câteva ori cu laba prin aer. 

— Iarăşi ai dat în bietul câine? întreabă Kira, acum nedumerită. 

Aoleu, nu! Dau de mai multe ori cu laba prin aer, când încolo, 
când încoace, dar Kira nu înţelege ce vreau să-i zic și se întristează. 
Poate că nu e chiar atât de inteligentă pe cât cred. Intervine şi Tom în 
conversaţia noastră. 

— Winston, bătrâne, strigă el. Vrei să spui că l-ai găsit pe clovnul 
pe care l-ai zgâriat? 

Ura, măcar unul a înțeles. Sar în sus de bucurie și mă frec 
recunoscător de Tom. 

— Serios? Drăcușorule ce ești! 

Tom îmi ciufuleşte prietenos blănița. 

— Şi unde e tipul ăsta acum? 

Cei trei se uită nerăbdători la mine. Alerg până la uşă și mă întorc 
ca și cum le-aş cere să mă urmeze. Nicio reacție. Aşa că alerg înapoi 
spre Kira, mă împing cu botul în ea și încep să o trag de pantaloni. 

— Vrei să venim cu tine? Vrei să ne arăţi unde e clovnul! 

lată, de data asta, domnişoara mea preferată se prinde repede. 

Copiii se încalță, Tom își ia rucsacul și pornim. Eu mă strecor 
afară și pornesc în jos pe trepte, ceilalți trei vin cuminţi în urma mea, 
iar la parter găsim imediat intrarea laterală pe care am folosit-o cu 
Bartolomeu. Pe-aici intră şi iese echipa de curăţenie. 

Rămân puţin în loc, îmi ridic botul şi adulmec. Mirosul de soluții 
de curățenie e mai puternic pe partea dreaptă a holului, aşa că 
trebuie să mergem într-acolo. Pornesc repejor mai departe, 
urmându-mi nasul, cotesc la următorul colț şi văd o scară care duce 


la subsol. Arată sinistru acolo jos, dar mirosul e tot mai puternic, aşa 
că suntem unde trebuie. 

O iau iute în jos pe trepte, iar copiii mă urmează cu grijă. Pe 
coridoarele de la subsol nu sunt decât luminile de siguranţă; e 
întuneric. Cu toate astea, ne dăm seama ușor când găsim camera 
echipei de curăţenie. Peste tot sunt cărucioare cu materiale de 
curăţat, mopuri şi lavete. Dar nu pare să fie niciun om aici, fiindcă e 
o liniște ca de mormânt. 

Brusc, nasul meu depistează un nou miros. Şi imediat mi se ridică 
părul de pe ceafă. Miroase a clovn, adică a un clovn anume. Alerg 
repede după mirosul care devine tot mai puternic și ajung într-o 
mică debara. Aici totul miroase a dușmanul meu, pesemne că-și 
petrece mult timp în camera asta. 

Copiii se înghesuie lângă mine în cameră. 

— Şi acum? şopteşte Pauli. 

— Hai să ne uităm în jur, șoptește Kira peste umăr. Winston sigur 
are un motiv pentru care să fi venit aici. 

Cei trei încep să inspecteze camera. Pe pereţi sunt rafturi de metal 
în care se află de toate: hârtie igienică, lavete, saci de gunoi, capete 
de mătură, orice vrei. Atent, Tom dă la o parte nişte pachete de 
prosoape de hârtie și de-abia își reţine un țipăt de uimire. 

— Ia uitaţi ce-am găsit, spune el. 

Kira şi Pauli se duc repede la el, iar eu sar pe un raft de pe 
peretele opus, ca să văd mai bine. Bingo! În spatele pachetelor se află 
mai multe portofele, două telefoane mobile și o poşetă. 

— Bingo! exclamă Kira cu voce joasă. Am găsit ascunzișul hoţilor. 

— Şi-acum? întreabă Pauli. 

— Acum stăm la pândă și prindem hoţul, spune Kira cu toată 
hotărârea. 


— Nuuu, e prea periculos, îşi dă cu părerea Tom. Poate că sunt 
mai mulți hoți. Mai bine mergem la poliție şi le spunem unde să 
vină. O să reușească să facă legătura. Fiindcă deja e limpede că bietul 
Charlie nu poate să fie hoţ şi că hoţul e unul dintre oamenii de 
serviciu. 

Fata încuviințează cu o mişcare din cap și se întoarce spre ieșire, 
dar chiar atunci auzim o ușă deschizându-se și închizându-se la loc 
pe coridor. Se aud pași grei și cineva fluierând o melodie. Speriaţi, ne 
uităm unul la altul şi copiii privesc în jur. Nu putem să ieşim pe 
coridor, fiindcă cel care se îndreaptă spre noi ne-ar vedea imediat. Şi 
sigur nu ne putem ascunde nici în debaraua asta mică, aici sunt 
numai rafturi. Bine, eu sigur m-aş putea ascunde în spatele hârtiei 
igienice, dar copiilor le-ar fi mai greu. 

Așa că rămânem cu toţii nemişcați și sperăm ca cine vine să n-aibă 
nevoie să intre în cameră sau să putem trece pe lângă el neobservați. 

Dar, după cum se spune, cine n-are noroc n-are. Fiindcă individul 
vine direct spre debara. O siluetă uriașă umple dintr-odată tot tocul 
uşii, scoate un „Hopa!” speriat când dă peste noi și face doi paşi 
înapoi. 

În lumina pâlpâitoare, îl recunosc fără probleme. Este clovnul, dar 
de data asta îmbrăcat în uniforma de îngrijitor, cu un halat alb și 
pantaloni la fel. Însă sunt absolut convins că el e: încă i se poate 
vedea zgârietura de pe față și chiar și de la doi metri depărtare 
miroase ca clovnul pe care l-am zgâriat. 

Şi el mă recunoaşte. 

— Ah, bestia asta ordinară! strigă el și, până să apucăm noi să 
scoatem vreo vorbă, ne închide ușa în nas. 

Se aude cum înjură în continuare afară și cum întoarce de mai 
multe ori cheia în broască. 


Şi acum răsună din nou pași pe coridor, de data aceasta 
îndepărtându-se. 


Dovezi solide. Sau poate nu? 


Cred că nu mai am mult până îmi dau ultima răsuflare. Mă paşte 
o foame de moarte dacă nu se-ntâmplă în curând ceva. Singurul 
lucru care mă mai linişteşte este că n-o să mor singur, ci în braţele 
iubitei mele Kira. Miau! 

Suntem în debaraua asta de mii de ore. Știu, știu, poate că 
exagerez un pic. Dar dacă stai așa pe întuneric, fără nimic de făcut, 
timpul trece incredibil de greu. 

O vreme, după ce prostovanul de clovn ne-a închis aici, parcă 
eram cu toţii speriați de bombe. Dar apoi copiii au început să strige 
cu putere după ajutor și să bată cu pumnii în ușă. Din păcate, nu i-a 
auzit nimeni. 

Apoi Tom şi-a amintit că are mobilul cu el și l-a scos repede din 
rucsac. 

— N-are semnal! a fost următoarea veste proastă. 

Aşa că am așteptat, și-am aşteptat, şi-am așteptat. lar copiii au tot 
strigat şi au tot bătut cu pumnii în ușă. 

Între timp, am renunţat să mai sper că ne va găsi cineva vreodată 
în gaura asta întunecată. 

— AH, Winston, nu-ți mai face griji, îmi zice Kira, de parcă ar 
putea să-mi citească gândurile şi mă mângâie pe după urechi. 
Cineva tot trebuie să coboare în beciul ăsta. Şi cândva mama și 
babușca tot o să vadă c-am dispărut și-o să înceapă să ne caute. 

Tocmai: CÂNDVA. Cine știe când o să fie asta. Și dacă o să rezist 
atâta. În ultimele minute, stomacul mi-a chiorăit de mai multe ori. 
Nu cred că mai e mult până mă lasă puterile... 

Chiar când sunt pe punctul să-mi iau adio de la tot, la uşa carcerei 
noastre se aude un zgomot, încet mai întâi, numai cât să-l audă 
urechile mele de pisică. Dar apoi îl aud și copiii. 


— Asta ce mai e? șoptește Pauli temătoare. 

— Habar n-am, îi răspunde Tom. N-am auzit niciun pas. 

Clanţa uşii se mişcă acum în sus şi-n jos, ca împinsă de o fantomă. 

— E cineva afară, spune Kira în şoaptă. 

Broasca scoate dintr-odată un zgomot puternic, uşa se deschide și 
ceva mic și păros sare înăuntru în debara. 

— Îtîîhh, un şobolan! ţipă Pauli, țâșnind înapoi. 

Până să-mi zic eu că e imposibil ca un şobolan să poată descuia o 
uşă, aud o voce care mi se pare foarte cunoscută. 

— Un şobolan? Câtă obrăznicie! Pe-ăștia ar trebui să-i închid la 
loc! 

Fireşte că șobolanii nu pot deschide uşi. Dar maimuțele pot. 
Salvatorul nostru e Floyd — şi nu e singur. Cu un salt elegant, 
Bartolomeu apare și el acum în închisoarea noastră. Și în sfârșit își 
dau seama şi copiii cine tocmai ne-a eliberat. 

— Priviţi, sunt două dintre animalele de la circ, strigă Kira 
entuziasmată. 

— lată că ne-a recunoscut, spune Bartolomeu și începe să-și lingă 
blana. Am umblat prin tot hotelul după voi. Şi apoi ţi-am simţit 
mirosul la un moment dat și ne-am luat după el. Dar ce căutați aici? 
Şi cine v-a închis? 

Le explic repede celor doi ce s-a întâmplat, în timp ce copiii 
urmăresc cu nerăbdare dialogul nostru în graiul animalelor. Le zic că 
am găsit prada hoţilor şi că falsul clovn a dat peste noi şi ne-a închis. 

— La ceva de genul ăsta ne gândeam și noi, chițăie Floyd. 

— Da. Ni s-a părut foarte ciudat când n-ai venit la punctul de 
întâlnire. Până acum ai fost mereu de încredere, zice Bartolomeu. 

Cred şi eu! Pe Winston Churchill te poți baza! 

— Dar şi voi sunteți niște tipi foarte tari! le zic eu ca să întorc 
complimentul. Și aveţi şi-un nas foarte bun. A fost o muncă de 


detectiv excelentă. Nici eu n-aș fi făcut-o mai bine. Mii de mulțumiri, 
prieteni! 

Atât de mult îl bucură pe Floyd această laudă, că face câteva 
tumbe prin aer. Bartolomeu, în schimb, e puţin stânjenit. 

— Pentru nimic... murmură el. Se înțelege... 

— Nu mai contează cum ne-au găsit, ne întrerupe Tom schimbul 
de amabilităţi, trebuie să facem cumva să ieşim imediat de-aici. 
Haide, valea! 

lese atent din cameră pe coridor. 

— Liber! șopteşte el şi o ia la fugă. 

Avem grijă să-l urmăm, străbatem în goană holul întunecat, o 
luăm în sus pe trepte şi ieşim pe ușa laterală. Libertate, dulce 
libertate! 


XXX 


Copiii mai aleargă o vreme şi se aşază răsuflând din greu pe o 
bancă în parc. 

— Şi-acum? întreabă Tom cu respiraţia tăiată. 

— Acum facem exact ce ne propuseserăm: mergem la poliție și 
povestim tot, spune Kira. 

— Mai devreme, înainte de spectacol, poliţiştii erau în teatru, 
miaună Bartolomeu. Aveau câteva întrebări pentru Balotelli. Dar el 
n-avea timp, fiindcă era prins cu spectacolul. Voiau să-l caute după 
spectacol la circ. Sigur sunt acolo acum. 

Eu încep să mă frec de Kira ca şi cum aș ruga-o ceva, alerg câțiva 
paşi, apoi mă întorc spre ea. 

— Ei, Winston, iarăși vrei să-mi spui ceva? întreabă ea curioasă. 

Dau din cap, arăt cu laba spre Bartolomeu și Floyd, mai fac câţiva 
paşi și mă opresc din nou. 


— Ar trebui să mergem la circ? Dar n-avem timp de asta, Winston. 
Trebuie să ajungem la poliţie, spune Kira cu reproș în glas. 

Sfântă sardină în ulei, proşti mai sunt oamenii câteodată! Așa că 
miaun sfâșietor, arăt iar spre tovarășii mei îmblăniţi și sar de colo 
colo ca să o fac să înțeleagă cât de importantă e rugămintea mea. lar 
Kira, ca o fată bună ce e, se ridică și porneşte după mine. 

— Haideţi! le zice ea lui Pauli şi lui Tom. Winston vrea să ne arate 
ceva important. Mergem mai întâi să vedem ce e; la poliție ne putem 
duce și dup-aia. 


XXX 


Când ajungem în piața circului, Floyd şi Bartolomeu pornesc spre 
cort. 

— Du-te la rulota lui Balotelli, strigă pisica după mine. Noi ne 
ascundem, ca nu cumva să ne vadă cineva împreună. Şi mai trebuie 
să le și povestim celorlalți ce s-a întâmplat și că v-am găsit! 

Miaun şi eu în semn de încuviințare şi-i duc pe copii prin curte, 
spre rulotă. Din cea a directorului, tună — imposibil de confundat — 
vocea lui Balotelli. 

— Incredibil! Incredibil! strigă el. Nu cred! Charlie e om onest! 

— Domnule, nu vă mai agitaţi așa, încearcă cineva să-l liniștească. 
Tocmai asta încercăm noi acum să aflăm, dacă Charlie are vreo 
legătură cu aceşti hoți. Deocamdată, avem motive să ne îndoim că ar 
fi aşa... 

Curios, Tom se uită acum pe una dintre ferestrele rulotei. 

— Sunt doi polițiști acolo! strigă el uimit. Winston, de unde ai 
știut c-o să fie aici? 

Păi lui Winston Churchill nu-i scapă nimic! Chiar și Kira mă 
priveşte cu uluire și bate de câteva ori la uşa rulotei. În scurt timp, 


uşa se deschide și Balotelli scoate capul afară. 

— Ah, bambini!”* zice el. Scusi, dar n-am timp. E cineva în vizită, 
spune, coborându-şi vocea... carabinieri, poliţia. 

— Chiar cu poliţia vrem să vorbim, îi răspunde Kira hotărâtă şi 
nu se lasă dată la o parte. 

— Să vorbiţi? Cu poliție? Perche? De ce? 

— Fiindcă ştim că Charlie nu e hoţul! strigă Kira. 

Balotelli nu mai știe pe moment ce să spună. Începe să dea din 
braţe. 

— Avanti, avanti! spune. Haideţi repede înăuntru! 

Copiii se înghesuie în rulotă și eu intru neobservat odată cu ei. În 
curând, stăm toţi înăuntru ca nişte sardine. 

— Da, ce e? întreabă unul din cei doi poliţişti, care ne privesc din 
colțul unei mese, uimiți. 

— Vrem să dăm o declaraţie! strigă Tom. 

— O declaraţie, așadar... spune celălalt poliţist, scărpinându-se în 
cap. 

— Da, întărește și Kira. Am găsit ascunzătoarea hoților. Şi l-am și 
identificat pe unul dintre ei. 

— Aha, atunci să vă auzim! îi invită primul ofițer. 

Tom, Kira și Pauli povestesc ce au aflat cu toţii. Dar rolul 
hotărâtor pe care l-am avut în acest caz e trecut sub tăcere. Fiindcă 
dacă le-ar povesti poliţiştilor că au fost ajutaţi în investigaţie de o 
pisică, n-ar mai crede niciun cuvânt. 

— Trebuie să mergem să vedem debaraua asta imediat. Şi ne veți 
duce acolo, spune unul dintre poliţişti după ce copiii termină de dat 
raportul. 

Balotelli vine şi el, fără să mai stea pe gânduri. Poate că vrea să fie 
de față când o să se dovedească nevinovăția clovnului său. Micul 
nostru grup porneşte în viteză spre hotel. Mă gândesc de câte ori am 


parcurs distanţa asta în ultimele zile și că după tot acest antrenament 
pe care l-am făcut împotriva voinţei mele aș putea să alerg și într-un 
maraton. Însă unul dintre ofiţeri arată neîncrezător cu mâna spre 
mine: 

— Ce e cu pisica asta care se ține după noi de ceva vreme? în parc 
e interzis cu animalele. 

— Aaa, spune Kira, dregându-și glasul. Aparține circului și are 
voie să fie aici. 

— Va bene! confirmă Balotelli. leste Bartolomeo. Pisica zburătoare. 
E faimoasă în toată lumea. Cea mai bună pisică din lume. 

Eu rânjesc cu un mic rânjet de pisică. În sfârşit cineva care mi-a 
recunoscut adevărata valoare! 


XXX 


În pas alergător, ajungem la hotel. Tot drumul, Balotelli a făcut ca 
o locomotivă cu aburi. Poate că ar trebui să se ducă împreună cu 
O'Nelly la o cură. Copiii îi conduc pe polițiști spre intrarea laterală, 
apoi la subsol. În holul prost luminat unul din ofiţeri spune că ar 
trebui să rămânem în urma lor. 

— Mai bine o luăm noi înainte, spune el încetişor. E mai bine să 
fim siguri. 

Când ajung în dreptul debaralei, Tom șoptește: 

— Acolo e! Înăuntru! 

Poliţiştii intră grijulii în spaţiul acela strâmt în vreme ce noi 
rămânem afară, fiindcă n-am încăpea toți acolo. Dar auzim de afară 
cum ofițerii împing lucruri la o parte şi ne dăm seama după câteva 
raze de lumină care se plimbă încolo și-ncoace că şi-au aprins 
lanternele. 


— Aţi vrut să ne păcăliți? strigă unul dintre ei după ceva timp. 
Aici nu e nimic. 

Agitat, Balotelli intră în cămăruţă şi eu îl urmez. Face ochii cât 
cepele, holbându-se la rafturi. 

— Niente! strigă el supărat. Assolutamente niente! 

Sfântă scoarță de copac! Din păcate, are perfectă dreptate. Nici 
mie nu-mi vine să cred ce văd. Rafturile sunt goale. 


Se pregăteşte o capcană... 


— Ce porcărie! Nu poate să fie adevărat! 

De ceva timp, Tom face ca trenul. Și nu pot decât să-i dau 
dreptate. Nu se poate să fie așa! 

Fireşte că polițiștii nu ne-au mai crezut — adică nu i-au mai crezut 
pe copii — după ce s-au întors încurcați din debaraua de la subsol. 
Dimpotrivă. Au crezut că au vrut să-şi râdă de ei făcându-i să vină 
până acolo degeaba. Ce prostie! 

Oricum, polițiștii au plecat după aceea, nu înainte să ne avertizeze 
că poți fi și dat în judecată pentru informaţii false. Și n-a ajutat la 
nimic nici faptul că Balotelli le-a dat dreptate Kirei, lui Tom și lui 
Pauli. Nici pe el nu l-au crezut. 

Acum suntem cu Balotelli în rulota lui, stând toți cu ochii în 
podea. În afară de Tom, care nu mai contenește cu vorbele de ocară. 

— Dar linişteşte-te odată, spune Kira oftând. Faptul că te plângi 
nu ne ajută cu nimic. Mai bine ne-am gândi la ce e de făcut acum... 

Nici măcar n-a apucat să-și termine ideea, că se aude un ciocănit 
foarte hotărât la ușa rulotei. Balotelli se ridică mormăind, o deschide, 
după care se retrage iute, speriat. La ușă, nimeni altcineva decât 
babuşca, care cere să fie primită înăuntru cu o expresie 
amenințătoare pe faţă. 

— Ah, signora, se bâlbâie Balotelli. Buon giorno! Cum ve pot ajuta? 

Babușca îl măsoară din cap până-n picioare, după care se uită 
peste umărul lui și vede copiii. Copiii ei. În rulota unui străin. Nu 
mi-e greu să ghicesc ce-o să urmeze. Cât ai bate din palme, asupra 
Kirei se abate un potop de cuvinte furioase în vreme ce babușca îl 
împinge la o parte pe Balotelli și intră în locuinţa lui. 

Cunoașterea de limbi străine este foarte prețioasă în zilele noastre, 
dar câteodată aș vrea să nu înţeleg nici pic de rusă. Însă înțeleg, încă 


de când am făcut schimb de corpuri cu Kira. Şi tocmai de-aia sunt 
obligat s-o ascult acum pe babușca dându-se în spectacol. 

— Aţi înnebunit complet? se plânge ea în limba ei maternă. Vă 
caut de ore întregi. Ce căutaţi aici? 

— Stăm în rulota domnului Balotelli și ținem consiliu de război, 
spune Kira adevărul în rusă. 

— Dar v-am mai spus să nu vă duceți după fiecare om care vă iese 
în cale! Cine mai e și Balotelli ăsta? 

— Este directorul circului. Și nu ne-a ieșit în cale! Îl cunoaștem. 

— Un director de circ! Deci unul care stă tot timpul pe drum. 
Povestea asta e din ce în ce mai groasă. Aștia sunt hoţi cu toții! Până 
plecăm de aici o să vreți cu toţii să fiți artiști, în loc să mergeţi la 
școală. 

Kira își dă enervată ochii peste cap și vrea să răspundă, dar 
Balotelli, care urmărise confuz discuţia, intervine dregându-şi glasul. 

— Eh, ce vrea și doamna? 

— E bunica mea, îl lămureşte Kira. Şi spune că... se bucură să vă 
cunoască... 

— A, la nonna! strigă Balotelli uimit. La famiglia, tutto bene! Vă rog, 
doamnă, luaţi loc. Este o mare onoare să vă cunosc. 

În mare grabă, îndreaptă pernele de pe banchetă și bate cu palma 
în ele, invitând-o să ia loc. 

Babușcăi nu-i mai rămâne decât să se așeze. Se sprijină de 
banchetă, ridicând din sprâncene, fără să-l scape pe Balotelli din 
ochi. 

— Așa! spune ea gâfâind. 

Şi încă o dată: 

— Așa! 

Dresorul se așază chiar lângă ea, de parcă femeia l-ar fi invitat 
acolo, şi o priveşte nerăbdător. Kira însă înțelege bine rugămintea 


bunicii şi începe să povestească din ce pricină și cum se face că stăm 
toți înghesuiți în rulotă. Pe măsură ce nepoata vorbeşte, ochii 
babușcăi se fac tot mai mari. 

— Aha! exclamă ea la sfârșit. lar faceți pe detectivii? 

Copiii dau din cap plini de zel, şi Balotelli împreună cu ei. 

— Dar ăsta? întreabă babuşca, fluturându-şi arătătorul pe sub 
nasul lui Balotelli. Ce are ăsta de-a face cu hoţii? 

— Domnul Balotelli... începe Kira, dar directorul se bagă peste ea. 

— Giorgio! îi spune el femeii, umflându-şi pieptul și trăgându-se 
puțin mai aproape de ea. Spuneţi-mi Giorgio, signora. Mereu la 
dispoziţia dumneavoastră! 

Ce l-o fi apucat și pe ăsta dintr-odată? Până și Kira îl priveşte 
puţin nedumerită, dar reia firul povestirii: 

— Poliția nu ne-a crezut când le-am spus c-am găsit 
ascunzătoarea hoților, fiindcă răufăcătorii curățaseră deja locul până 
am ajuns noi acolo. lar domnul Balotelli vrea să ne ajute, fiindcă 
clovnul său, Charlie, este suspectat pe nedrept. 

— Chiar aşa! întărește dresorul. Bietul Charlie este om onest. 

— Aşa deci... spune babușca din nou şi-mi dau seama din felul în 
care își mişcă nasul că se îndoiește c-ar putea să găsească un om 
onest printre circari. 

— Și de aia eu ajut copii. Poate vrea și doamna ajută? Este la 
famiglia, la urma urmei! 

— Da, te rugăm! spune și Kira. Ne ajuţi? Noi nu mai ştim ce să 
facem... 

Babușca nu stă mult pe gânduri, fiindcă Balotelli are dreptate: e 
vorba de familia ei, mai ales de nepoata ei. 

Încuviințează, dând din cap cu un aer de superioritate și își 
încreţește fruntea. 


— Se pune o întrebare! Hoţul are legătură cu femeia care a lovit 
pe profesor? 

— Nu ştim sigur, recunoaște Tom. 

— Dar bănuim că așa e, spune Pauli. 

— Poate că sunt o întreagă grupare. Și toți poartă costume de circ. 
Cu toate furturile astea, nici nu s-ar putea altcumva. 

— Aha, eu ajut și prindem pe doamna care l-a băgat pe bietul 
Werner în spital, se hotărăște babuşca, bătând cu pumnul în masă 
atât de tare, încât se zgâlțâie rulota. 

— Ăă, cine e şi Werner ăsta? întreabă Balotelli timid. Este marito, 
bărbatul dumneavoastră? 

— Nu, nu, spune Kira râzând. Werner este prietenul mamei mele. 

— A, bene, molto bene! strigă Balotelli, bucurându-se poate prea 
tare. 

În timp ce eu mă gândesc care-o fi motivul bucuriei lui şi-mi dau 
seama că oamenii încă sunt un mister pentru mine, babușca mai dă o 
dată cu pumnul în masă. 

— Avem nevoie de plan! 

— Aici ajunseserăm și noi cu discuţia, spune Kira. Dar până acum 
n-am avut nicio idee. 

— Este foarte simplu, e de părere babușca. Stăm la pândă și 
așteptăm bărbatul cu zgârietură pe față. Şi când vine, hap, îl 
prindem! 

Balotelli nu mai poate sta locului de uimire. 

— Vai, ce plan, molto bene! La signora nu este doar bella, este și 
intelligente! 

Babușca acceptă complimentul cu un zâmbet grațios, dar Tom 
intervine. 

— Planul are o singură problemă. Hoţul ne cunoaşte acum pe toți 
și poate chiar ne-a văzut umblând cu domnul Balotelli şi cu polițiștii 


prin hotel. Dacă ne punem acum la pândă și ne descoperă, o să-și ia 
tălpăşița. 

— E vero! Așa e! recunoaşte Balotelli. Dar ne putem costuma cu 
toţii! Ca artişti de la circ. Şi hoțul n-o să ne recunoască. 

— Bate prea mult la ochi! respinge Pauli ideea. Nu putem să 
investigăm deghizați. Tocmai pentru că toată lumea crede că hoţii 
sunt circari. 

Balotelli dă din cap întristat, dar Kira pocneşte dintr-odată din 
degete. 

— Ştiu! strigă ea. Hoţul îi cunoaște pe toţi, mai puţin pe unul. 

Şi spunând asta, își priveşte triumfătoare bunica. 

— Bunica, pe tine nu te cunoaște. Și tocmai de-aceea o să-l tragi 
într-o capcană. 

— Ah, inteligenţa se moștenește în la famiglia, spune Balotelli. 

— Capcană? Ce fel de capcană? 

— O să te amesteci în mulțime, cel mai bine prin zona trenurilor, 
unde se întâmplă multe și unde hoţii dau mereu lovitura, îi explică 
Kira. Şi o să porţi cu tine o poșetă foarte la modă. Una care să arate 
impresionant. Cred că ai una cu tine, nu? 

— Fireşte. 

— Şi te plimbi cu poșeta de colo colo, ca şi cum ai aștepta pe 
cineva. După care te aşezi pe o bancă, ca să-ți sufli nasul sau ceva. Și 
poșeta o să pară pradă ușoară. Mai degrabă îngheaţă iadul decât să 
nu încerce hoțul ăla să ţi-o fure! 

— Și apoi? întreabă babușca. Ce este când hoţii iau poșeta? Să-i 
prind? Şi ce este dacă hoţul este mai rapid? 

— Asta e o întrebare bună, spune Kira frustrată. 

— Putem să localizăm telefonul! propune Tom. Instalăm pe unul 
dintre telefoanele noastre o aplicaţie de localizare și-l ascundem în 
poșetă. Şi apoi putem să urmărim liniștiți încotro se duce hoţul cu 


geanta, fără să fim descoperiţi de el. Îl urmărim de la distanţă și-apoi 
intrăm în acțiune. Sigur o să descoperim o nouă ascunzătoare pentru 
bunurile furate. 

Toţi vorbesc acum agitați unii peste alții și cred că în sfârșit avem 
un plan bun. Tom îşi scoate imediat mobilul și începe să tasteze ca 
nebunul pe el, în timp ce Kira şi Pauli privesc peste umărul lui. 

— Gata! strigă el după câteva minute. Și o să vă trimit codul ca să 
vă puteți loga şi să-mi urmăriţi telefonul. O să încercăm chiar acum 
să vedem dacă merge. 

Kira şi Pauli stau acum cu nasul în telefoane și ridică amândouă 
privirea simultan, cu un zâmbet pe față. Eu sar la babuşca în poală, 
ca să văd și eu. Şi într-adevăr, pe ecranul telefonului Kirei apare o 
hartă a parcului cu un punct roşu, pâlpâitor. 

— Vedeţi? Merge! spune Tom mândru. Punctul roşu e mobilul 
meu și e situat chiar acolo unde e circul. 

— Haraşo, foarte bine! spune babușca. Atunci merg să-mi schimb 
hainele şi să mă pregătesc pentru misiune. 

— Ar putea să dureze, se plânge Pauli. Ce facem între timp? 

— Merg să-l vizitez pe Werner în spital, zice Kira. E singur, 
sărmanul! 

Toată lumea se ridică. Dau să sar din poala bătrânei, dar îl simt pe 
Balotelli prinzându-mă de ceafă și luându-mă în braţe. Cu un licăr în 
ochi, începe să-mi șoptească. 

— Ah, Bartolomeo, mio amico, ştii ce e binele. Să stai în poala 
doamnei, bene, bene. Dar acum gata, s-a terminat. Signora trebuie să 
se pregătească. 

Babușca îl privește uimită. 

— Motanul ăsta se numește Winston, spune ea poruncitoare. Şi nu 
Bartolomeo! 


Ah, sfântă pisicuță, mă gândesc eu, s-a zis și cu dubla mea 
identitate. Dar Balotelli face acum pe servitorul supus, apucă mâna 
femeii, îşi lipește buzele de ea și bate din călcâie. 

— Oricum dorește frumoasa signora, la ordinul dumneavoastră. 
Așadar, de-acum încolo pisicii acesteia îi va zice Winston. 


... Și capcana merge! 


— ...Dar de ce se fâțâie atâta? îmi șoptește Bartolomeu drept în 
ureche. 

— Chiar așa, de ce? chițăie Floyd. Atrage prea mult atenţia. 

De ceva timp, stăm toți trei într-un tufiș din faţa roller coaster-ului 
și ne uităm după babușca, care umblă dintr-o parte în alta prin fața 
trenurilor, bălăngănindu-şi poșeta în toate direcțiile. Am hotărât că 
nu putem să o lăsăm singură în această misiune periculoasă. Cine 
știe ce-ar putea să se întâmple. Pe Werner l-au și lovit! Nu putem s-o 
lăsăm de capul ei. 

Până şi O'Nelly voia să vină. Însă a trebuit să-i spunem caprei 
ăleia încăpăţânate că n-ar încăpea în tufiș, la cât de mare e. Eu şi 
Bartolomeu putem să trecem nevăzuțţi, iar Floyd e atât de mic, că pe 
el oricum nu-l vede nimeni. 

Oricum, cei doi tovarăși ai mei au perfectă dreptate: nu poți să ieşi 
mai mult în evidenţă decât babușca. Se tot opreşte, se uită peste 
umăr de parcă ar fi urmărită, mijeşte ochii şi îi priveşte cu 
neîncredere pe toți oamenii care trec pe lângă ea. E o apariţie atât de 
ciudată, încât unii vizitatori ai parcului se uită la ea curioșşi. 

Dar cum să o fac să înțeleagă că ar trebui să se poarte ceva mai 
normal? Miaun cu grijă în direcţia ei. Îi transmit imediat că e greșit 
ce face. Babușca reacționează imediat, porneşte spre noi și începe să 
vorbească cu tufișul. 

— Winston, ce vrei? Ce-ar trebui să fac? Sau poate ai văzut tu hoţ? 

Grozav, iată o doamnă care vorbeşte cu tufişul. Primii oameni 
care trec pe acolo rămân pe loc, arătând-o cu degetul şi șușotind 
între ei. A dat greş mieunatul meu. 

Bartolomeu strică lucrurile și mai rău. El șuieră la babuşca, poate 
ca să-i spună să se întoarcă. În schimb, ea scoate un strigăt de 


surpriză. 

— Ce mai e şi asta? strigă ea uimită. Doi Winston? Cum se poate? 

Tocmai când mă gândeam că totul e pierdut şi că trebuie să 
punem capăt operaţiunii, iată că salvarea noastră îşi face apariţia. 
Trebuie să mă uit de două ori ca să-l recunosc, fiindcă arată cu totul 
altfel decât de obicei. Dar nu încape îndoială că este chiar domnul 
director, îmbrăcat în haine de stradă, cu o cămașă la modă şi blugi. 
Şi-a ras și barbişonul. 

— Ah, la bella signora! spune el şi o trage ușor de cot, îndepărtând- 
o de tufiş. 

Luată prin surprindere de apariția şi înfățișarea lui, babușca uită 
imediat că m-a văzut dublu. 

— Domnule Balotelli, ce faceţi aici? întreabă ea uluită. 

— Prea adorato, m-am gândit că este molto pericoloso, prea 
periculos să vă las aici singură și să vă dăm așa pe tavă hoţilor. Așa 
că am venit să stau cu dumneavoastră. 

Când îl aude spunând „pe tavă”, babuşca pufnește furioasă. 

— Nu s-a întâmplat nimic, spune ea. Aştept și aştept. Dar nu e 
niciun hoţ cât vezi cu ochii. 

— Prea adorato, dacă vă pot spune... am văzut cum vă plimbaţi. 
Şi este, ăăă... un po’, puţin ieșit din comun... 

— Cum adică? pufneşte babușca din nou. 

— Ah, scusi, vreau să spun... că toți îşi întorc privirile după la bella 
signora fiindcă signora este atât de... bella, se bâlbâie Balotelli. 

Ei, domnului director i-a trecut glonțul pe la ureche, dar s-a salvat 
la timp. Şi lui i s-a părut că felul în care se plimbă babușca prin fața 
trenurilor nu trece tocmai neobservat. Îl privesc pe Bartolomeu, care 
s-a ascuns undeva în spatele tufișului ca să nu fie văzut de 
deschizătorul său de conserve. 


— Nu știam că și oamenii pot să-şi schimbe blana, miaun eu spre 
el. Și încă atât de repede! 

— Ce vrei să spui? mă întreabă Bartolomeu. 

— N-ai observat? Balotelli nu mai are barbă. 

Bartolomeu începe să rânjească. 

— Dar barba aia nu e adevărată. Şi-o lipeşte doar pentru 
spectacol. Ca să arate ca un director de circ adevărat. 

Sunt uimit. Ce nu le poate da prin cap oamenilor! Blană falsă! 
Între timp, Balotelli a așezat-o pe babuşca pe o bancă de lângă tufișul 
nostru și-i explică, cu multe „ăăă”-uri şi bella signora, că i s-ar părea 
mai inteligent dacă ar sta împreună pe bancă și s-ar preface că sunt 
un cuplu. Fiindcă aşa babușca şi-ar putea lăsa poşeta lângă ea, iar 
poșeta ar fi o pradă mai ușoară pentru hoți. 

— Ce pușlama! şopteşte Bartolomeu. Așa, prinde două muşte 
dintr-o singură lovitură... 

Floyd chicoteşte și el, numai eu nu înţeleg nimic. 

— Păi așa atrage hoţii, îmi explică geamănul meu, de parcă mi-ar 
fi văzut privirea nedumerită. Și, în acelaşi timp, poate să flirteze cu 
babușca voastră, pe care e clar c-a pus ochii. 

A, deci aşa! Bine, mi-aş fi putut da seama și singur. Am ajuns să 
cunosc destul de bine felul în care-și fac oamenii curte. Numai că nu 
mă gândisem că un bărbat ar putea fi interesat de babușca noastră. 

Iar Balotelli sigur e interesat de ea, fiindcă a pornit deja la atac. Se 
apropie mai mult de ea şi-şi pune chiar și braţul pe după umerii ei. Îi 
șopteşte ceva la ureche, iar ea începe să chicotească stânjenită, pentru 
ca într-un final să dea drumul poșetei și să o așeze lângă ea pe bancă. 
Planul merge! 

Cei doi își şoptesc şi gânguresc ca apucaţii. Mi se pare că sunt o 
pereche convingătoare. Şi nu doar mie mi se pare. 

— Uite! îmi şopteşte deodată Floyd, entuziasmat. 


Mă uit în direcţia în care arată și văd o femeie în costum de 
acrobat cum își face loc prin mulțime. Îi vede pe Balotelli și pe 
babuşca pe bancă, care stau în continuare nas în nas. Și pune ochii pe 
poșeta cea arătoasă. Uşor, femeia se apropie tot mai mult de cei doi 
și se oprește, așteptând. Apoi totul se întâmplă fulgerător. Se 
strecoară pe lângă bancă, înhaţă poşeta și se face nevăzută în 
mulțime. 

Babușca și Balotelli sunt atât de adânciţi în discuţia lor, că nici n- 
au văzut ce s-a întâmplat. Ce detectivi atenţi sunt și ăştia doi! 

Miaun cu putere, ca să le atrag celor doi atenţia asupra hoțului. 
Babușca se sperie, se uită în jur şi observă că nu mai are poșetă. Vrea 
să alerge după hoț, ţipând de supărare, dar Balotelli o ţine pe loc. 

— Șșşt, face el. Planul nostru a funcţionat perfetto! Acum nu 
trebuie decât să ne uităm la mobil ca să știm unde se ascunde hoţul. 


XXX 


Înainte să putem afla însă unde se ascunde hoțul, eu și 
Bartolomeu intrăm în încurcătură. Cu toată agitația de peste zi, am 
uitat să ne despărțim. În loc de asta, am mers umăr la umăr spre circ, 
ca să-i așteptăm acolo pe copii, pe care babușca i-a sunat imediat să-i 
anunțe despre furt. Din păcate, Balotelli ne-a văzut. Ne-am 
deconspirat. 

Stătea în fața rulotei și ne privea uluit. 

— Bartolomeo? Cum se face că este de două ori? Un miracolo, e o 
minune. Credeam că văd dublu. Dar n-am nevoie de ochelari. Ochii 
mei văd bine. Cum e posibil? 

Deschide ușa rulotei și ne îndeamnă să intrăm, dând din mâini. 
După care intră și el și se așază pe banca din fața mesei mici, 
privindu-ne cu mult interes. 


— Due gatti neri... două pisici negre. 

Se uită când la mine, când la Bartolomeu. Pare să fi căzut pe 
gânduri. 

— Poate că nu e o idee chiar aşa de rea pentru circ, no? Trebuie să 
facem o probă, no? Sau, dă el să spună, dar se oprește şi se scarpină 
în cap. Sau voi aţi făcut deja proba şi n-a văzut directorul Balotelli? 
Bartolomeo, câine ce ești, nu cumva m-ai păcălit? Tot timpul ai făcut 
pauză şi ai trimis altă pisică? 

Dar înainte să apuce el să-și ducă ideea la capăt, copiii dau buzna 
în rulotă. 

— O, Bartolomeu şi Winston! spune Kira fericită când dă cu ochii 
de mine și de tovarășul meu. 

— Cunoști pisica asta? întreabă directorul încurcat. 

— Și eu o ştiu, se bagă şi babuşca în conversaţie. Ti-am spus deja. 
Este Winston Churchill, pisica profesorului Werner. 

— Dar ce caută pisica asta în circul meu? vrea Balotelli să știe. 

— Să vedeţi, începe Kira să explice. Ce cred că s-a întâmplat e că 
la unul dintre numere, Bartolomeu al dumneavoastră și-a rănit laba. 
lar Winston al nostru cred că i-a luat locul, tocmai fiindcă cei doi 
seamănă atât de bine. 

— Fără să mă întrebe pe mine! Sfrontatezza, obrăznicie! Putea să 
iasă un dezastru! Pisici complet neantrenate, la mine-n circ! Eu sono 
profesionist! Puteam să pierd reputaţia mea! strigă el supărat, deși 
după cum îi licăresc ochii, îmi dau seama că mai degrabă joacă 
teatru. 

De fapt, pare să-i placă ideea că două pisici s-au plimbat prin 
circul lui în ultimul timp. Şi apropo: Pe cine numește el pisică 
neantrenată? Asta da obrăznicie! 

— Dar a mers ca pe roate. Winston s-a descurcat foarte bine şi 
nimeni n-a băgat de seamă schimbarea de roluri, spune babușca, 


zâmbindu-i dulce directorului. 

— Si, si, spune şi el râzând. A mers. Molto bene chiar. Trebuie să 
recunosc. 

Se întoarce spre pisica lui zburătoare. 

— Vorbim noi mai târziu, între patru ochi. Între șase ochi, adaugă 
el, mutându-și privirea spre mine. Vreau să vă fac o ofertă pe care n- 
o puteţi refuza. 

— Bine, puteţi rezolva treaba asta mai târziu, spune Kira. Acum 
trebuie să vedem unde s-a dus hoţul cu poșeta noastră. 

Toţi se strâng nerăbdători în jurul ei şi se uită la telefon. 

— Uite! Punctul roşu clipește! Asta e telefonul meu! zice Tom. 

— Dar este impossibile! Imposibil. Punctul clipește chiar aici, în 
circul meu. 

— Hmm, spune Kira gânditoare. Dar locul ăsta e destul de mare. 
Vă daţi seama unde e exact? 

— Si, si, certo. E în anexa mare în care ne ţinem costumele. E chiar 
la marginea circului. 

— Înseamnă că trebuie să mergem să inspectăm atent anexa asta, 
spune Tom, cu gândul de a pleca într-acolo imediat. 

Dar Pauli îl ţine pe loc. 

— Trebuie să facem în așa fel încât să nu atragem atenţia, îi 
șopteşște ea. Ca nu cumva hoţul să ne scape iar printre degete. 

Așa se face că ne ducem până acolo pe furiș. Ca indienii. Mai 
exact: ca un întreg trib indian. Fiindcă acum O'Nelly, Pat şi Patașon, 
Romeo şi Julieta, care așteptau în faţa rulotei, ni s-au alăturat și ei. 

— Hei, ce faceți aici? îi apostrofez eu, șuierând. Cum aţi ieșit 
singuri din cușcă? Dacă vă vede Balotelli, o să facă scandal și n-avem 
nevoie de asta acum. 

— Nu te îngrijora, behăie O'Nelly. E prea îndrăgostit ca să facă 
scandal. 


Aşa că trupa se strecoară de la rulotă la rulotă şi din copac în 
copac, până când ajungem la marginea circului, în fața unei case de 
lemn. Rămânem locului, ne ţinem respiraţia și ciulim urechile. 
Dinăuntru nu se aude nimic, în afară de un mic fojgăit. 

Balotelli face cu multă hotărâre un pas în față și deschide uşa 
adăpostului. Şi chiar acolo o vedem pe hoaţa de mai devreme, în fața 
unui raft şi ținând în mâini poşeta babușcăi. Tipă speriată când ne 
vede și-și lasă prada să-i cadă pe jos. 

— Tu l-ai lovit pe Werner! se răsteşte la ea babușca, după care se 
repede la hoaţă cu un urlet ca de animal. 


O poveste urâtă. Şi un plan bun 


— Nu voiam s-o fac! Chiar nu! Trebuie să mă credeți! 

Femeia-șarpe stă dărâmată în fața noastră, într-un colț al rulotei 
lui Balotelli, plângând amarnic. Şi nu pentru că babușca și-a înfipt 
mâinile în părul ei mai devreme. Nu, înainte ca femeile să înceapă să 
se lovească, Balotelli s-a băgat ca un gentleman între ele, 
împiedicându-le să se bată. Aşa că nu ne-am ales decât cu o lungă 
prelegere din partea babuşcăi, la sfârșitul căreia femeia-șarpe a 
pornit mohorâtă în urma noastră şi a intrat în rulotă. 

Însă ne-a spus apoi o poveste atât de bizară, că toate animalele au 
rămas la sfârșit cu gura căscată și chiar și Balotelli, babuşca şi copiii 
au sfârşit prin a da din cap. Dar s-o luăm cu începutul. 

— La început, Ralf a fost foarte bun cu mine. L-am cunoscut într-o 
vreme în care eram pur şi simplu disperată: fostul meu prieten m-a 
lăsat singură cu cei trei copii ai noştri, tocmai îmi pierdusem locul de 
muncă şi nici nu puteam plăti chiria. De la oficiul forţei de muncă nu 
mai aveam nicio speranţă — la urma urmei, cine mai angajează o 
mamă singură? L-am cunoscut pe Ralf în cantina oficiului. Din 
întâmplare, sau așa credeam la început. Era foarte prietenos și plin 
de înțelegere. Dar între timp mi-am dat seama că el stătea acolo ca să 
caute victime. 

Sfântă sardină în ulei! Sunt confuz! Ce legătură are cantina de la 
oficiul forței de muncă cu furturile din parc? Și ce este, în primul 
rând, un oficiu al forței de muncă? Mă uit atent în jur. Sunt singurul 
care nu înţelege ce vrea femeia asta să zică? 

O'Nelly arată de parcă ar fi înţeles totul. Miau! Să fie cumva mai 
deşteaptă capra decât mine? Exclus! Poate că bătrâna capră se 
preface doar ca să mă calce pe nervi. 


— Hei, behăie ea spre mine, lucruri din astea chiar se întâmplă. 
Bănuiesc deja cum o să continue povestea: întâi Ralf ăsta face pe 
înțelegătorul și apoi o pune să fure. 

Eu fac ochii cât cepele şi mă holbez la O'Nelly. E clar că știe ce-o 
să spună femeia. Dar cum se poate așa ceva? O capră să știe mai 
multe despre bipezi decât o pisică de casă onorabilă ca subsemnatul? 
Mă întreb dacă n-ar trebui cumva s-o întreb pe O'Nelly cum de ştie, 
dar apoi mă răzgândesc, fiindcă nu vreau să-i arăt că n-am habar. 
Mai bine mă prefac că deja știu despre ce e vorba. 

— Da, da, oficiul forței de muncă, mormăi eu important. 

— Oficiul forței de muncă? întreabă Bartolomeu, venind mai 
aproape. Ce mai e și asta? Tocmai ce mă întrebam. Vrei să-mi 
explici? 

Pe copacul meu de ascuţit ghearele, în ce fundătură m-am mai 
băgat și eu! 

— Ah, oficiul forței de muncă. Ăăă... deci, e un soi de... acolo 
merge lumea... de fapt, e... mă bâlbâi eu. 

La naiba! Mai bine fug de aici! 

— Winston! se răstește Kira la mine. De ce ești aşa agitat? Termină 
cu mieunatul şi lasă femeia să-şi spună povestea. 

Pfiu, nimic n-aş vrea mai mult. Amuţțesc imediat. Femeia îi 
zâmbește recunoscător Kirei şi reia firul povestirii. 

— De atunci m-am mai întâlnit din când în când cu el. Mi-a 
împrumutat bani, de care aveam mare nevoie. Şi mi-a făcut rost de 
un loc de muncă în echipa lui de curăţenie. Dar că era echipa LUI am 
observat numai după aceea. La început el spunea că e doar un 
angajat acolo, nu șeful. 

Tom intervine în conversație. 

— Bine, înţeleg că asta e povestea dumneavoastră, doamnă...? 

— Dierig. Numele meu e Sandra Dierig. 


— Înţeleg povestea, doamnă Dierig. Dar ce are asta de-a face cu 
furturile din parc? Aveaţi o slujbă, de ce trebuia să mai şi jefuiți 
lumea? 

Sandra Dierig trage adânc aer în piept şi încă o lacrimă i se 
prelinge pe obraz. 

— La un moment dat, Ralf a venit la mine și mi-a zis că vrea 
înapoi banii pe care mi-i dăduse. Dar firește că nu puteam să-i 
returnez aşa de repede. El a început să mă preseze. Ba chiar m-a 
ameninţat și mi-a spus că are prieteni care ar şti cum să scoată banii 
de la mine. Mi-era teamă pentru mine și pentru copii. 

— Ce nemernic! strigă babușca furioasă. Ralf ăsta e om rău. Se 
face că ţi-e prieten şi-apoi face chestia asta. De ce face așa? 

Bate cu palma în masa care stă în mijlocul rulotei și chiar și 
O'Nelly behăie supărată. Eu, în schimb, înţeleg în sfârșit încotro se 
îndreaptă povestea: Ralf, şeful bandei, și-a obligat tovarășii să fure. 
Sfântă sardină în ulei, ce manipulare! 

Doamna Dierig izbucneşte iar în lacrimi, iar babușca îi întinde 
compătimitoare o batistă. Femeia îşi suflă zgomotos nasul. 

— Am fost atât de proastă! În orice caz, Ralf mi-a zis că știe o 
modalitate prin care pot să-i dau banii înapoi. Şi-apoi mi-a povestit 
de chestia asta cu parcurile de distracții. Şi că e o ocazie bună şi că 
m-ar scăpa de probleme dacă vreau să-l ajut. 

— O ocazie bună în parcuri? întreabă Balotelli. Parcuri, adică în 
mai multe parcuri? 

Dierig dă din cap în semn că da. 

— Da, chiar așa e: Ralf are un adevărat imperiu al firmelor de 
curățenie, care lucrează în cel puţin patru parcuri de distracții. De 
obicei nu facem decât curățenie. Dar unii dintre noi au și 
însărcinarea să-i jefuiască pe vizitatori. Toţi sunt prostovani, ca mine. 
Timo, clovnul, pe care l-a zgâriat pisica, a trăit un an pe străzi. 


Credea că Ralf vrea doar să-l ajute. La fel şi Olli. El nu știe să scrie şi 
să citească, Ralf l-a întâlnit tot în cantina oficiului forţei de muncă. 
Are un ochi bun pentru oameni care pot să-i cadă în capcană. 

— E incredibil, e pur şi simplu incredibil! strigă Pauli. Dar cum se 
face că până acum nu v-a recunoscut nimeni din personalul 
parcului? Trebuia să-şi fi dat seama cineva într-un sfârșit că în 
spatele furturilor se ascunde o adevărată bandă de hoți. 

— Mda, păi asta e tactica lui Ralf. Înainte ca vreunul dintre hoţi să 
fie prins și arestat, îi schimbă și-i mută într-un alt parc. Așa poate să 
fie sigur că niciunul dintre noi nu va fi recunoscut. Ne schimbăm 
prea repede şi prea des pentru așa ceva. Nimeni nu lucrează în 
același parc mai mult de câteva zile la rând. În plus, mai are și cinci 
costume separate pentru fiecare dintre noi. Săptămâna asta purtăm 
costume de circ, dar săptămâna trecută am fost pirați sau indieni, 
mereu ca cei care dau spectacole în parc. Așa că vizitatorilor și 
angajaţilor parcului le e foarte greu să ne identifice. 

Kira sare în picioare. 

— Trebuie să le povestim chestia asta poliţiştilor. Neîntârziat! Ei 
cred că am inventat totul ca să-l protejăm pe Charlie! Dar acum avem 
și dovada! 

— Nu! 

Sandra Dierig dă cu putere din cap. 

— N-are sens, tu nu-l cunoști pe Ralf. O să nege tot și la sfârșit eu 
o s-o păţesc, nu el. El o să-și facă apariţia în costumul lui şi o să mă 
arate cu degetul. Iar lui Timo și lui Olli le e prea teamă ca să spună 
ceva împotriva lui. 

— Bine, poate că aveţi dreptate, spune Kira gânditoare. Trebuie 
să-l prindem cumva pe Ralf în flagrant. 

Exact! Trebuie să-l prindem pe nemernic cu amândouă mâinile în 
punga cu bani. Dar cum anume facem asta? Dacă Ralf nu-și 


murdărește singur mâinile, o să fie greu. Pe de altă parte, individul 
ăsta tot trebuie să facă în așa fel încât să obțină prada din furturi, ca 
să merite tot efortul. Ala e momentul în care trebuie să-l prindem și 
sigur o să poată fi acuzat atunci. 

Mă trag mai aproape de O'Nelly şi-i șoptesc la ureche. 

— Sunt curios cu ce plan o să vină bipezii. Eu am deja o idee: îl 
atragem pe Ralf într-o capcană atunci când vrea să pună mâna pe ce- 
au furat cei din echipa de curăţenie. În beciul hotelului, oamenii lui 
au o ascunzătoare, am văzut-o cu ochii mei. Sunt sigur că Ralf însuși 
coboară acolo ca să ia prada. Şi când o s-o facă din nou, atacăm! 

O'Nelly lasă capul într-o parte şi mă măsoară din priviri. 

— Dar ascunzătoarea nu mai există! 

— Da, și? Cu siguranţă există alta. Nu trebuie decât s-o găsim. 

Capra behăie. 

— Sigur, pare simplu, domnule super-pisoi. 

Ptiu, dacă nu vrei să mă crezi, atunci nu mă crede, capră proastă. 

— Așadar, continuă Kira lent și cu prudenţă, trebuie să facem așa: 
oamenii lui Ralf sigur păstrează pe undeva prada pentru Ralf. Nu-i 
aşa, doamnă Dierig? 

Femeia încuviinţează. 

— Da, până acum au ţinut-o într-o cameră din subsolul hotelului. 
Acolo unde sunt ţinute și produsele de curăţenie. Dar după ce Timo 
a intrat în panică și a încercat să vă încuie acolo, a trebuit să 
schimbăm ascunzătoarea. Ralf are de gând să ne spună astăzi unde 
să aducem prada data viitoare. Și o s-o ia de-acolo. 

— Vedeţi? 

Kira bate din palme. 

— Și când Ralf o să-i spună doamnei Dierig unde trebuie adusă 
prada, ne punem imediat la pândă. Când apare și dă să ia lucrurile, 
îl înhățăm. Atunci n-o să mai poată minți! ÎI ducem la poliție și 


împreună cu mărturia dumneavoastră, doamnă Dierig, cazul o să se 
rezolve şi clovnul Charlie va putea să răsufle ușurat. 

Îi dau lui O'Nelly un ghiont. 

— Aveai perfectă dreptate, capră bătrână! 

Ea mă privește mirată. 

— Cum? Cu ce? 


— Cu felul în care ai apreciat persoana mea. Sunt domnul Super- 
pisoi! 


O nouă stea în arena circului 


— Ura! Acușica îl prindem pe nemernic! 

Balotelli vine foarte binedispus la cușca din spatele cortului de 
circ, unde noi animalele tocmai luăm o mică gustare înainte de 
următorul spectacol. Acum, că ştie că am participat de mai multe ori 
la spectacol, i-a convins pe copii să mă lase să fac un număr 
împreună cu Bartolomeu. Ce să mai, o ofertă pe care n-aş fi putut s-o 
refuz. Eu n-am fost nici măcar întrebat! În schimb, a întrebat-o pe 
Kira. Nu sunt așa de sigur că e o idee grozavă, dar Kira, Tom și Pauli 
au fost uimiţi și au fost imediat de acord să facem o probă. Poate că 
aveau chef să se distreze puţin în felul ăsta înainte să pornim iar la 
vânătoare de hoţi. Nu pare să-i îngrijoreze că trebuie să sar printr-un 
cerc în flăcări. Tocmai ce ne-au dat de mâncare şi acum sunt ocupați 
să curețe instrumentele pentru spectacol: micul suport și balansoarul 
pentru O'Nelly. Așază recuzitele într-o cutie şi se întorc curioşi spre 
Balotelli. 

Chiar și Pat și Patașon s-au strâns lângă el și sar în jurul lui. 

— ÎI prindem în curând? 

— Serios? 

— Cum? Unde? strigă ei agitați, fără ca Balotelli să-i poată 
înțelege, firește. 

Dar nu e nevoie, fiindcă oricum avea de gând să ne povestească. 

— Ralf ăsta a sunat-o pe Sandra. Știu acum unde e noua 
ascunzătoare. 

Face o pauză misterioasă. Pat şi Pataşon încep să sară și mai 
entuziasmați pe lângă el. Ce câini idioţi! Cum poți fi atât de agitat? 
Eu, dimpotrivă, sunt calmul în persoană. 

Balotelli întârzie cu informaţiile, pare să se gândească dacă ar 
trebui să ne spună ce i-a zis Sandra despre ascunzătoare. Bine, şi asta 


tot o idioţenie mi se pare. Spune odată! Cum încă nu zice nimic, îmi 
părăsesc castronul cu mâncare, mă strecor până la Balotelli și îl 
cercetez cu privirea. Îşi drege glasul. 

— Aşadar, amici e animali, prieteni şi animale, ascunzătoarea e în 
tunelul ororilor. 

— Super! strigă Kira. Să mergem acolo imediat! 

Balotelli însă face un semn cu mâna ca s-o liniștească. 

— Uşor, ușor! Sandra spune că ei vor duce prada acolo toată ziua. 
Şi Ralf ăsta o va lua abia mai pe seară, când nu mai sunt vizitatori în 
Luna-ParK. 

— OK, spun toţii copiii laolaltă. 

— Înseamnă că diseară trebuie să ne aşezăm la pândă după ce 
pleacă toţi turiștii, propune Pauli. Poate că Ralf o să vină după 
căderea întunericului. Ne ascundem în tunelul ororilor şi pac, îl 
prindem în capcană! 

Sfântă sardină! Chiar trebuie să ne ascundem în tunelul ăla atât de 
înspăimântător? Şi pe întuneric, pe deasupra? Sunt o pisică fără frică, 
fireşte, dar mi se încrețesc mustăţile numai gândindu-mă. 

— Există o singură problemă cu seara asta, spune Balotelli. Avem 
spectacol la hotel. Şi după aceea s-ar putea să fie prea târziu. 

Exact. Spectacolul de la hotel. Înseamnă că, din păcate, n-o să 
putem sta la pândă în tunel. Păcat, dar n-avem ce face. 

— Nu, spune Kira, dând din cap. Nu e o problemă. E destulă 
lume: Tom, Pauli și eu. Babușca ne va ajuta şi ea mai mult ca sigur. 
În plus, avem cu noi şi cea mai curajoasă pisică din lume: pe Winston 
al meu! E floare la ureche pentru el, o să vedeţi, domnule Balotelli. ÎL 
prindem pe nemernic! 

Miaumiauvaimie! Se pare că până la urmă tot trebuie să merg în 
tunelul ororilor. Nu pot să mă fofilez. La urma urmei, nu vreau s-o 
dezamăgesc pe Kira şi oricum sunt pisica potrivită pentru treaba 


asta. Vai de hoţul care se pune cu mine! Este datoria mea morală să 
merg în tunelul ororilor, aşadar! 

— Bine, Kira. Aşa facem. Voi păziţi tunelul și dacă nu aţi prins 
hoțul până terminăm noi, atunci venim şi noi. Dar cu babușca 
voastră sigur o să reușiți — este o femeie de nota zece! 

Vorbeai de lup. Chiar atunci apare şi babușca de după cortul 
circului. E clar că a auzit complimentul lui Balotelli, fiindcă mi se 
pare că e mai roșie în obraji decât de obicei. La bipezi, ăsta e semn că 
un lucru li se pare neplăcut, dar într-un mod cât se poate de plăcut. 

— Salut! ne zice ea tuturor. Mai aveţi noutăţi de la biata Sandra? 

— Da! strigă copiii şi Balotelli la unison, după care Balotelli îi 
spune de planul nostru. 

Babușca dă mereu din cap. 

— Păcat! exclamă ea. Eu voiam în seara asta să văd spectacolul 
vostru și să vă admir iscusința. 

— Dar, doamna mea, spune Balotelli foarte formal, ar fi o mare 
onoare şi bucurie pentru mine să vă invit astăzi într-o lojă a circului 
meu. 

Babușca se înroşește și mai tare și refuză stânjenită. 

— Ah, nu vă deranjaţi! Mă așez oriunde ar fi. E totul bine. 

— Ma no! În niciun caz! Veniţi la cort în jumătate de oră și totul o 
să fie pregătit! 

Babușca se uită contrariată la el. Adică? Ce vrea să spună cu asta? 
Totul e gata. Copiii au curăţat recuzitele și le-au pus în cutie și s-au 
făcut repetiții pentru toate numerele — mai puțin pentru numărul în 
care eu și Bartolomeu trebuie să facem un salt dublu, ăla încă ar 
putea să nu ne iasă. Oricum, nu ştiu ce-am mai putea să pregătim. 

Dar poate că Balotelli vrea să facă pe importantul în faţa babușcăi. 
Bărbaţii și femeile se dau întotdeauna mari în felul ăsta când își fac 
curte. E exact așa cum spuneau Bartolomeu şi Floyd, şi anume că 


Balotelli vrea să-i facă o impresie bună babușcăi fiindcă o place. În 
fine, să facă ce vrea. Eu deocamdată trebuie să mă concentrez asupra 
saltului meu dublu şi apoi să mă duc să-l prind pe hoţ. Cu asta, îmi 
voi fi îndeplinit toate îndatoririle pe ziua de azi. 


XA 


Incredibil! Babuşca n-o să poată să vadă nimic din spectacol, 
fiindcă pe masa din loja în care s-a așezat se află un tufiș uriaş. Sau 
cel puțin așa se vede de aici, de sub cupola circului. Ce înseamnă 
asta? De ce i-a pus Balotelli sărmanei bunicuţe tufăria aia sub nas? 
Lângă tufiş pare să fie o sticlă. Trebuie să pună apă la plante sau 
ceva? 

Mă urc mai sus pe frânghia coşulețului, ca să pot vedea mai bine. 
Poate că babușca e supărată că Balotelli o folosește dintr-odată pe 
post de grădinar, în loc s-o lase să vadă spectacolul în linişte. Poate c- 
o să-i facă o scenă uriașă. N-aș vrea să pierd aşa ceva. 

— Hei, Winston, strigă Bartolomeu la mine, ce faci acolo? Rămâi 
la locul tău. Doar nu vrei să strici tot numărul încă dinainte să 
înceapă! 

— Prostii, șuier eu. Mai e până începe. Vreau să văd ce are 
babuşca pe masă. E clar că Balotelli nu vrea ca ea să ne vadă, altfel de 
ce ar fi pus boschetul ăla în fața ei? 

— Ce boschet? 

Bartolomeu se apropie de mine, înaintând pe frânghie, care începe 
să se legene periculos. 

— Acolo jos. Uită-te și tu! 

Merg spre centrul cupolei și mă holbez la masă. Din păcate, e 
întuneric acolo şi nu prea poţi să vezi ce e pe masă. 


— Dar nu e boschet, șoptește Bartolomeu. Pare să fie... Stai 
puțin... Trebuie să mai văd o dată. 

Mai înaintează o jumătate de metru spre mine. Acum suntem 
amândoi la fel de departe de locurile în care e prinsă funia la 
marginile cupolei cortului. Funia începe să legene puternic. Mi se 
face puţin rău. De obicei, la numărul ăsta stau pe podea până când 
începe. Dar cum de data asta eu și Bartolomeu trebuie să sărim în 
același timp și din direcții opuse prin cercurile în flăcări, Balotelli a 
întins o frânghie care trece direct pe sub cercuri. În felul ăsta, s-a 
asigurat că eu și Bartolomeu o să stăm faţă în față când ne pregătim 
de salt. Teoretic, e o idee grozavă, dar practic — după cum se vede —, 
sfoara se cam leagănă când mergem amândoi pe ea. E foarte 
nesigură! 

Bartolomeu se prinde cu toată puterea de sfoară. 

— Colega, numărul ăsta e prea periculos. Hai să nu mai stăm cu 
ochii la tufișul de pe masă, ci să încercăm să facem un număr decent 
și demn. 

Are dreptate! Pas cu pas, mă retrag ușor spre partea mea. Toate 
reflectoarele din circ se aprind. Tresar fără să mai pot vedea nimic și- 
mi pierd echilibrul. Disperat, dau din coadă şi încerc să-mi regăsesc 
echilibrul, dar degeaba! Nu mă mai pot ţine și cad. Nemaitrebuind 
să-mi susțină greutatea, sfoara țâșnește un metru în sus și văd cu 
colțul ochiului, în timp ce cad, că şi Bartolomeu pierde controlul și se 
prăvălește după mine. 

O sutime de secundă mai târziu, aterizez chiar pe masa babușcăi. 
Chiar în boschetul care mi-a oprit căderea, dar care este totuși prea 
pişcător. Au! Bartolomeu cade şi el aproape la fel, dar aterizează în 
poala babușcăi, care sare în sus urlând și-l trântește pe confratele 
meu la podea. Ah, sfântă sardină în ulei! Ce dezastru! 


În același moment, reflectoarele se aprind deasupra noastră, de 
unde vine zgomotul şi îmbracă întreaga scenă într-o lumină 
orbitoare. Babuşca rămâne cu răsuflarea tăiată, pare să se întrebe ce 
să facă, după care face cu mâna publicului, ne înhaţă pe mine şi pe 
Bartolomeu și ne ţine strâns sub braţ pe fiecare. Se înclină elegant în 
faţa spectatorilor, ne dă drumul amândurora şi mai face o dată cu 
mâna spre public. Balotelli şi-a făcut între timp şi el apariţia şi arată, 
cu gesturi largi, spre noi trei. 

— Doamnelor şi domnilor, ladies and gentlemen, mesdames et 
messieurs, bine aţi venit la circul Balotelli; ați văzut deja începutul 
fulminant al spectacolului nostru completamente nuovo. Incredibila, 
unica și minunata signora babuşca cu cele două pisici zburătoare ale 
ei, Bartolomeu şi Winston. Aplauze, aplauze, aplauze! 

Şi cum într-adevăr izbucnesc niște aplauze răsunătoare, Balotelli 
se înclină şi ridică ceva de pe podea, pentru a i-l da babuşcăi. Este 
tufișul în care tocmai aterizasem şi pe care îl trântisem de pe masă: 
un buchet mare de trandafiri minunaţi, cu codițe lungi, deşi între 
timp ceva mai turtiți. Balotelli i-l întinde babușcăi şi-i șopteşte: 

— Sunteţi o femeie incredibilă. Mille, mille grazie! Mii de 
mulțumiri. 

Ce pisică proastă mai sunt şi eu! Balotelli i-a pus babușcăi pe masă 
un buchet frumos de trandafiri, iar idiotul de mine le-am făcut praf, 
fiindcă sunt prea curios. 

Babușca s-a aşezat iar la masă. Balotelli s-a întins spre mine și 
Bartolomeu și ne mângâie de formă pe cap. În realitate, vrea să ne 
șoptească sau, mai bine zis, să-mi șoptească mie: 

— Winston, idiotule! Tu şi stupido Bartolomeo îmi distrugeți 
spectacolul. Spectacolul MEU! Cretino! Există o singură modalitate 
prin care poţi să răscumperi ce-ai făcut: să prinzi în seara asta hoţul! 
Altfel... altfel... o să vezi tu ce te așteaptă. Basta! 


King Kong și compania 


Cu privirea în pământ, mă strecor pe lângă ceva care de aproape 
seamănă cu, MIAU!, un schelet. Miau și văleleu! Şi -n faţă ce e? Ce e 
asta? Pare să fie un bărbat care-și ţine propriul cap în mână, atârnând 
de un smoc de păr. Scârbos! Tunelul ăsta al ororilor chiar e un loc 
înspăimântător și cel mai mult aș vrea s-o șterg de-aici. 

— Winston, e totul în regulă? mă întreabă în şoaptă Kira, care 
vine după mine prin camera ororilor. 

Aș vrea să pot da din cap curajos, dar nu sunt în stare decât de un 
tors timid. 

Îşi întinde mâna spre mine și mă mângâie. 

— Nu-ţi face griji. Sunt doar păpuși. Nu-ţi pot face nimic. Căutăm 
o ascunzătoare bună, ca apoi să-l prindem pe regele ăsta al hoţilor cu 
mâna în borcanul cu miere. Drept răsplată, o să primeşti o porţie în 
plus de pateu de pasăre, da? 

Hmm, fireşte că sună grozav. Bag de seamă că am deja o foame de 
lup. Nici nu-i de mirare, fiindcă după ce-am dat greș pe scenă, 
Balotelli s-a zgârcit cu mâncarea. 

Babușca apare și ea lângă noi. 

— Șșşt, faceți liniște. Dacă ne aude Ralf ăsta, ne-am obosit 
degeaba. Ajungem imediat la ascunzătoare. L-am și zărit pe King 
Kong. 

N-am habar ce sau cine este King Kong ăsta, dar Sandra i-a spus 
lui Balotelli că hoţii îşi vor ascunde prada acolo. Mai avem puțin şi- 
ajungem la destinaţie. O aud pe Pauli chicotind în spatele meu. 

— Uite, zici că e adevărat! spune ea. 

Înainte să-mi pot da seama exact ce-i amuză atât, dăm colțul şi ne 
pomenim brusc în fața unei maimuțe uriașe, care-şi arată dinții. 


Sfântă litieră, până aici mi-a fost! Şuier cât pot de tare și sar departe 
de el, în brațele Kirei. Ajutor, salvaţi-mă! 

Kira se dă un pas înapoi, Tom ţipă. 

— Au, ăla-i piciorul meu! 

— Îmi pare rău. Winston mi-a sărit dintr-odată în braţe şi mi-am 
pierdut echilibrul. 

Babușca șâșâie din nou. 

— Vorbiţi mai încet! 

Înaintăm în tăcere. Deodată, o voce se aude chiar din faţa noastră, 
întâmpinându-ne cu un „Salut!” nu tocmai discret. Mă întreb dacă 
King Kong poate vorbi, caz în care nu e deloc o păpușă, ci o ființă cât 
se poate de vie, care ar putea să încerce după acest salut politicos să 
mănânce o biată și nevinovată pisică. Dar după ce auzim vocea a 
doua oară, o recunosc: îi aparține Sandrei, care ne așteaptă. 

Chiar acum iese și ea din spatele lui King Kong. Fără costumul cu 
solzi, aproape că n-am recunoscut-o. În blugi şi tricou, arată ca o 
femeie normală. 

— Salut, repetă ea, mai încet. Mă bucur că l-ați găsit aşa de 
repede. Ralf încă n-a venit, toate lucrurile sunt aici, în spatele lui 
King Kong. 

Sandra face un pas în lături, iar babușca se apropie şi aruncă o 
privire peste umărul maimuţei uriașe. 

— Vai, vai, vai! strigă ea. Multe poşete şi portofele. 

Sandra ridică din umeri. 

— Mda, azi a fost o zi spornică, ca să zic așa. Dar acum trebuie să 
vă ascundem degrabă în culisele tunelului, ca nu cumva să vă vadă 
Ralf când vine. 

— DA! spune babuşca dând din cap, după care se întoarce spre 
mine și începe să dea din mâini. Davai, davai, haide, găsiţi-vă o 
ascunzătoare! 


Tom, Pauli și Kira se uită în jur, după care se fac nevăzuţi. Tom se 
ghemuiește în spatele unei jumătăți de nave de pirați, care e chiar 
vizavi de King Kong, Pauli se ţine după babușca și se ascunde la 
umbra unei scene oribile cu vampiri. lar eu și Kira ne ascundem 
puțin mai departe, în spatele unui individ cu două capete, dar fiecare 
cu câte un singur ochi. Brr! Cine inventează chestiile astea? 

Stăm ceva vreme acolo, dar nu se întâmplă nimic. Începe să mă 
bată gândul că Sandra ne-a chemat aici degeaba, dar deodată auzim 
niște pași repezi apropiindu-se. În curând văd și o siluetă și, cu toate 
că e destul de întuneric în tunel, îmi dau seama imediat cine este. E 
chiar tipul cu care se întâlnise tânăra de la recepţia hotelului. Miau şi 
vai! Sunt într-adevăr un super-pisoi, adică un super-super-pisoi. 
Cazul e limpede ca lumina zilei: Ralf ăsta i-a câştigat încrederea 
tinerei şi a reuşit astfel să-şi aducă echipa de curățenie în parc. Și 
cum nu lucrează ca șef de echipă de curăţenie decât foarte puţin, 
ocupaţia lui principală este să fie un escroc nesuferit, care-și obligă 
oamenii să fure lucruri din parc pentru el. Tot printr-un furt din ăsta 
a făcut rost şi de inelul lui Werner, care strălucește acum pe mâna 
tinerei. Este chiar așa cum a povestit Sandra şi cum bănuiam de 
multă vreme. Haideţi, să-l prindem pe hoț și să chemăm poliția! 
Şuier şi dau din coadă în toate părţile. 

— Şşt, spune Kira. Trebuie să-l prindem în flagrante delitto! 

AĂă? Ce trebuie să facem? Să vedem dacă ştie italiană sau ce? 

Miaun uşor. 

— Trebuie să-l prindem chiar asupra faptei, mă lămureşte Kira în 
șoaptă. Trebuie să ridice o parte din pradă. Altfel, ar putea să spună 
după aceea că se afla aici din întâmplare, înţelegi tu? 

Așa deci. Bine atunci. Din păcate, sunt atât de mic, că de unde 
stau nu pot vedea ce face Ralf. Aşa că mă caţăr pe pantalonii Kirei şi 
încerc să sar pe umerii ei. 


— Au, ai înnebunit, Winston? se răstește Kira. 

Ce? Nu pot să mă cațăr dacă nu-mi folosesc ghearele. Cum 
altcumva să ajung sus? 

Ralf ezită puţin şi priveşte în jur. Poate ne-a auzit? De-acum 
încolo o să fiu tăcut ca un şoarece și o să aştept mai întâi să se 
întâmple ceva. Acum Ralf se apleacă în spatele lui King Kong și nu-l 
mai pot vedea. Dar îl aud cum umblă prin lucruri și-mi închipui că 
deschide câteva fermoare. Nu e cumva suficient pentru chestia aia cu 
flagrante-cum-i-o-mai-fi-zis? 

Tom pare să creadă și el același lucru, fiindcă acum sare din 
ascunzătoare şi strigă cu putere: 

— Mâinile sus, hoţule, te-am prins! 

După care luminează în jur cu telefonul, a cărei lanternă a aprins- 
o. Ralf sare în spatele lui King Kong; pare să fie orbit de lumina 
telefonului, fiindcă se dă când la stânga, când la dreapta, ținându-şi 
mâna la ochi. Ha! Victorie clară pentru noi! 

— Băi mucos mic ce ești! se răstește însă bărbatul, înhățându-l pe 
bietul Tom şi scuturându-l bine. 

Nu e bine, nu e bine deloc! Tom și-a făcut-o cu mâna lui, ieşind în 
felul ăsta din ascunziș. 

Pauli sare și ea afară şi merge să-l ajute pe Tom. 

— Hei, ia lasă-mi prietenul în pace! Am văzut noi ce faci tu aici, 
hoţule! 

Se ajunge la o adevărată încăierare şi Ralf reușește să-i dea pe cei 
doi la o parte. Dar până să apuce să plece, ies la iveală Kira şi 
babuşca. Ele îl împing înapoi, dar Ralf se împiedică de Tom, cade la 
pământ şi... babuşca se aruncă peste el şi-l prinde bine de gât. 
Incredibil! Ralf se zvârcoleşte din toate puterile, dar acum îl ţin toți; 
în cele din urmă, li se alătură și femeia-șarpe, care scoate un cablu de 


plastic din poșetă şi-i leagă lui Ralf mâinile la spate, în timp ce 
bărbatul stă cu faţa în jos, dând din picioare. 

— Aşa! strigă ea bucuroasă. Am luat cablul mai devreme din 
biroul administratorului hotelului. M-am gândit că poate o să avem 
nevoie de el în seara asta. 

— Ce te-a apucat, Sandra? începe Ralf să scuipe cuvinte otrăvite. 

Probabil chiar ar scuipa otravă, dacă n-ar fi ţinut cu faţa în jos. 

— Dă-mi drumul imediat! 

— Nu prea cred, intervine și Kira. Aşteptăm toți aici până vine 
poliția. O să-i sun chiar acum. 

Ralf râde cu poftă. 

— Poliția? Sunteţi simpatici. Sandra, tu ştii că pe tine te arestează 
prima. Pot să-ți spun exact ce-o să le povestesc. Că m-am ţinut după 
tine, fiindcă mă întrebam ce cauţi aici la ora asta. Şi că am găsit 
ascunzătoarea ta aici. Aşa că dacă o să aibă cineva probleme cu 
poliţia, tu o să fii aia! 

Râde ca un nesuferit, iar Sandra tresare. De enervată ce e, babușca 
se lasă și mai grea peste Ralf, care urlă de durere. 

— Nu mai am aer, daţi-mi drumul! Sunt nevinovat! 

— Da, imediat! Când vine poliția. 


XXX 


— Mda. 

Polițistul care a apărut zece minute mai târziu lângă roller coaster 
se scarpină în cap. 

— Ce să vă spun? Poate să fie așa cum îmi spuneţi 
dumneavoastră, doamnă Dierig. Dar poate să fie și cum spune 
domnul Fredebeck. Si-atunci dumneavoastră ați fi hoţul care 
încearcă să arunce bănuiala pe altcineva. Că doar aţi recunoscut deja 


că i-aţi jefuit pe domnul Hagedorn și pe prietena sa. Și mai și știați 
de ascunzătoarea din tunelul ororilor. 

Sandra înghite în gol, copiii se holbează la el uimiţi şi chiar și 
babuşca pare să creadă că n-a fost o idee grozavă să chemăm poliţia. 
Sfântă sardină! Trebuie să existe o cale prin care să putem dovedi că 
Ralf este hoţul şef în toată schema asta. 

Mă gândesc bine. Şi iată că îmi vine ideea salvatoare! 


Capre, câini şi papagali. Dar şi pisici, fireşte! 


— Nu prea îmi vine a crede, le spune unul din poliţişti colegilor. 
Stăm în locul ăsta fiindcă informatorul nostru crede că aici poate fi 
rezolvat cazul? 

Vorbeşte în șoaptă, dar îl pot auzi foarte bine cu urechile mele de 
pisică. 

— Şi să vă mai amintesc că informatorul este o pisică!? Am mers 
după o pisică! 

Dă din cap, iar colegii lui rânjesc. 

Aşteptaţi voi şi-o să vedeţi în curând cât de bine aţi făcut că v-aţi 
ținut după mine. Deși drumul până aici a fost lung. Nici nu mi-a dat 
bine prin cap că cea mai bună dovadă împotriva lui Ralf ar fi inelul 
de pe mâna prietenei sale, că am şi început să conving întreaga 
trupă, prin mieunături, şuierături şi arătând cu laba că trebuie să mă 
urmeze la recepție. Unul dintre polițiști a întrebat cu toată 
seriozitatea dacă nu cumva sunt turbat. 

În cele din urmă, babușşca a fost cea care le-a explicat că eu, 
legendarul, măreţul și incredibil de deşteptul Winston Churchill, am 
reuşit de unul singur să prind deja patru hoţi. Acum ne aflăm cu toții 
în faţa biroului tinerei, care ne priveşte cu ochi holbați și aşteaptă să-i 
explicăm ce vrem de la ea. Din păcate, în afară de mine, nimeni nu 
știe ce să-i spună. lar eu... ăăă... nu pot să-i explic. La naiba, nu mi- 
am gândit planul până la capăt. 

Sar pe birou şi încerc să ajung la mâna cu inelul. Dar înainte să 
ajung acolo, fata şi-o retrage. 

— Pisicuţă dulce, spune ea. Ce vrei de la mine? Să te mângâi? Nu 
pot, din păcate, fiindcă am alergie la pisici. 

Apoi se mai uită o dată în ochii bipezilor care au venit cu mine. 

— Cum pot să vă ajut? Ralf, e totul în regulă? 


El dă cu vehemenţă din cap. 

— Nu e nimic în regulă. Am fost adus aici fiind acuzat de lucruri 
pe care nu le-am făcut. Cică mi-am obligat angajaţii să jefuiască 
oaspeții parcului. Ce prostie! 

Tânăra face ochii cât cepele. 

— Dar e imposibil! 

Poliţiştii ridică nedumeriți din umeri, iar Kira se apleacă spre 
mine şi-mi şopteşte la ureche: 

— Haide, Winston, arată-ne de ce-am venit aici, altfel o să avem o 
problemă uriașă. 

Sfântă sardină, mult aş mai vrea, dar pentru asta trebuie să ajung 
la mâna femeii. 

Chiar atunci se deschid ușile mari care dau din hol în teatru și 
signor Balotelli împinge căruciorul cu animale spre ieşire. Îmi cad 
ochii pe Romeo și Julieta, cei doi papagali. Oare cei doi au învățat 
matematica pe de rost? Sau chiar ştiu să vorbească? Adică să 
vorbească cu oamenii? În caz că pot, acum ar fi o bună ocazie s-o 
dovedească. 

— Romeo! Julieta! strig; eu, iar ei se întorc spre mine. 

— Winston? Cum merge? Aţi prins hoţul? 

— Aproape, dar am nevoie de ajutorul vostru. Puteţi să vorbiţi? 

— Fireşte, nu asta facem cu tine acum? 

— Nu, nu cu alte animale. Mă refeream la oameni. Dar să vorbiţi 
cum trebuie. Nu doar doi cu doi fac patru, ci... ştiţi voi. 

Cei doi tac şi-şi lasă capetele într-o parte. Arată de parcă s-ar 
gândi dacă-mi pot destăinui un secret foarte bine păstrat. Haideţi, 
împănaților, nu mă lăsaţi singur! 

Signor Balotelli a ajuns și el în dreptul nostru, sper să nu meargă 
mai departe. Din fericire, se oprește. 


— Buonanotte! Poliţia în hotel? întreabă el recepționista. Totul în 
regulă? 

Încearcă să lase impresia că nu știe ce se întâmplă. Împinge 
căruciorul încă un metru mai departe şi acum colivia papagalilor se 
află chiar în dreptul meu. 

Unul din poliţişti se îndreaptă spre el. 

— Da, e totul în regulă. O să plecăm şi noi. A fost doar o mică 
neînțelegere. 

O, nu, vor să plece! Ce naiba! 

— Haideţi odată! îi rog eu pe papagali. Spuneţi, puteţi sau nu 
puteți!? 

lar lasă capul într-o parte, apoi dau din aripi. 

— N-am vrut să facem niciodată asta, ciripește Julieta. 

— N-ar fi trebuit să afle nimeni, continuă Romeo. E bine ca 
oamenii să nu știe tot ce poţi să faci. 

— Da, un principiu minunat, spun eu, dar acum încerc să-l arestez 
pe tipul care vrea să dea vina pe Charlie al vostru şi am nevoie de 
ajutorul amândurora! 

Papagalii dau din nou din aripi şi apoi încuviințează. 

— Spuneţi-le că inelul de pe mâna femeii de la recepţie este 
dovada. E inelul lui Werner, mai ştiţi? Pe care Ralf i l-a făcut cadou 
fetei ăsteia după ce femeia-șarpe i-a dat lui prada luată de la Werner. 

Să sperăm că ăştia doi ştiu ce au de făcut. 

— INEEEL! începe Romeo să strige de-ţi sparge timpanele. 

Imediat, toți oamenii se întorc spre el. Foarte bine! Şi apoi începe 
și Julieta: 

— INEEEEEEL! Mână, acolo. Mână, acolo! 

Foarte bine! Nu sunt tocmai fluenţi, dar le-au dat polițiștilor un 
indiciu suficient. 

Babușca și copiii se uită unii la alții. 


— Cred că papagalii vor să ne spună ceva! strigă Kira. 

Poliţiştii dau din cap. 

— Nu, nu. Mai întâi venim aici după o pisică și acum o pereche de 
papagali vrea să ne spună ceva? protestează același poliţist căruia i 
se păruse suspect să se țină după mine. 

— Inel pe mână! repetă Julieta, de data asta surprinzător de clar. 

— Inel pe mână! strigă Tom. Asta e ce vor păsările să ne spună. E 
vorba de un anume inel. 

Se uită în jur şi apoi privirea îi cade asupra mea. 

— Uite! strigă, arătând spre mine. 

Ba nu, arată spre doamna de la recepţie. 

— Acolo, e vorba despre inelul dumneaei. De-asta voia Winston 
să venim aici şi aproape că a sărit pe ea. Și de-asta sunt păsările atât 
de agitate. 

Miau, miau, MIAU! În sfârșit le pică fisa bipezilor! 

— Inelul meu? 

Recepţionista este surprinsă. 

— Ce e cu el? 

Cu colțul ochiului, îl văd pe Ralf tresărind. Cred că bănuiește ce-l 
aşteaptă. 

— Haide, Romeo, hai, Julieta! mai încercaţi o dată. Spuneţi că 
inelul e al lui Werner! 

— Inel Werner! Inel Werner! strigă papagalii în cor. 

— Eu nu pricep nimic! spune unul din poliţişti râzând. 

— Nu, eu înțeleg; „inel Werner”, zice altul, dând din cap. 

— Inel Werner, murmură Kira, după care fața pare să i se 
lumineze. Clar! Inelul lui Werner! Inelul îi aparţine lui Werner! 
Werner e prietenul mamei mele; a fost jefuit ieri și acum e în spital. 

Primului poliţist i se aprinde și lui becul. 


— A, vă referiți la domnul bătrân care voia să recupereze poșeta 
însoţitoarei sale și a fost lovit? 

Babușca pufneşte nervoasă. 

— Bătrân! Dar profesorul e în floarea vârstei! 

Polițistul ignoră această obiecție, dar în schimb se întoarce spre 
recepționistă. 

— Spuneţi, de câtă vreme aveţi inelul ăsta frumos? vrea el să ştie. 

— De ieri, de ce? 

— Şi de unde îl aveţi, dacă pot să vă întreb? 

— E un cadou. Mi l-a dăruit prietenul meu. 

— Aha. Şi nu ştiţi cumva de unde a luat prietenul dumneavoastră 
bijuteria? 

Dă din cap în semn că nu. 

— Bine. Fiţi drăguță și daţi-mi numărul lui de telefon. ÎL întreb 
chiar eu. 

Ea dă iarăşi din cap și oftează. 

— Dar nu e nevoie. Stă chiar lângă dumneavoastră. 

Arată cu degetul spre Ralf. Toţi poliţiştii îşi îndreaptă privirile 
spre el. Ralf face un pas în spate, ca şi cum ar vrea să fugă. Dar un 
poliţist îl prinde bine de braţ. 

— Așa, domnule Fredebeck. Acum o să rugăm victima de ieri să 
identifice inelul ăsta. Și dacă o să se întâmple ce mă aştept să se 
întâmple, atunci o să am nevoie de o bună explicaţie pentru cum a 
ajuns inelul ăsta la dumneavoastră. Aţi priceput? Altfel, aş spune că 
tocmai aţi fost acuzat de doi papagali şi o pisică de furt calificat. 


Ce poți face cu o doză de Coca-Cola 


Lui Werner încă nu-i vine să creadă. A recunoscut inelul imediat, 
iar polițistul a ieşit din salonul de spital la fel de repede cum a intrat. 
Din păcate, cu inelul după el. Bijuteria e o dovadă importantă, iar 
Werner o s-o primească înapoi abia după rezolvarea cazului. 

— Sunt uimit! Femeia asta șarpe, care a furat poşeta Annei 
împreună cu unul dintre colegii ei, făcea parte dintr-o mare bandă de 
hoţi? Era obligată să muncească pentru Ralf ăsta? 

Kira și babușca încuviinţează. 

— Da, chiar așa, îi confirmă Kira. Hoţii trebuiau să-i lase bunurile 
lui, iar el se ţinea bine mersi departe de furturi. Şi-n felul ăsta îi avea 
la mână pe toți. Frumos, ce mai! 

Acum intervine în conversaţie și Anna, care până acum stătuse 
tăcută pe marginea patului lui Werner. 

— Dar nu înţeleg un lucru: Cum de-a ajuns inelul ăla în poşeta 
mea? Şi cum se face că e inelul tău? Arată ca un inel de femeie. 

I se încrețește fruntea. 

— lar inelul meu sigur nu e, eu nu l-am mai văzut până acum. 

Sfântă sardină în ulei! Pe ce ton ameninţător a pus întrebările 
astea. Oare Anna crede că Werner a cumpărat bijuteria pentru altă 
femeie? Văleu! Nu prea mă pricep la dedesubturile cadourilor dintre 
femei şi bărbaţi, dar mă tem că nu poate ieşi decât prost. Se pare că 
Werner a rămas fără cuvinte şi nu prea poate spune ce avea de gând 
cu inelul. Adică nu poate să-i spună Annei că voia să o ceară în 
căsătorie și că pentru asta cumpărase inelul. Pe un pat de spital, cu 
Kira, babușca şi cu mine în salon, nu e la fel de romantic ca într-o 
bancă din parc, la lumina lunii, sau singur cu Anna într-o tiribombă; 
dar ce să-i faci, circumstanțele neobișnuite cer măsuri neobișnuite. 


Şi Werner pare să gândească la fel, fiindcă se ridică în capul 
oaselor, atât cât poate în patul acela, și-și drege glasul. Sigur vrea să 
o întrebe pe Anna acum şi să-i pună inelul. Dar sfântă litieră! 
Polițistul a plecat cu inelul! Miaumiau, la naiba! 

— Kira, vrei să-mi faci o favoare? 

Werner are o voce hotărâtă, de parcă ar avea un plan. 

— Sigur, ce e? 

— În frigiderul din bucătăria pacienţilor se află o doză de Cola. 
Mi-a adus-o o asistentă azi după-amiază. Vrei să mi-o aduci? 

Cola? E o băutură sau ce? Vrea Werner să bea liniştit un pahar de 
Cola în loc să încerce s-o calmeze pe Anna? Crede că e o idee bună? 
Chiar și Anna se holbează la el. Kira iese din cameră, doar ca să se 
întoarcă la scurtă vreme cu doza de suc. Werner o deschide. Apoi 
răsucește inelușul metalic al dozei în sus. Trebuie să fi fost gravă de 
tot lovitura aia cu care s-a ales Werner la cap, pentru că profesorul 
meu e încă ametit. Ce Dumnezeu face acolo? 

Werner îşi dă pătura jos de pe el, coboară din pat şi 
îngenunchează în fața Annei. Foarte enigmatic! Foarte, foarte 
enigmatic. Trage adânc aer în piept şi începe să vorbească, gâtuit de 
emoție. 

— Anna Kovalenko, îngenunchez în faţa ta fiindcă altceva nu pot 
face. Fiindcă mi-ai furat inima şi n-o mai vreau înapoi. Dacă și tu 
simți la fel şi vrei să-ţi petreci restul zilelor cu un tip bătrân ca mine, 
care în lipsa unui adevărat inel de logodnă nu-ți poate da decât un 
oribil inel de metal... Dacă accepţi asta, atunci... 

Werner se împotmoleşte, dar își revine imediat. 

— ...Atunci te întreb aici și acum: Anna, vrei să fii soţia mea? 

Anna trage aer în piept, duce mâna la gură și apoi strigă cu 
putere: 

— Da, da, DA! 


Werner o apucă de mână şi îi pune inelul dozei pe deget, după 
care se ridică și o îmbrățișează — iar cei doi se sărută în aşa fel că 
până şi mie mi se face ruşine şi nu mai știu încotro să mă uit. Ce 
drăcușor mai e și deschizătorul meu de conserve, Werner! 


XA 


— Chiar a îngenuncheat în fața ei? Şi acum se căsătoresc? Ce mai 
e și asta? 

Odette pare complet fascinată de povestea mea. M-am întors 
teafăr din Luna-Park și a trebuit, deşi încă ofensat, să dau fuga până 
în curtea din spate ca să le povestesc pe îndelete această aventură și 
celorlalte pisici. 

Până și Caramel și Spike m-au ascultat cu atenţie. Spike șuieră, 
într-un fel care de data asta sună admirativ. 

— Winston, bătrâne, ai reuşit să prinzi fără ajutorul nostru un 
asemenea infractor! N-aş fi crezut-o! Poate că te-am subestimat. 
Oricum, respect! 

Prostul de Caramel nu spune nimic despre faptele mele eroice, 
dar mi-e indiferent. Important e că Odette e impresionată din cale- 
afară. Şi pare să fi funcţionat. Face ochii mari când mă priveşte. 

— Şi apoi bietul de tine ai fost ameninţat de nesuferitul ăla de 
Balotelli. Unde voia să te ducă? La abator? Sau la adăpost? Unde 
ajunsese și Dickie? 

Scutură din cap. 

— Răi mai sunt oamenii ăştia! 

— Ei, lasă, o contrazic eu. Balotelli e chiar de treabă. Înainte să 
pornim spre casă, ne-a invitat pe toți încă o dată în rulota sa şi a gătit 
o masă pentru noi. În primul rând, cred că voia să mai petreacă 
puţin timp cu babușca. l-a dat după aceea chiar şi un bileţel cu 


numărul lui de telefon, l-am văzut eu. Babușcăi i se înroșiseră obrajii, 
atât de mult s-a bucurat. În al doilea rând, Balotelli ne-a mai spus şi- 
un secret de-al lui. 

— Și anume? 

Odette lasă capul într-o parte. 

— Despre unde l-a dus pe porcul Dickie. 

Odette și Spike mă privesc nerăbdători, Caramel se arată plictisit. 

— Unde, spune odată! întreabă Spike. La adăpost sau la abator? 
Unul e mult mai rău decât celălalt. 

Nu mă pot abţine să nu zâmbesc. 

— Nicăieri, de fapt. De fapt, signor Balotelli este un mare iubitor 
de animale și l-a dus pe Dickie, care era prea bătrân și prea slăbit, la 
un azil. El trăiește acolo și acum şi se bucură de liniştea pe care o 
merită din plin. 

Odette și Spike ezită, după care încep să chicotească. 

— Deci aşa, spune Odette zâmbind, înseamnă că v-a fraierit și a 
băgat frica în voi. 

— Aşa a făcut. Sau măcar a încercat. Însă, încep eu, făcând apoi o 
pauză și umflându-mi pieptul, însă eu, Winston Churchill, nu m-am 
lăsat impresionat de aşa ceva. 

— Ooo, Winston, mi-a fost așa dor de tine, oftează Odette. E 
frumos că te-ai întors! 

Werner avea dreptate: dacă vrei să fii prețuit mai mult, trebuie să 
te faci nevăzut. Dar acum sunt bucuros să fiu iar acasă — sfântă 


sardină, ce frumos e aici! 


Mulţumiri 


Iarăşi a venit vremea să mulțumesc câtorva oameni care m-au 
ajutat mult la apariţia acestui al cincilea volum. 

Mulţumiri echipei editoriale de la Editura Loewe, fără de care 
Winston nici n-ar fi existat în această formă. Sabine Hildebrandt a 
devenit o adevărată mamă pentru pisica Winston până la apariția 
volumului cinci. Cu atât mai triști suntem eu și Winston că Sabine s- 
a dus acum în altă parte. Sabine, îţi dorim tot binele și sperăm să nu 
ne uiţi. Ne-a plăcut mult să lucrăm cu tine și să sperăm că „ochii care 
nu se văd se uită” este doar un proverb. 

Dar ce-ar fi o carte de copii fără copii? Aşa e. Nimic. Aşa că mă 
bucur că în ultimul an am fost invitată de trei ori deja (!!!) la Goethe- 
Gymnasium pentru lecturi, unde, sub conducerea pricepută a 
bibliotecarei Eva Schramm, am putut discuta cu copiii despre ce ar 
trebui să se întâmple în următoarele volume. Dragii mei goetheeni, 
am luat atunci notițe și sper să le fi folosit pe placul vostru. Restul 
sugestiilor voastre o să apară în volumul 6... 

Mulţumesc echipei de la parcul de distracții Heidepark Soltau, 
mai ales angajaţilor de la hotelul Aventura. A fost o călătorie de 
cercetare foarte distractivă! M-am distrat mult și am rămas uimită de 
cât de multă muncă se depune pentru a putea distra pe alţii. Echipa 
de circ a domnului Balotelli, cu animalele sale, este complet 
inventată, dar dacă aș vrea vreodată să fac un spectacol de circ, m-aș 
duce mai întâi în Soltau. 


Alexandra, Sarah, Bettina și Bernd, sper că ştiţi deja că vă sunt 
recunoscătoare. Insă prefer să v-o mai spun o dată. 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. Cărţile tipărite sub numele Anne Hertz au depășit un 
milion de exemplare vândute. În 2010 a apărut primul roman semnat 
Frauke  Scheunemann, Dackelblick, care a devenit imediat un 
bestseller și a dat startul unei îndrăgite serii. Frauke Scheunemann 
este căsătorită şi locuieşte la Hamburg împreună cu soțul ei, cei 
patru copii ai lor şi câinele Elmo. 


Trebuie să 
îl ajut pe clovnul Charlie! 
Sunt sigur că nu el e hoţul pe care 
îl caută poliția. Ce noroc că am nimerit 
în trupa asta de circ! Chiar de aici 
trebuie să încep cercetările. O să aflu eu 
adevărul. Gata, m-am hotărât: 
de acum sunt un motan 
sub acoperire! 

(1) În original, joc de cuvinte intraductibil: „pasager clandestin“ în germană este blinder 
Passagier, a cărui traducere literală poate fi „pasager orb“. 


) „Bun, să mergem!“ (în it. în original). 

3) „Înainte! Înainte! (în it. în original). 


4) „Spectacolul trebuie să continue” (în engl. în original). 
} „Nicio afacere nu-i ca industria spectacolelor“ (în engl. în original). 

6} „in regulă!” (în engl. în original). 

) „E vremea să înceapă spectacolul!“ (în engl. în original). 

„O nouă stea s-a născut!“ (în engl. în original). 

„Fără riscuri, nici distracție nu e!“ (în engl. în original). 

(9) 
110) „Şi ce dacă?“ (în engl. în original). 

(11) „Ai perfectă dreptate!“ (în engl. în original). 

{12} „A doua Lotte“ este o trimitere la o povestire a lui Erich Kästner (tradusă la noi cu titlul 
Secretul celor două Lotte), despre două fetițe gemene despărțite la naștere, care se întâlnesc 


apoi din întâmplare într-o tabără de vară când au nouă ani. 


(13) „OK, băieţi, daţi-i bătaie!“ (în engl. în original). 


— 


„Stai liniştit şi calmează-te“ (în engl. în original). 


(15) „Ah, copii!” (în it. în original). 


